Naibu raeesun beyvafaatherivumuge silsilaa Adheebaa hamain nimumakah aeetha?\nނައިބު ރައީސުން ބޭވަފާތެރިވުމުގެ ސިލްސިލާ އަދީބާ ހަމައިން ނިމުމަކަށް އައީތަ؟\nއުމުރުން އެންމެ 33 އަހަރުގެ ނައިބު ރައީސްއަކާ އެކު އަހުމަދު އަދީބުގެ ތާރީހުގެ ތެރެއަށް ވަދެގެން ދަނީ އެންމެ ޒުވާން ނައިބު ރައީސްގެ ޝަރަފު ހޯދަމުންނެވެ. ސިޔާސީ މައިދާނުގައި އަޑުގަދަ ބަސް ވިކޭ ގިނަ ދުވަސްވީ ރަށްޓެހިންތަކެއް ތިއްބެވިޔަސް އަބަދުވެސް އަދީބު ފާހަގަ ކުރެވުނީ ރައީސް އަބްދުﷲ ޔާމީންގެ ބޮޑު ވަޒީރުގެ ގޮތުގަ އެވެ. އެންމެ އިތުބާރު ކުރައްވާ މުހިންމު ބޮޑެތި ސިޔާސީ މިޝަންތައް ނިންމާލުމުގެ މަސައްކަތް ރައީސް ހަވާލު ކުރައްވާފައި އޮންނަނީ އަދީބާ އެވެ. ގައުމުގެ ސެކަންޑް އިން ކޮމާންޑްކަން، އަދީބާ ހަވާލު ކުރެއްވީ އެ މިޝަންތައް އެންމެ ކާމިޔާބު ކަމާ އެކު ނިންމާލުމުގެ ހަދިޔާއެއްގެ ގޮތުން ކަމަށް ވެދާނެ އެވެ.\nއެކަމަކު އެ ޒުވާން ނައިބު ރައީސްގެ ކުރިމަތީގައި އަދި އޮތީ ފަސޭހަ މަސައްކަތެއް ނޫނެވެ. ބުރަ އަދި އުނދަގޫ ޗެލެންޖެކެވެ. އަދީބަށް ވުރެ މާ ދުވަސްވީ ދުރުވިސްނޭ ކަމަށް ހީކުރެވުނު އެތައް ސިޔާސީ ތަޖުރިބާއެއް ހުންނެވި ކިތަންމެ ބޭފުޅަކު، ނައިބު ރައީސްކަން ކުރެއްވި އިރު އެބޭފުޅުންނަށް ނުކުރެއްވުނު ކަމެކެވެ. އެއީ ނައިބު ރައީސް އެއްގެ ކިބައިން ފެންނަން ޖެހޭ ހަމަ އެކަނި ސިފަ ރައީސްއަށް އިހުލާސްތެރިވީ ނައިބު ރައީސްއެއް ރާއްޖޭގެ ތާރީހުގައި އަދި ފެނިފައި ނެތުމެވެ. ރާއްޖޭގެ ނައިބު ރައީސުންގެ ތާރީހު ހުތުރުވެފައި އޮތީ، ވެރިކަމުގެ އުންމީދުގައި ނައިބު ރައީސްއަށް އޭނާގެ އެޖެންޑާއިން ބޭރު ވެވި، ގާނޫނީ މަސްއޫލިއްޔަތަށް ވެސް ފައިން އެރުއްވުމުންނެވެ. މަޖިލީހުން މުޅިން އަލަށް ނައިބު ރައީސެއްގެ މައްޗަށް އިތުބާރު ނެތް ކަމުގެ ވޯޓެއް ނަގައި ޖަމީލް މަގާމުން އަޒުލް ކުރަން ޖެހުނީ ރައީސްއާ ދެކޮޅަށް ހިންގެވި އެތައް ހީލަތްތެރި މަސައްކަތްތަކެއް ފަޅާއެރުމުންނެވެ.\nނައިބު އަދީބުގެ ކުރިމަތީގައި މިހާރު މި އޮތީ ނައިބު ރައީސުންގެ ތާރީހުގައި އާ ސޮފްހާއެއް ލިޔުމުގެ ޗެލެންޖެވެ. އެއީ ރައީސަށް ވަފާތެރި ތެދުވެރި، ރައީސް ހަވާލު ކުރައްވާ މަސައްކަތެއް އެގޮތަށް ފުރިހަމަ ކަމާ އެކު ނިންމާލެއްވުމުގެ އުނދަގޫ ޗެލެންޖެވެ. ބޮޑު ސުވާލަކީ ޒުވާން ޖޯޝްގައި މީގެ ކުރިން މަސައްކަތްތައް ނިންމާލެއްވި ގޮތަށް އަދީބަށް އެ ޒިންމާ ނެންގެވޭނެ ހެއްޔެވެ؟ ވެރިކަން ކުރާ ޕީޕީއެމްގެ ޕާލިމަންޓްރީ ގްރޫޕްގެ ގިނަ މެންބަރުން ވިދާޅުވަނީ އެކަމާ މެދު ޝައްކެއް ނުހިނގާ ކަމަށެވެ. ރައީސް ޔާމީންގެ ބޮލަށް ފައިން އަރުއްވައި އަދީބު ރައީސް ކަމަށް ވަޑައިގަތުމުގެ ވިސްނުން ނުގެންގުޅުއްވާނެ ކަމަށް ޕީޕީއެމްގެ ޕީޖީ ގްރޫޕްގެ ލީޑަރު އަހުމަދު ނިހާން ހުސެން މަނިކު ޔަގީންކަން ދެއްވަ އެވެ. އޭނާ ވިދާޅުވީ އަދީބު ވަނީ އިތުބާރު ލިބޭނޭ ގޮތަށް އުނދަގޫ ގިނަ މަސައްކަތްތަކެއް ކާމިޔާބު ކަމާ އެކު ކުރައްވައިފަ އެވެ. އަދި އޭގެ ނަތީޖާއެއްގެ ގޮތުން ރައީސް ޔާމީންއަށް އަދީބުގެ އޮތް އިހުލާސްތެރި ކަމާ މެދު ޝައްކެއް ނެތް ކަމަށް ވެސް ނިހާން ވިދާޅުވި އެވެ.\n"ރައީސުލްޖުމްހޫރިއްޔާގެ މަސައްކަތްޕުޅުތަކުގައި، ނެގޭ ކޮންމެ ފޮޓޯއެއްގައި [ރައީސް ޔާމީންއާ] ޖެހިގެން އެބަ ފެނޭ ޓޫރިޒަމް މިނިސްޓަރު އަދި ޕާޓީގެ ނައިބު ރައީސް އޮނަރަބްލް އަހުމަދު އަދީބު. އަޅުގަނޑަށް ހަމަ 99.9 ޕަސެންޓް ޔަގީންކަން އެބަ އޮތް އަދީބު ވެރިކަމާ ހެދި ނޫޅުއްވާނެކަން. މިހާތަނަށް ކުރެއްވި މަސައްކަތްތަކުން އެ އިތުބާރު އެ ވަނީ އަދީބު ހޯއްދަވާފައި،" ނިހާން ވިދާޅުވެފަ އެވެ.\nއަދީބު މިހާރު ހުންނެވި ހިސާބަށް ވަޑައިގެންނެވުމުގެ މައިގަނޑު ސަބަބަކީ، މަސައްކަތްތައް ކުރައްވައި ނަތީޖާ ދެއްކެވުމެވެ. އަދީބު ފާހަގަ ކުރެވެނީ ރައީސް ޔާމީންގެ ކެބިނެޓްގައި ހުންނެވި އެންމެ ބާރު ސްޕީޑްގައި މަސައްކަތްތައް ކުރައްވައި ނަތީޖާ ނެރުއްވާ މިނިސްޓަރުގެ ގޮތުގަ އެވެ. ރައީސް ޔާމީން ސަރުކާރު ހިންގުން ސޯޝަލް ކައުންސިލާއި އިކޮނޮމިކް ކައުންސިލަށް ބަހާލާފައި އޮތް އިރު، އެންމެ ގިނަ ނިންމުންތައް ނިންމައި ތަންފީޒީ މަރުހަލާއަށް ގެންގޮސްފައި ވަނީ އަދީބުގެ ކޯޗެއާއެއްގެ ގޮތުން ހިންގަވަމުން ގެންދެވި އިކޮނޮމިކް ކައުންސިލުންނެވެ. ރައީސްގެ މޭޒު މައްޗަށް ފަހު ބަސް ބުނަން އެންމެ ގިނަ މައްސަލަތައް ގެނެސްފައި ހުރީ އިކޮނޮމިކް ކައުންސިލުންނެވެ.\nމި ސަރުކާރުން ބޭރަށް ޖެހިލާ، ރައީސް މުހައްމަދު ވަހީދުގެ ދުވަސްވަރު ޓޫރިޒަމަށް ކުރިމަތިވި، ނިކަމެތިކަމުން ސަލާމަތް ކުރުމަށް ރާއްޖޭގެ މޫނު ރީތިކޮށް ދިން ލޯގަނޑަކަށް ވެސް އޭރު ވީ އަދީބެވެ. ރާއްޖޭގައި އޭރު އޮތް ހޫނު މަސްރަހާ ގުޅޭ ގޮތުން ބޭރުގެ މީޑިއާތަކުން ހިތުހުރި އެއްޗެއް ގޮވައި، ރާއްޖެއަށް ޓޫރިސްޓުން ނައުމަށް ގޮވަމުން ދިޔަ ހަޅޭކާ ފިސާރި ކެރިގެން އަދީބު އޭރު ކުރިމަތިލެއްވި އެވެ. ބޭރު މީޑިއާތަކުގެ ހޫނު ސުވާލުތަކާ ޖެހިލުމެއް ނެތި ޓޫރިޒަމް މިނިސްޓަރުގެ ހައިސިއްޔަތުން ކުރިމަތިލައި، ރައްދު ޖަވާބު ދިޔައީ ދެމުންނެވެ. ރާއްޖޭގެ ޕްރޮމޯޝަންގެ އަޑުގަދަކޮށްލައި، ބޮއިކޮޓް ކެމްޕޭން ބަލިކޮށްލީ އޭރު ޓޫރިޒަމް މިނިސްޓަރަކަށް އަދީބު ހުންނަވައި ކުރެއްސެވި ގޭމް ޕްލޭނަކުންނެވެ. އެ މަގާމަށް އަދީބު ވަޑައިގަތީ ވެސް ރައީސް ޔާމީންގެ ހޮއްވެވުމެއްގެ ގޮތުގަ އެވެ. އެފަހަރު ރައީސް ޔާމީން ހަވާލު ކުރެއްވި ޒިންމާ އަދީބު 100 ޕަސެންޓް ރަނގަޅަށް ފުރިހަމަ ކުރެއްވި އެވެ.\nއަދީބާ މެދު މިހާރު ކުރާ އުންމީދަކީ ވަފާތެރި ނައިބު ރައީސެއްގެ ނަމޫނާ ދެއްކެވުމެވެ. އަމިއްލަ އެދުމުން ހުތުރު ވެފައި އޮތް ނައިބު ރައީސުންގެ ތާރީހު ސާފު ކުރާނެ ބޭފުޅަކަށް އަދީބު ވުމަކީ އުންމީދެއް ކަމަށް ސޯޝަލް މީޑިއާގައި ހިޔާލުފާޅު ކުރި ޒުވާނަކު ބުންޏެވެ. އޭނާގެ ހިޔާލު އިތުރަށް ފާޅު ކުރަމުން ބުނީ، ޒުވާނުުން ބާރުވެރި ކުރުވައި ހުރިހާ ޒުވާނުންނާ އެކު ރައީސް ޔާމީންގެ ފަހަތު ގައުމު ކުރިއަށް ގެންދާނެ ޒުވާން ލީޑަރެއްގެ ގޮތުގައި އަދީބު ވުމަށް އެދޭ ކަމަށެވެ. މިއީ އަދީބުގެ ކުރިމަތީގައި މިހާރު އޮތް އެންމެ ބޮޑު ޗެލެންޖެވެ.\nއެ ޗެލެންޖާ އަދީބު ކުރިމަތިލައްވަން ހުންނެވީ ކިހާވަރަކަށް ތައްޔާރުވެގެން ހެއްޔެވެ؟ ނައިބު ރައީސްކަމަށް އަދީބު އައްޔަން ކުރެއްވި ފަތްކޮޅާ އެކު އަދީބު އިއްޔެ ކުރެއްވި ޓްވީޓްގައި ރައީސް ޔާމީނަށް ޝުކުުރު އަދާ ކުރައްވަމުން ވިދާޅުވީ، ވަފާތެރި ނައިބު ރައީސެއްކަން ސާބިތުކޮށްދޭނެ ކަމަށެވެ. އަދީބު ވިދާޅުވެފައިވާ ގޮތުައި ސިޔާސީ ގޮތުން އެ ހިސާބަށް ވަޑައިގެންނެވުމަށް މަގުކޮށައިދިނީ ރައީސް ޔާމީނެވެ. ރައީސް ޔާމީން އޭނާއަށް ބެހެއްޓެވި އިތުބާރު، މިފަހަރު ރައީސް ޔާމީންއަށް ދައްކަވައިދެއްވާނީ ވަފާތެރި ނައިބު ރައީސަކަށް ވެގެން ކަމަށް އަދީބު ވިދާޅުވެފައިވެ އެވެ. ވެރިކަމަށް ވަޑައިގަތުމުގެ އުންމީދެއް ކުރެއްވުމަށް ވުރެ، ރައީސް ހަވާލު ކުރައްވާ މަސައްކަތް ފުރިހަމަޔަށް އިހުލާސްތެރި ކަމާ އެކު ކުރުމަކީ ގާނޫނީ ގޮތުން އޭނާގެ ބޮލުގައި އެޅިފައި އޮތް ޒިންމާ އަދާކުރުން ކަމަށް އަދީބު ދެކެވަޑައިގަންނަވަ އެވެ.\n"އަޅުގަނޑުވާނީ ރައީސް ޔާމީންއަށް ވަފާތެރި، މަސައްކަތްތައް ބަރާބަރަށް އިހުލާސްތެރިކަމާ އެކު ކުރާނެ ނައިބު ރައީސްއަކަށް،" އަދީބު ޓްވީޓް ކުރެއްވި އެވެ.\nމިއީ އަދީބުގެ ސިޔާސީ ކެރިއަކުގައި ނަންގަވާނެ ބޮޑު ޗެލެންޖެކެވެ. މިއީ މިހާތަނަށް ރާއްޖޭގެ ނައިބު ރައީސަކަށް ކުރެވިފައި އޮތް ކަމެއް ނޫނެވެ. ނަމަވެސް ޒުވާން ޖޯޝްގައި އަދީބު މި ޗެލެންްްޖް ވެސް ނަންގަވާނެ ކަމަށް ގަބޫލު ކުރަމާ ހިނގާށެވެ. ބޭވަފާތެރިކަމުން ތަތްތެޅިފައި އޮތް ނައިބު ރައީސުންގެ ތާރީހު، ވަފާތެރިކަމުގެ އުންމީދު އާކޮށްލަ ދިނުމުގެ ބޮޑު ޒިންމާ އެޅިފައި އޮތީ އަދީބުގެ އިސްތަށިފުޅުގަ އެވެ.


Nukulhedhuntherikan hunna meehaku rape kuri thuhumathah2meehaku hayyaru koffi | Mihaaru\nނުކުޅެދުންތެރިކަން ހުންނަ މީހަކު ރޭޕްކުރި ތުހުމަތަށް ދެ މީހަކު ހައްޔަރުކޮށްފި\nުރޭޕްކުރުމާއި ޖިންސީ ގޯނާ ހުއްޓުވަން ގޮވާލައި ބަޔަކު މުޒާހަރާކުރަނީ. އއ. ބޮޑުފޮޅުދޫގައި ހާއްސަ އެހީއަށް ބޭނުންވާ އަންހެނަކު ރޭޕްކުރި މައްސަލައެއް ފުލުހުން އަންނަނީ ބަލަމުން\nފުލުހުން މިއަދު ބުނީ ނުކުޅެދުންތެރިކަން ހުންނަ އަންހެނަކު ބޮޑުފުޅަދޫ ދޯނި އެހެލާ ސަރަހައްދަށް ގެންގޮސް އޭނާއާ ދެ މީހަކު ގަދަކަމުން ބަދުއަހުލާގީ އަަމަލު ހިންގައި އެ މަންޒަރު ވީޑިއޯކޮށްފައިވާ މައްސަލަ ފުލުހުންނަށް ހުށަހަޅާފައިވާ ކަމަށެވެ. އެކަން ހިންގީ މިދިޔަ ބުދަދުވަހުގެ ރޭ ކަމަށާއި އެ މައްސަލައިގައި ރޭ ހައްޔަރުކުރީ 28 އަހަރުގެ ދިވެހި ފިރިހެނަކާއި 23 އަހަރުގެ ދިވެހި ފިރިހެން ކަަމަށް ވެސް ބުންޏެވެ.\nއެ ދެމީހުން ވެސްް ހައްޔަރުކުރީ ކޯޓު އަމުރުގެ ދަށުންނެވެ. ފުލުހުން އަންނަނީ އެ މައްސަލަ ތަހުގީގު ކުރަމުންނެވެ.\nމިފަދަ ރޭޕް ކޭސްތަކާއި ކުޑަކުދިންނަށް ޖިންސީ ގޯނާކުރުމުގެ މައްސަލަތައް ރިޕޯޓްކުރުން ކުރިއަށް ވުރެން މިހާރު އިތުރެވެ. މިފަދަ މައްސަލަތަކުގައި އިންސާފު އަވަސްކުރުމުގެ މަސައްކަތް ކަމާގުޅޭ އިދާރާތަކުން ކުރަމުން އަންނަ ކަމުގެ ޔަގީންކަން އޮތީ، މި ފަހުން ކުރި މުޒާހަރާތަކާ ގުޅިގެން ދީފަ އެވެ.\nޖިންސީ ގޯނާގެ މައްސަލަތަކުގައި ކަމާބެހޭ އިދާރާތަކުގެ އަޅާލުމާއި އިންސާފު ހޯދައިދިނުން ލަސްވާ މައްސަލައިގައި ސިލްސިލާ މުޒާހަރާތަކެއް ވަނީ ކޮށްފަ އެވެ.\nކުށްކުރުން ފުލުހުން ޖިންސީ އަނިޔާ ރޭޕް\nމިޒާތުގެ ހަބަރެއް ނޫހުގައި ނޯންނަ ދުވަހެއް މަދު. މީގެން އެނގެނީ ދިވެހިންގެ އަޚްލާޤީ މިންގަނޑު ފުނޑިފަވާ މިންވަރު.\nމިހާރު ސިދާތާއެއްނޫން މިނިސްޓަރަކީ އެހެންވީމަ ތިކަން މާމުހިންމެއްނޫން\nތިޔަ ޖެންޑާ މިނިސްޓްރީއަކީ ފިނިހަކަ ސްޕީޑްގައި ހިނގާތަނެއް. ތިތާއުޅޭނީ ރޭގަނޑު ދަންވަންދެން އޮފީސް ހުޅުވައިގެންއުޅޭ އެކަމަކު ނަތީޖާ ނުނެރެވޭ ބައެއް.. ނާގާބިލް ބައެއް.\nސިދާތާ ވަކިކުރީމަ ދެން މިކަހަލަ ކަމެއް ރާއްޖޭގައި ނުހިނގާނެ ކަމަށް އަހަރެން ހީކުރީ. މިހާރު ކޮބާތަ އެދުވަހު ފަޔަށް ހިނިއަރައިގެން އުޅުނު ގުރޫޕު. އެމްޑީޕީގެ މިނިސްޓަރަކު ހުރެއްޖެއްޔާ މައްސަލައެއް ނެތް ދޯ ނުކުޅެދޭ މީހުންނާއި ކުޑަކުދިންނާއި ނިކަމެތިން ރޭޕްކުރިޔަސް. ރޯޔަލް ރޭޕުވެސް އެމްޑީޕީ ވީމަ މައްސަލައަކަށް ނުވޭދޯ.\nނުކުޅެދުން ތެރިކަން ހުރިމީހާ ބަލަން ހަވާލުވެފަ ހުރިމީހުން ކޮބާ' އެމީހުންނައް ބަލަންވާ ވަރައް ބެލޭނަމަކާ ތިހެން ތިކަމެއް ނުވީސް


Thailand gai Dhin Hamalaa ehgai 15 Meehun Maruvejje - Vaguthu\nބިރު އޮތީ މުޅި ދުނިޔެއަށް، ތައްޔާރުވާން އޮތް ވަގުތު ކުޑަ! -3ގަޑިއިރު ކުރިން\nތައިލޭންޑް ގައި ދިން ހަމަލާއެއްގައި 15 މީހުން މަރުވެއްޖެ\n3 މަސް ކުރިން ( ނޮވެމްބަރު 6, 2019 )\nތައިލޭންޑްގެ ދެކުނުގެ ހިސާބެއްގައި ދިން ހަމަލާއެއްގައި 15 މީހަކު މަރުވެއްޖެއެވެ.\nމި ހާދިސާ ހިނގާފައިވަނީ ތައިލޭންޑްގެ ފުލުހުން ޖަހާފައިވާ ސެކިއުރިޓީ ޗެކްޕޯސްޓެއް ކައިރީގައެވެ. މި ހާދިސާގައި ފުލުހުންގެ މީހަކަށާއި އަމިއްލަ އިސްނެގުމުގެ މަތިން އެތަނަށް އައިސްފައިވާ ސިފައިންގެ ބައެއް މީހުންނަށްވެސް ވަނީ އެކި ވަރުގެ އަނިޔާ ވެފައެވެ.\nއަލްޖަޒީރާ ނޫހުން ބުނެފައިވަނީ، މި ހަމަލާތައް ދިން ފަރާތްތަކުން ވަނީ ތައިލޭންޑްގެ ދެކުނުގެ އަވަށެއް ކަމަށްވާ ޔަލަ ގައިވެސް ގޮވާތަކެތި ބޭނުން ކޮށްފައި ކަމަށެވެ. އަދި ދުއްވާ އުޅަނދުތައް ހުއްޓުވުމުގެ ގޮތުން މަގު މައްޗަށް މޮހޮރު ފަދަ ތަކެތި އަޅާ ކަމަށްވެސް އަލްޖަޒީރާއިން ބުނެފައިވެއެވެ.\nތައިލޭންޑްގެ ސިފައިންގެ ތަރުޖަމާނު ބުނީ، މިއަދު ދިން ހަމަލާފައި 12 މީހަކު އެތަނަށް މަރުވެފައިވާ ކަމަށައި2މީހަކު މަރުވެފައިވަނީ ހޮސްޕިޓަލުގައި ފަރުވާދެމުން ދަނިކޮށް ކަމަށެވެ. އަދި ދެން މަރުވެފައިވާ މީހާ މަރުވެފައި ވަނީ މިއަދުގެ ހެނދުނުގެ ވަގުތެއްގައި ކަމަށް އޭނާ ބުނެފައިވެއެވެ.\n"12 މީހުން މަރުވެފައިވަނީ ދިން ހަމަލާގައި އެތަނަށް، އަނެއް2މީހުން މަރުވެފައިވަނީ ހޮސްޕިޓަލުގައި ފަރުވާ ދެމުން ދަނިކޮށް، އަދި އަނެއް މީހާ މަރުވެފައިވަނީ މިއަދުގެ ހެނދުނުގެ ވަގުތެއްގައި" ކޮލޮނެލް ޕްރަމޯޓް ޕްރޮމްއިން ބުންޏެވެ.\nއޭނާ ބުނެފައިވަނީ މި ހަމަލާއަކީ ސަރުކާރާއި އިދިކޮޅު ފަރާތްތަކުން ދީފައިވާ ހަމަލާއެއް ކަމަށާއި މިއީ ތައިލޭންޑްގައި ފަހަކަށް އައިސް ދީފައިވާ އެންމެ ނުރައްކާތެރި އަދި އެންމެ ބޮޑު ހަމަލާ ކަމަށެވެ. އަދި ހަމަލާ ދިން ފަރާތްތަކުން ފުލުހުންގެ ސެކިއުރިޓީ ޗެކްޕޯސްޓަށް އައިސް ބަޑި ނަގައިގެން ގޮސްފައިވާ ކަމަށްވެސް އޭނާ ބުނެފައިވެއެވެ.


އަނަރޫފަ ވުމަކީ ބަލިވެއިނުމަށް ހުރަސްއަޅާ ކަމެއްތަ؟ | ބަލިވެއިނުމުގެކުރިން | މަންމާއިދަރިފުޅު | ޞިއްޙަތު\nBack ކަވާސާ ޞިއްޙަތު ޞިއްޙަތުގެ ބައިތައް މަންމާއިދަރިފުޅު ބަލިވެއިނުމުގެކުރިން އަނަރޫފަ ވުމަކީ ބަލިވެއިނުމަށް ހުރަސްއަޅާ ކަމެއްތަ؟\nނޫނެކެވެ. ކޮންމެހެން މިހެންވުން ލާޒިމެއް ނޫނެވެ. އާއްމުގޮތެއްގައި ކޮންމެ 28-35 ދުވަހަކުން މައްސަރުކަންތައް ދިމާވަމުންދާނަމަ އަނަރޫފަ ވުމަކުން ނުވަތަ ހަށިގަނޑުގައި ސަރުބީ މަދުވުމަކުން ބިސް ބޭރުވުމަކަށް ހުރަހެއް ނާޅާނެއެވެ. ވުމާއެކު ބަލިވެއިނުމަށްވެސް އާއްމުގޮތެއްގައި އުދަގުލަކާއި ދިމާލެއް ނުވާނެއެވެ.\nގަވައިދުން ބިސް ބޭރުވުމަށްތަކައި ފުރާވަރު އަންހެނެއްގެ ގައިގާ ހަށިގަނޑުގެ ނިސްބަތުން 17% ސަރުބީ ހުންނަން ޖެހޭނެއެވެ. ވުމާއެކު މިއަށްވުރެ ސަރުބީ މަދުވުމަކީ ބިސް ފުރިހަމަވެ ބިސްރަވައިން ބޭރުވުމުގައި އުދަގޫތަކަކީ ކުރިމަތި ވާކަމެކެވެ. ވީމާ ވަރުބަލިވާ ކަހަލަ ކުޅިވަރުތައް ކުޅޭ މީހުންނާއި ހަށިގަނޑުން ހިކި މީހުންނަށް ގަވައިދުން ބިސް ބޭރުވަމުން ނުދިއުމަކީ ވަރަށް ގާތްކަމެކެވެ. ހަށިގަނޑުގައި މާބޮޑަށް ސަރުބީ މަދުވުމަކީ ސިކުޑީގައި އުފައްދާ ހޯމޯންތައް ތިރިއަށް ދިއުމަށް ހުރަސްއަޅާ ކަމެކެވެ. ބިސްރަވައިގާ ހުންނަ ބިސްތައް ބޭރުވަނީ މިހޯމޯންތައް މިހިސާބަށް ދިއުމުން މީގެ އަސަރުންނެވެ. ވީމާ ބިސްރަވައިގާ އެކަށީގެންވާ ވަރަށް ބިސް ހުއްޓަސް ހަށިގަނޑުގައި ސަރުބީ މަދުވުމަކީ މިބިސްތައް ބޭރުވެ ބަލިވެއިނުމަށް ތައްޔާރު ވުމަށް ހުރަސް އަޅާ ކަމެކެވެ.\nހަށިގަނޑުން ލުއި މީހަކު ގަވައިދުން މައްސަރުކަންތައް ދިމާވަމުން ނުދާނަމަ އާއްމުގޮތެއްގައި ދޭހަކޮށްދެނީ ހަށިގަނޑުން އަންދާ ހަކަތަ ގިނަވެ ކާނާ ހަށިގަނޑަށް ބޭނުންވާ ވަރަށް ލިބެމުން ނުދާކަމެކެވެ. ވީމާ މިފަދަ ހާލަތުގައި އަރާމު ކުރުން ގިނަކޮށް ކެއުން އިތުރު ކުރާށެވެ. މިގޮތުން ހަށިގަނޑުގެ ސަރުބީ ހުންނަވަރުވެސް އެކަށީގެންވާ ވަރަށް ގެންނާށެވެ. ހަށީގަނޑުގެ ބަރުދަން އިސްކޮޅުގެ ނިސްބަތުން ހުންނަން ޖެހޭވަރަށް އެރުމަށްފަހު އަދި ސަރުބީ ނިސްބަތުން ހުންނަންޖެހޭ ވަރަށް އިތުރު ވުމަށްފަހު އާއްމުގޮތެއްގައި ޠަބީއީކޮށް މައްސަރުކަންތައް އިންތިޒާމު ވާނެއެވެ.\nހަށިގަނޑުގެ ބަރުދަން ރަނގަޅުވެ ސަރުބީ ހުންނަން ޖެހޭ ވަރަށް އިތުރުވުމަށްފަހުވެސް މައްސަރުކަންތައް އިންތިޒާމު ނުވާނަމަ ޑޮކުޓަރަކަށް ދައްކައިގެން ފަރުވާ ހޯދާށެވެ. އާއްމުގޮތެއްގައި މިފަދަ ހާލަތުގައި އިތުރު އެހެން މައްސަލައެއް ހުރުމަކީ ވަރަށް ގާތްކަމެކެވެ.\nމައްސަރުކަންތައް ބަރާބަރަށް ވަމުންދިޔަޔަސް ބަލިވެއިނުމުގެ ކުރިން ހަށިގަނޑުގެ ބަރުދަން ރަނގަޅުކުރަން ޖެހޭނެއެވެ. އެއީ ބަލިވެއިންނައިރު ހަށިގަނޑުން ލުއި މީހުން ނުވަތަ އަނަރޫފަ މީހުންނަށް ލިބޭ ކުދިން އުފަންވާ އިރު ހުންނަންޖެހޭ ބަރުދަން އާއްމުގިތެއްގައި ނުހުންނާނެއެވެ. ވުމާއެކު ބަލިވެއިނުމުގެ ކުރިން ބަރުދަން ރަނގަޅު ކުރާށެވެ. އަދި ބަރުދަން ރަނގަޅު ނުކުރަނިސް ބަލިވެއިދެއްޖެ ނަމަ ވީއެންމެ އަވަހަކަށް ޑޮކުޓަރުގެ ލަފަޔާއި އެކު ބަރުދަން ހުންނަން ޖެހޭ ވަރަށް ގެނެވޭތޯ ބަލާށެވެ.\nއޯވަރީގައި ފެންބިހި އުފެދުން (Polycystic ovarian syndrome)\nއަލްޒައިމާ ބަލި:ބައްޔަށް ޢާއްމު ނަޒަރެއް


ކޯވިޑް-19 ފެތުރެމުންދާ މިދުވަސްވަރު ބޯޑަރލައިން ޕަރސަނަލިޓީ ޑިސްއޯޑަރ އާ ކުރިމަތިލުމަށް އެހީއެއް - GOV.MV\nއާންމު މަޢުލޫމާތު ކޯވިޑް-19 ފެތުރެމުންދާ މިދުވަސްވަރު ބޯޑަރލައިން ޕަރސަނަލިޓީ ޑިސްއޯޑަރ އާ ކުރިމަތިލުމަށް އެހީއެއް\nކޯވިޑް-19 ފެތުރެމުންދާ މިދުވަސްވަރަކީ އެންމެނަށްވެސް ހާސްކަމާ ކުރިމަތިލާން ޖެހިފައިވާ ދުވަސްވަރެއް. ނަމަވެސް ހަނދާނުގައި ބެހެއްޓުން މުހިންމުކަމަކީ ކަންތައްތައް ކޮންމެސް ދުވަހަކުން ރަނގަޅުވާނެކަން.\nބޯޑަރލައިން ޕަރސަނަލިޓީ ޑިސްއޯޑަރއަށް (ބީ.ޕީ.ޑީ) ޑައިގްނޯސް ކޮށްފައިވާ މީހުންނަށް ކޯވިޑް-19 ގެ މި ބަލިމަޑުކަން ފެތުރެމުންދާއިރު ދިރިއުޅުމަކީ އިތުރު އުނދަގޫތަކާ ކުރިމަތިކުރުވައިފާނެ ކަމެއް. މި ބަލި ތަޙައްމަލުކުރާ މީހުންނަށް ޕެނިކް އެޓޭކްޖެހުމާއި، މީހުންނާ އެކަހެރިވުމާއި، ތުރުތުރުލުމާއެކު ރުއިމަކީ ކުރިމަތިވާ ބައެއް ކަންކަމަށް ވާއިރު މިފަދަ ދުވަސްކޮޅެއްގައި ގޭގައި އެކަހެރިވުމަކީ މި ބަލީގެ އަލާމާތްތައް އިތުރަށް ގޯސްވުން އެކަށީގެންވާ ކަމެއް. މިގޮތުން ބައެއް މީހުން އިތުރަށް ވަރުބަލިވުމާއި، ކަންނެތްވުމާއި، ރުޅިގަދަވުން އަދި ބިރުގަތުން ފަދަ އިހްސާސްތަކާ ކުރިމަތިލާން ޖެހޭ. މިކަންކަމަކީ މި ބަލި ހުންނަ މީހުން އާދައިގެ ދިރިއުޅުމެއް އުޅުމަށް އެތައް ދުވަހެއްގެ މަތިން ކޮށްފައިވާ ފަރުވާތަކުން ހޯދާފައިވާ ކުރިއެރުމަށް ނޭދެވޭ އަސަރުތަކެއް ކުރުވައިފާނެ ކަމެއް.\nބީ.ޕީ.ޑީ އަށް ޑައިގްނޯސްކޮށްފައިވާ ފަރާތްތަކަށް މިދުވަސްވަރަކީ އެމީހުންގެ ކޯޕިންގ މެކޭނިޒަމްގެ ގޮތުގައި ޢަމަލުކުރުމަށް ދަސްކޮށްދީފައިވާ އުކުޅުތައް މަޑުމަޑުން ހަނދާން ނެތިދާނެ ފަދަ ދުވަސްވަރެއް. ފަހަރުގައި ތިމާ އެކަމަކުން އަރައިގަނެފައިވާ ކަމެއް އަލުން ދިމާވާހެން ހީވުންވެސް އެކަށީގެންވޭ. އަދި ކޯވިޑް-19 ފެތުރުން މަޑުޖެއްސުމުގެ ގޮތުން ގޭގައި އެކަހެރިވާން ޖެހުމަކީ މި ބަލީގެ އަލާމާތެއްކަމުގައިވާ އެކަހެރިކަމުން އަރައިގަތުމަށް ކުރަމުން އައި ހުރިހާ މަސައްކަތަކަށް ނޭދެވޭ އަސަރުކުރުވުން އެކަށީގެންވާ ކަމެއް.\nމިފަދަ ޙާލަތެއްގައި ބީ.ޕީ.ޑީ އަށް ޑައިގްނޯސްކޮށްފައިވާ ފަރާތެއް ކުރުމަށް އެންމެ އެކަށީގެންވާ އެއްކަމަކީ ރައްކާތެރި މާހައުލެއްގައި ހުރެ ތިމާއަށް އަޅާލާ ތިމާއަށް އެއްބާރުލުންދޭ މީހުންނާ ގުޅުން ބަދަހިކުރުން. އަދި ތިމާ މީހާއަށް ލިބިފައިވާ ނިޢުމަތްތަކުގެ މަތިން ގިނަ ގިނައިން ހަނދާންކުރުން. ތިމާއަށް ލިބިފައިވާ ނިޢުމަތްތަކުގެ މަތިން ހަނދާން ބެހެއްޓުމަކީ މި ބަލީގެ ޢަލާމާތްތައް ގޯސްވަމުން ދާނަމަ އެކަން އެގޮތަށް ވިޔަ ނުދިނުމަށް އެހީވެދޭނެ ކަމެއް. މިސާލަކަށް ތިމާ ދެކޭ ލޯބިވާ މީހުން ތިބިކަން ހަނދާންކުރުމާއި، ވަޒީފާއެއް އޮތުމާއި، ބޭނުން ކުރާނެ ޒަމާނީ ޓެކްނޮލޮޖީ ލިބިފައިވުން މީގެ ތެރޭގައި ބެލެވިދާނެ.\nމިބަލި ތަޙައްމަލުކުރާ މީހުން ދެން ކުރުން އެންމެ ރަނގަޅު ކަމަކީ ޙާލަތާ އެއްގޮތަށް ބަދަލުވާން ދަސްކުރުން. މިފަދަ ޙާލަތެއްގައި މާޔޫސްވުމުގެ ބަދަލުގައި މި ހާލަތުން އަރައިގަތުމަށް ނުވަތަ ޙާލަތާ އެއްގޮތަށް ބަދަލުވުމަށް ވިސްނުން ގެންގުޅެ ކޮންމެ ކަމަކާވެސް ވަރަށް ކެރިގެން ކުރިމަތިލުން މުހިންމު. ބަދަލަކީ ފަސޭހަކަމަކަށް ނުވިޔަސް މަޑު މަޑުން އެކަމަށް ހޭނޭނެ. އެއްވެސް ކަމަކީ ނުވަތަ އެއްވެސް ހާލަތަކީ ތާ އަބަދު އެއްގޮތަކަށް ދެމި އޮންނާނެ ކަމެއް ނޫން.\nމީގެ އިތުރުން ދެން ކުރަން އެންމެ ރަނގަޅުކަމަކީ އަމިއްލަ މީހާގެ ފިކުރުތަކާއި އިހްސާސްތަކާއެކު އުޅެން ދަސްކުރުން. އެކަނިވެރިކަމަކީ ދެރަވުމާއި ފިކުރުކުރުމުގެ ޙާލަތެއްގެ ގޮތުގައި ވިސްނުމުގެ ބަދަލުގައި އެކަނި ވެރިކަމަކީ ހަމަޖެހުމާއި އުފާވެރިކަން ގެނުވާ ކަމެއްކަމުގައި ތިމާގެ ސިކުނޑިއަށް ވިސްނައިދެވިދާނެ. އަދި އަމިއްލަޔަށް ޝައުޤުވެރިވާ ކަންކަމުގައި ޝާމިލުވެ އުޅެ ތިމާ ކުރާހިތްވާޒާތުގެ ކަންކަން ކުރެވިދާނެ. މިކަމުގައި އެހެން މީހުންނެކޭ އެއްވަރަށް ތިމާ އަކީވެސް މުހިންމު މީހެއްކަން އަމިއްލަ ނަފްސަށް ވިސްނައިދިނުން މުހިންމު.\nބީ.ޕީ.ޑީ އާ އެކު ދިރިއުޅުމަކީ ގޮންޖެހުން ގިނަ ދަތުރަކަށް ވިޔަސް ބައެއް ފަހަރު ބޭނުންވަނީ ކުޑަ ހިތްވަރަކާއެކު ތިމާ ދިރިއުޅުމައިގެން ކުރިޔަށް ދިޔުންކަން ހަނދާނުގައި ބަހައްޓާ.


Kunikosheege masahkai kuriyahdhaa goiy belumah Fazul suvaalu kuree kunikoshi ninmaafaivanikoh\n14 އޮކްޓޯބަރ 2019 1 ކޮމެންޓް\nކުނިކޮށީގެ މަސައްކަތް ކުރިއަށްދާ ގޮތް ބެލުމަށް ފަޒުލް ސުވާލުކުރީ ކުނިކޮށި ނިންމާފައި ވަނިކޮށް\nވ. ފުލިދޫ ކުނިކޮށި ނިންމާ އެ ރަށު ކައުންސިލާ ހަވާލުކޮށްފައި ވަނިކޮށް ފުލިދޫ ކުނިކޮށީގެ މަސައްކަތް ކުރިއަށްދާ ގޮތް ސާފުކުރެއްވުމަށް ފެލިދޫ ދާއިރާގެ މެންބަރު ފަޒުލް ރަޝީދު ރައްޔިތުންގެ މަޖިލީހުގައި އެންވަޔަރަންމަންޓް މިނިސްޓަރު ޑރ. ހުސައިން ރަޝީދާ ސުވާލުކުރައްވައިފި އެވެ.\nމެންބަރު ފަޒުލް މިނިސްޓަރާ ކުރެއްވި ސުވާލުގައި ވަނީ ޕީއެސްއައިޕީގެ ޕްރޮޖެކްޓުގެ ގޮތުގައި ފުލިދޫގެ ކުނިކޮށި މިއަހަރަށް ބަޖެޓު ކުރެވިފައިވާއިރު މިމަސައްކަތް ކޮންޓްރެކްޓްގެ އުސޫލުން ހަވާލުކުރާނެ ތާރީހެއް ސާފުކުރުމަށެވެ. އަދި ފުލިދޫގެ ކުނިކޮށި މަސައްކަތް މިއަހަރު ތެރޭގައި ފެށޭނެތޯ ވެސް ސުވާލުކޮށްފައިވެ އެވެ. މީގެއިތުރުން ފުލިދޫގައި ކުނިކޮށި ގާއިމުކުރުމަށްޓަކައި މިހާރު ކުރެވިފައިވާ މަސައްކަތްތަކުގެ ތަފްސީލް ހިއްސާކުރުމަށް ވެސް ފަޒުލްގެ ސުވާލުގައި އެދިވަޑައިގެންފައިވެ އެވެ.\nމިސުވާލަށް ޖަވާބު ދެއްވަމުން އެންވަޔަރަންމަންޓް މިނިސްޓަރު ޑރ. ހުސައިން ވިދާޅުވީ މިސުވާލު ލިބިވަޑައިގެންނެވިއިރު ވެސް ފުލިދޫގެ ކުނިކޮށީގެ މަސައްކަތް ނިންމާ، އެރަށު ކައުންސިލާ ހަވާލުކޮށްފައިވާ ކަމަށެވެ.\nޑރ. ހުސައިން ވިދާޅުވީ ފުލިދޫ ކުނިކޮށްޓާ ގުޅޭގޮތުން ފަޒުލްގެ ސުވާލު ލިބިވަޑައިގެންނެވީ މިދިޔަ އޯގަސްޓް މަހުގެ ހަތްވަނަ ދުވަހު ކަމަށެވެ. ސުވާލު ލިބިވަޑައިގެންނެވިއިރު ފުލިދޫ ކުނިކޮށި ނިންމާ އެ ރަށު ކައުންސިލާ ހަވާލުކުރި ފަހުން 160 ދުވަސް ފާއިތުވެގެން ގޮސްފައިވާ ކަމަށެވެ.\n"މިކަމާ ގުޅިގެން އެއްވެސް ކަހަލަ އޮޅުމެއް އުޅޭތޯ މިކަމާ ގުޅޭގޮތުން ވ. ފުލިދޫ ކައުންސިލްގެ ރައީސާއަށް ގުޅުމުން އެކަމަނާ ވިދާޅުވީ ފެލިދޫ ދާއިރާގެ އިއްޒަތްތެރި މެންބަރު ފަޒުލް ރަޝީދު ވ. ފުލިދޫ ކުނިކޮށްޓާ ބެހޭ ގޮތުން ކައުންސިލާ އެއްވެސް މަޝްވަރާއެއް ކޮށްފައި ނެތް ކަމަށް. އަޅުގަނޑު މިސުވާލުކުރީ އަޅުގަނޑުމެންނަށް އޮޅިގެން އެއްވެސް އުޅޭތޯ ބެލުމަށްޓަކައި. އެހެންވީމާ މިކަން ހިނގާދިޔަ ގޮތް މިދެންނެވީ،" މިނިސްޓަރު ވިދާޅުވި އެވެ.\nޑރ. ހުސައިން ވިދާޅުވީ ފުލިދޫގައި ކުނިކޮށި ހެދުމަށް ނީވިއާ މޯލްޑިވްސް ޕްރައިވެޓް ލިމިޓެޑާ އެކު ސޮއި ކޮށްފައިވަނީ 28 ސެޕްޓެމްބަރު 2017 ގައި ކަމަށެވެ. އަދި އެމަސައްކަތް ނިންމާ6އޮކްޓޫބަރު 2018 ގައި ފުލިދޫ ކުނިކޮށި މިނިސްޓްރީއާ ހަވާލުކޮށްފައިވާ ކަމަށްވެސް ވިދާޅުވި އެވެ. މިމަސައްކަތް 75 ދުވަސް ތެރޭގައި ނިންމަން ހަވާލުކުރި ނަމަވެސް ބިން ހަވާލުކުރުން ލަސްވުމާ ގުޅިގެން މިމަސައްކަތް މުޅިން ނިމުނީ 95 ދުވަހުން ކަމަށްވެސް ވިދާޅުވި އެވެ.\nމިނިސްޓަރު ޑރ. ހުސައިން ވިދާޅުވީ ފުލިދޫ ކުނިކޮށި އެ ރަށު ކައުންސިލާ ހަވާލުކޮށްފައިވަނީ މިއަހަރު ފެބްރުއަރީ މަހުގެ 28 ވަނަ ދުވަހު ކަމަށެވެ. މިމަސައްކަތް ހަވާލުކުރީ 1.56 މިލިއަން ރުފިޔާ އަށް ކަމަށްވީ ނަމަވެސް ބައެއް ސަބަބުތަކާ ގުޅިގެން މިމަޝްރޫއަށް އިތުރުކުރެވުނު 35،000 ރުފިޔާ އާއި އެކު މި މަޝްރޫއުގެ ޖުމްލަ އަގު 1.91 މިލިއަން ރުފިޔާއަށް އަރާ ކަމަށެވެ.\nމިނިސްޓަރު ވިދާޅުވީ ޒޯން ތިނެއްގައި ހިމެނޭ ރަށްތަކުގައި ތެރޭގައި ފުލިދޫ ހިމެނޭއިރު އެ ޒޯންގައި ހިމެނޭ ރަށްތަކުގެ ކުނިކޮށިތަކަށް އިކުއިމަންޓް ހޯދިފައި ނުވާ ކަމަށެވެ. އެކަމަކު އަންނަ އަހަރުގެ ބަޖެޓުގައި ފުލިދޫގެ ކުނިކޮށްޓަށް ބޭނުންވާ އިކުއިމަންޓް ހޯދުމަށް ފައިސާ ހިމަނާނެ ކަމުގައިވެސް ވިދާޅުވި އެވެ.\nމިނިސްޓަރު ޑރ. ހުސައިން އިތުރަށް ވިދާޅުވީ ފުލިދޫ ކުނިކޮށްޓާ ގުޅިގެން މިއަހަރުގެ ބަޖެޓުގައި ހިމަނާފައިވަނީ ހަމައެކަނި ރިޓެންޝަން ފައިސާ ކަމަށެވެ. އެއީ 54،000 ރުފިޔާ ކަމުގައިވެސް މިނިސްޓަރު ވަނީ ވިދާޅުވެފަ އެވެ.\nޙެހެ އެހެން ނޫންވާނީ ހުންނަނީ ހަމައިގަ އެއްނޫން ރޭގަންޑު ސަ ފާރީތަކުގަ އުޅުެްވަނީ ކިހިނެއް އެންގޭނީ


India Gai Dhooni Roagaa Jehigen 11 Aharuge Kujjaku Maruvehjje - Vaguthu\nއިންޑިއާގައި ދޫނިރޯގާ ޖެހިގެން 11 އަހަރުގެ ކުއްޖަކު މަރުވެއްޖެ\nއިންޑިއާގެ ކެރެލާއަށް ނިސްބަތްވާ އުމުރުން 11 އަހަރުގެ ފިރިހެން ކުއްޖަކު ދޫނި ރޯގާ ޖެހިގެން މަރުވެއްޖެއެވެ.\nއޭއައިއައިއެމްސް ހޮސްޕިޓަލްގައި ފަރުވާދެމުންދިޔަ އެ ކުއްޖާ މަރުވެފައި ވަނީ ޖުލައި 11 ވަނަ ދުވަހުއެވެ. އެ ކުއްޖާއަކީ ޖުލައި ދެވަނަ ދުވަހު ނިއުމީނިއާ އާއި ލިއުކޭމިއާ ޖެހިގެން ހޮސްޕިޓަލްގައި އެޑްމިޓްކޮށްގެން ފަރުވާދެމުން ދިޔަ ކުއްޖެކެވެ.\nއެ ކުއްޖާ އެ ހޮސްޕިޓަލްގައި ފަރުވާދޭން ފަށައި، ކޮވިޑް-19 އަށާއި، އިންފްލުއެންޒާއަށް ޓެސްޓުކުރިއެވެ.\n"އޭނާގެ ކޮވިޑްގެ ސުންކު ވަނީ ނައްސިވެފައި އެކަމަކު އިންފްލުއެންޒާއަށް ފައްސިވި، އެކަމަކު އެއީ ކޮން ވައްތަރެއްކަން ނޭނގެ، މިއާއެކު ޕޫނޭގައި ހުންނަ ނޭޝަނަލް އިންސްޓިޓިއުޓް އިފް ވަޔަރޮލޮޖީއަށް ސުންކު ފޮނުވައިގެން ހެދި ޓެސްޓުތަކުން އޭނާ އެޗް5އެން1 އޭވިއަން އިންފުލުއެންޒާ (ދޫނީ ރޯގާ)އަށް ފައްސިކަން ވަނީ އެނގިފައި،"ޕީޓީއައި ނޫހުން ރިޕޯޓްކޮށްފައި ވެއެވެ.\nމިއާއެކު ނޭޝަނަލް ސެންޓަރ އޮފް ޑިޒީސް ކޮންޓްރޯލް އިން ވަނީ، އެ ކުއްޖާއާ ގާތުން އެއްތާވި މީހުން ހޯދުމުގެ މަސައްކަތް ފަށައި، އިތުރު ވޭދަނަތަކެއް އުޅޭތޯ ބަލަން ފަށާއެވެ.\nއެޗް5އެން1އަކީ ދޫނި ރޯގާގެ އެންމެ ނުރައްކާތެރި އެއް ވައްތަރެވެ. މި ވައިރަސް އިންސާނުންނަށް ޖެހެނީ މަދުފަހަރެއްގައި ކަމަށް ރިޕޯޓްތަކުން ދައްކައެވެ. އާއްމުކޮށް ދޫނި ރޯގާގެގެ ނުރައްކާތެރި ވައްތަރު ޖެހެނީ ކުކުޅު ފަދަ ތަކެއްޗަށެވެ.\nއިންޑިއާގެ ބައެއް ސަރަހައްދުތަކުގައި މީގެ ކުރިންވެސް ދޫނި ރޯގާ ފެތުރުނެވެ. އެގޮތުން މިދިޔަ ޖެނުއަރީ މަސް ތެރޭގައި އިންޑިއާއިން ދޫނި ރޯގާގެ ވޭދަނަތަކެއް ފެންމަތިވިއެވެ.\nޖުލައި 21, 2021 22:43\nރާއްޖޭގަ ދޫނި ގެންގުޅޭ ދިން އިންޒާރެއް. 😁\nޖުލައި 22, 2021 11:12\nކޮވިޑް ގޭމު: މިފަހަރު ދޫނި ވޭރިއަންޓު…


މުނިފޫހިފިލުވުން / ފަތިސްހަނދުވަރު\nއެކަނިމާއެކަންޏެވެ. ރިހި ހަނދުވަރުން ދިޔަރެސް އޮތީ ޖަރީވެފައެވެ. ހަމައެހެންމެ، ހަނދާނުގެ ރަން ދޯދިތަކުން ބައްޕަގެ ހިތް އޮންނާނީ ގިރިޓީވެފައިކަން ޖެނީއަށް އެނގެއެވެ. މަންމަދެކެ ކިތަންމެ ފޫހިވާކަމަށް ބައްޕަ ހެދުނަސް ކަން އޮތީ އެހެން ގޮތަކަށެވެ. ޖިނާއަކީ މަންމަ ދިން ނަމެކެވެ. އެ ނަން ދޫކޮށްލާކަށް ވެސް ބައްޕައަކަށް ފަސޭހައެއް ނުވިއެވެ. އިންސާނެއްގެ ސިފަޔަށް ބަދަލުވެއްޖެއްޔާ ހުންނަނީ ރަތްކުލައިގެ ގޮޅިޖެހި ގަމީހުގައެވެ. އެ ހަނދާންތަކާ ދުރަށް ދާން ބައްޕަ މަސައްކަތްކުރާ ތަނެއް ޖެނީއަކަށް ނުފެނެއެވެ. އެކަމަކު ފަހަކަށް އައިސް ބައްޕަ ގިނައިން ހުންނަތަން ޖެނީއަށް ފެންނަނީ ބައްޓަމެއް ނެތް އަލިގަނޑެއްގެ ސިފައިގައެވެ. އެ އަލިގަނޑުގައި ސިފައެއް ނުހުރެއެވެ. އަލިގަނޑަށް ބަލަން ޖެނީ ހުއްޓައި ކުއްލިއަކަށް އިންސާނެއްގެ ސިފަޔަށް ބަދަލުވިއެވެ. ޖިނާގެ ސިފަޔަށެވެ. ގުދުވެފައި އެއްޗެއް ނެގިތަން ވެސް ޖެނީއަށް ފެނުނެވެ. އެއީ ވީރާނާވާން ކައިރިވެފައި އޮތް ކުޑަކުޑަ އަލިފާން ފޮށްޓެއްގެ ތަންކޮޅެކެވެ. އެ ހިނދު ލޯ ކުރިމަތީގައި ފިޔަޖަހައިލީ މާޒީގެ ވިދުވަރެކެވެ. ޒޫނާޔާ އެކުގައި ފަޅުގެއަށް ވަންތަނެވެ. އަލިފާން ރޯކުރުމަށް ޓަކައި އަލިފާންދަނޑި އަޅައިލި ތަނެވެ. އެ ހަނދާން ނުކުރަން މަސައްކަތް ކުރި ނަމަވެސް އެ ކަމެއް ނުވިއެވެ. ދެން ލޮލުގައި އަޅައިގަތީ އެ ތަނުގައި އޮތް ގަލެކެވެ. އެއީ ވެސް ހަނދާނެކެވެ. ފޮޓޯނަގަން ޒޫނާ ކެމެރާ ބެހެއްޓީ އެ ކަހަލަ ގަލެއްގެ މަތީގައެވެ. ކެމެރާގެ ފްލޭޝްގެ އަލި މުޅި ތަނަށް އެޅުނު ކަހަލައެވެ. ކިތަންމެ މަސައްކަތެއް ކުރި ނަމަވެސް ޒޫނާގެ ހަނދާންތަކާ ދުރަކަށް ނުދެވެއެވެ. ޒޫނާ އެ ވަގުތު ކުރާނީ ކޮންކަމެއް ހެއްޔެވެ؟ ހިތާހިތުން ކުރެވޭ ސުވާލަކީ އެއީއެވެ. އެ ވަގުތު ލޮލުގެ ކަޅީގެ ވަށައިގެން ވިދުމެއް އުފެދުނެވެ. ޒޫނާ އޮތީ ގުރައިދޫގައި ހުރި ކޮޓަރިއެއްގެ އެނދުގައި ނިދައިފައެވެ. އެކަނިވެރި ވެފައެވެ. ދެވަނަ ސިކުންތުގައި ހުރެވުނީ އެނދު ކައިރީގައެވެ.\n"ބުނި ގޮތް ހެދި ނަމަ ތިހެނެއް ނުވީސް!" ހިތާހިތުން ބުނެވުނެވެ.\nދަންވަރުގެ ވަގުތެވެ. މުޅި ތަނަށް ވެރިވެފައިވަނީ ހަމަހިމޭންކަމެވެ. ޒޫނާ އެ ތަނުން ނެރުމަކީ، އެ ތަނުގައި ކޮޅަށް ހުރި މަޚްލޫޤަށް އެއްވެސް ކަމެއް ނޫނެވެ. އައްޔަށް ވުރެ ބާރު ދުވެއްޔެއްގައި ޒޫނާ ގެނެސް ފަޅުރަށަށް ލެވިދާނެއެވެ. އެކަމަކު ކީއްކުރަން ހެއްޔެވެ؟ ޖިންނިއެއް ގާތުގައި ހުންނާކަށް ޒޫނާ ބޭނުމެއް ނުވާނެއެވެ. ތަކުރާރުކޮށް އެތައް ފަހަރަކު ޒޫނާ އެހެން ބުނެފިއެވެ.\n"ބައްޕާ!" ޖެނީގެ އަޑު އިވުނެވެ.\nދެވަނަ ސިކުންތުގައި ބައްޕަ ހުރީ ޖެނީ ގާތުގައެވެ. ޖެނީގެ ދެ ލޯ ކަރުނުން ފުރިފައި ވިޔަސް ތުންފަތުގައި ވީ ހިނިތުންވުމެކެވެ.\n"ކޮންތާކުން ތި އައީ؟" ޖެނީ އެހިއެވެ.\n"ނުދަން އެއްވެސް ތާކަށް،" ޖެނީޔާ ހަތަރުކަޅި ހަމަނުކޮށް ބައްޕަ ބުންޏެވެ. "މި ތާނގައެއްނު މިހިރީ!"\n"މަންމަ މަތިން ހަނދާންވޭ ދޯ؟" އެނގިހުރެ ޖެނީ އެހިއެވެ.\n"ނުވޭ!" ޖެނީ ހީކުރި ގޮތަށް ބައްޕަ އެއްބަހެއް ނުވިއެވެ.\n"އެހެންނުވާނެ!" ނުރޯން މަސައްކަތް ކުރަމުން ޖެނީ ބުންޏެވެ. "ބައްޕަ ދޮގު ތި ހަދަނީ."\nބައްޕަގެ މޫނަށް ޖެނީ ބަލަންހުއްޓައި ފެނުނީ ބައްޕަގެ ދެ އަތް ދަމައިލައިފައި ބޮޑު ފިޔަގަނޑަކަށް ބަދަލުކޮށްލިތަނެވެ. މައްޗަށް އުދުހިގަތްތަނެވެ. އެ ހިސާބުން ޖެނީގެ ލޮލަށް ބައްޕަ ގެއްލުނީއެވެ. އެ ގޮތަށް ގެއްލިގެން ހުންނައިރު، ފެންނަން ކިތަންމެ ބޭނުންވިޔަސް ޖެނީއަކަށް ބައްޕައެއް ނުފެނެއެވެ. އެހެންނަމަވެސް އަޑު އިވެއެވެ.\n"ޖެނީ!" ބައްޕަ ބުނި އަޑު އިވުނެވެ. "އިރުއިރުކޮޅާ އަހަރުމެން މި ބަހުސު ކުރުމުގެ ބޭނުމެއް ނެތް. ދަރިފުޅުގެ މަންމައަށް ތަންދޮރު ވަކިވާއިރަށް އަހަރުމެން މޮޔަވާ ވަރު ކޮށްލާނެ."\nބައްޕަޔާ އަރާރުންވާކަށް ޖެނީ ބޭނުމެއް ނޫނެވެ. އެކަމަކު ބައެއް ކަންކަން ހަނދާންކޮށްދޭން ޖެނީ ބޭނުންވެއެވެ.\n"ބައްޕަ ކަންތައް ކުރި ގޮތުން އެހެންވީ،" ޖެނީ ބުންޏެވެ. "ފުރަތަމަ ވެސް މަންމައަށް އޮޅުވާނުލި ނަމަ.."\n"ދަރިފުޅު ރަނގަޅަށް ބުނެބަލަ!" ބައްޕަގެ އަޑު އެ ފަހަރު އައީ ޖެނީގެ ފުރަގަހުންނެވެ.\nޖެނީ ބަލައިލިއިރު އެ ތަނުގައި ހުރީ ކަޅު ހިޔަންޏެކެވެ. އަނދިރިއަށް ވުރެ އަނދިރިއެވެ.\n"މަންމަ ދައްކާ ވާހަކަތަ ނޫނީ ބައްޕަ ދައްކާ ވާހަކަތަ ގަބޫލުކުރެވެނީ؟" ބައްޕަ ކުރިމަތިކުރީ ސާދާ ސުވާލެކެވެ.\n"ދެން ނޭނގެ ބައްޕާ!" ޖެނީއަށް ރޮވެން ފެށިއެވެ. "މަންމަ ވެސް ބައްޕަ ވެސް ގޮތެއް ދުލެއް ނުކުރޭ! މަށަށް ހުރިހާ ދެރައެއް މި ލިބެނީ. މި ފަށް ވެސް ކިހާ ދުވަހަކު މަންމަ އަތުގަ އޮތް. މަންމަ ތި ބުނާހާ ގޯސް ނަމަ މީގެން ވެސް ބައްޕައަށް ކިހާ އުނދަގުލެއް ކުރެވުނީސް."\nބައްޕަ ހީނގަތް އަޑު ޖެނީއަށް އިވުނެވެ. ދަރިފުޅުގެ ވިސްނުން މޮޔަކަމުންނެވެ.\n"އިސްކޮޅުން މިހާރު ބައްޕަޔާ އެއްވަރު ވެއްޖެ،" ބައްޕަ ވަރަށް އޯގާތެރިކަމާ އެކުގައި ބުންޏެވެ. "އެކަމަކު ބުއްދިއެއް ނެތް. ތި ފަށަށް ހޫނުވާއިރަށް ބައްޕައަށް އެނގޭނެ. ބައްޕައަށް ކަމެއް ކުރުމުގެ ކުރިން ބައްޕަ ހުންނާނީ އެ މީހެއްގެ ކުރިމަތީގަ. މަންމައަށް އެ ކަން ވިސްނޭނެ. ދެން ހިތަށްއަރާފާނެ މަންމަ އަތުގަ ފަށް އޮތްއިރު ބައްޕަ އެ ފަށް ގެއްލިގެން އުޅުނީ ކީއްވެގެންހޭ؟ އެނގޭތަ؟ ފަށް ގެއްލިގެން އެ ވާހަކަ ބުނި ރޭ މަންމަ ހުރީ އަޑުއަހަން. އެ ކަން ވެސް އެނގޭ. މަންމަ އަތުން ފަށް އަތުނުލީ މަންމަ ތި ފަށް ބޭނުންކުރަނީ ކިހިނެއްތޯ ބަލަންވެގެން. ބޭނުންއިރަކު ބައްޕައަށް ގޮވައިލެވޭ ގޮތް ހެދީމަ ވެސް، ބައްޕައަށް ދެރައެއް ދޭން ނޫނީ މަންމަ ތި ފަށަކު އަތެއް ނުލާ! އެންމެ ރަނގަޅު. ދަރިފުޅަށް ދުވަހަކު ވެސް މަންމައަށް އިތުބާރު ކުރެވޭނެތަ؟"\nއިރުކޮޅެއް ވަންދެން ޖެނީ ވިސްނިއެވެ.\n"މަންމައިންނަކީ އިތުބާރު ކަނޑާލަން ހެޔޮވާ ވަރުގެ ބައެއް ނޫން." ޖެނީ ބުންޏެވެ.\nފާލުބަލާ މީހާގެ ގެއިން ސަކީނާ ނުކުތްއިރު ސަކީނާގެ ނިތްކުރީގައިވާ ރޫތައް ކުރިޔަށް ވުރެ ގިނައެވެ. ޒޫނާއަށް ދިމާވި ހާދިސާއަށް އަހަރުތަކެއް ވެގެންދިޔައިރު ވެސް ސަކީނާ އުޅެނީ އޭގެ ދެކޮޅު ނުޖެއްސިގެންނެވެ. ޒޫނާގެ ބަނޑު ކުއްލިއަކަށް ބޮޑުވުމާއި ވިހެއުމަކީ ސަކީނާގެ ލޯ ކުރިމަތީގައި ހިނގައިދިޔަ ކަންތަކެވެ. އެންމެން އެ ވާހަކައަށް ހަޖޫޖެހިޔަސް ސަކީނާ އެ ވާހަކަތައް ގަބޫލުކުރަނީ އެހެންވެއެވެ. ސަކީނާއަށް ނުވިސްނެނީ އެންމެ ކަމެކެވެ. ޙަޤީޤަތުގައި ވެސް ޒޫނާޔާ ޖިންނިއެއް އަވަލެވީ ހެއްޔެވެ؟ ޖިންނިއާއި އިންސާނުން އިނދެގެން އުޅޭ ވާހަކައާއި ދަރިން ލިބޭ ވާހަކަ ވެސް ސަކީނާ އަހައެވެ. އެކަމަކު އެ ތަންކޮޅު ގަބޫލެއް ނުކުރެވެއެވެ. އެކި މީސްމީހުން ގާތަށް ގޮސްގެން ސަކީނާ ޖަވާބެއް ލިބޭތޯ މަސައްކަތްކުރާ ސުވާލަކީ އެއީއެވެ. މެންދުރުގެ އެންމެ ހޫނު ގަދަ ގަޑީގައި ދާހިތްލައި ފޯވެގެން ސަކީނާ އައިސް ގެއަށް ވަނެވެ. ވަތްގަނޑު ހުޅުވައިލައިފައި ޒޫނާގެ އަލްބަމް ނެގިއެވެ. އަދި ހައިރާންވެގެން އެ އަށް ބަލަހައްޓައިގެން އިނެވެ.\n"ގާދިރު!" ސަކީނާ ގޮވައިލިއެވެ. "އައިސްބަލަ މި ކޮޅަށް."\nގާދިރު އޭރު އިނީ ކޮޓަރީ ދޮރުގެ ތަޅު ކުޑަކޮށް ތާށިވާތީ އެ ކަން ޙައްލު ކުރާށެވެ. ސަކީނާ ގާތަށް އައިއިރު ގާދިރު އަތުގައި ކަށިގަނޑެއް އޮތެވެ.\n"ބަލާބަލަ މިއޮތް ކަމެއް،" ސަކީނާ ބުންޏެވެ. "ހަމަޖެހިލައިގެން ބަލައިލީމަ މި ފާހަގަކުރެވުނީ. ހިޔެއް ނުވޭތަ ޒޫނާ.."\n"ތި ވާހަކަތާ މަ ވެސް ބުނީ،" ގާދިރު އަޑަށް ބާރުލައިފައި ބުންޏެވެ. "ހިޔެއްނުވޭ ޒޫނާ އެކަނިހެނެއް އެ ތަނުގަ ހުރީކީ. ޒޫނާގެ އަތް ހުރި ގޮތް ބަލައިލަބަލަ!"\n"އޭނަ އަބަދުވެސް އުޅޭނެ ފަތިހު ދީފައޮންނަ ހަނދުވަރު ބަލަން މޫދު ކައިރިއަށް ދާން،" ސަކީނާ ބުންޏެވެ. "މި ދަތުރުދާން އުޅުނުއިރު ވެސް އެންމެ އުފާވެގެން އުޅުނީ އެ ކަމާ. މަ ބުނިން އެކަނި ނުދައްޗޭ!"\nސަކީނާ އަލްބަމުގެ ގަނޑުތައް އެއްލަމުންދިޔައިރު، މެދުތެރެއިން ހުސް ގަނޑެއް ފެނުނެވެ.\n"ކޮބާ ތިތާ އޮތް ފޮޓޯ؟" ގާދިރު ސުވާލުކުރިއެވެ.\n"ޒޫނާ މޮޔަވެގެން ގެންދިޔައިރު ސަމަދު ބުނެގެން އެ ގަނޑު އަހަރެން އަލްބަމުން ނެގީ،" ހަނދާންކޮށްލައިފައި ސަކީނާ ބުންޏެވެ. "ޒޫނާއަކަށް ނޭނގޭ ޒޫނާ އެއީ ކާކު ކަމެއް ވެސް. އެހެންވެ އެ ފޮޓޯގަނޑު ދޭންޖެހުނީ. އޭރަކު އަހަރެން ރަނގަޅަކަށް ފޮޓޯތަކެއް ނުބަލަމޭ! ފާލުބެލި މީހާ މިއަދު ބުނި އެއްޗަކުން އަލުން މި ބަލައިލީ."\n"ކީކޭ އޭނަ ބުނީ؟" ގާދިރު އަލުން ދޮރުކައިރިއަށް ގޮސް ތަޅުގެ މަސައްކަތް ކުރަމުން ބުންޏެވެ.\n"ޖެނީއަކީ ޒޫނާޔާ އަވަލެވި ޖިންނީގެ ދަރިޔެކޯ!" ހައިރާންވެފައި ސަކީނާ ބުންޏެވެ. "ފަހުން ލިބުނީ ވެސް ހަމަ އެ ކަހަލަ ކުއްޖެކޯ! އޭނަޔޯ އިހުސާން މަރާލީ."\n"ދައްކަފާނެ ކޮންމެ ފަދަ ވާހަކައެއް ވެސް،" ގާދިރު ބުންޏެވެ. "އިންސާނުންނަކީ އެއްދުވަހު ހަތަރުދަމުން ބަނޑުބޮޑުވެފަ ވިހާ ބަޔެއް ނޫނޭ ސަކީނާ. މަ ބުނާނީ ސާޖިދު މަރުވި ގޮތުން ޒޫނާއަށް ޝޮކެއް ލިބުނީއޭ."\n"އެކަމަކު އަހަރެންގެ ކުރިމަތީގައޭ ޒޫނާ ވިހީ،" ކުޑަކޮށް ހިތްހަމަނުޖެހިފައި ސަކީނާ ބުންޏެވެ. "އަހަރެންގެ ލޮލުން ދުށީމޭ! އަހަންނަށް މިހާރު އެހެން އެއްޗެއް ވެސް އެބަ ހީވޭ! އަހަރެން މި ބުނަނީ ތެދެއްކަން ގާދިރަށް ގަބޫލުކުރެވޭ! އެކަމަކު އަހަރެން ބިރުގެންފާނެތީ ގަބޫލުކުރާކަމަށް ނުހެދެން ވެގެން ތި އުޅެނީ."\nގާދިރު ޖަވާބެއް ނުދިނެވެ. އިވުނުކަމަށް ވެސް ނުހެދުނެވެ.\nއަޒްރާއަށް އަންނަ ފޯނުކޯލުގެ ވަގުތު ދިގުވާން ފެށިއެވެ. އެ މީހަކާ ވާހަކަދެއްކުމުގެ ޝައުޤުވެރިކަން އަޒްރާގެ ހިތުގައި ބޮޑުވަމުން އައެވެ. އަޒްރާ ގުޅައިފިއްޔާ ފޯނު ކެނޑެނީއެވެ. ވާހަކަދެއްކެނީ އަޒްރާއަށް އަންނަ ކޯލުން އެކަންޏެވެ. އަޑުގެ ޖާދޫގައި އަޒްރާ ރަނގަޅަށް ހައްޔަރުވިއެވެ. ބައްދަލުކުރަން ބޭނުންވިއެވެ.\n"އަދި އަހަރެންގެ ނަން ވެސް ނޭނގެއެއްނު!" އޭނަ ބުންޏެވެ.\n"ހެވޭ!" އަޒްރާ ކެތްމަދުވެފައި ބުންޏެވެ. "މަ ބޭނުން މީޓްކުރަން. ކޮން ނަމެއް އަސްލު ކިޔަނީ؟ އެހިޔަސް ނުބުނާނެހެން ހީވާތީ ނާހަން މި އުޅެނީ ވެސް."\n"ކީއްވެ ނުބުނަންވީ؟" ލާނެތް ރާގެއްގައި އޭނަ ބުންޏެވެ. "އަހަންނަށް ބައިވަރު ނަންނަން ކިޔާ! ފުރަތަމަ މި ބުނަނީ އެންމެ އާންމު ނަން."\nއެއީ ޖިންނި ޖިނާހެން އަަހަރެންނަށް ހީވަނީ\nބިންމާ.. އަޅުގަނޑު ހިތުގަ އުފެދޭ ސުވާލަކީ ޖިންނި ޖިނާއާއި ނިހާ ( ފަތިސްހަނދުވަރުގެ ފެށުންއިން ) އަށް ދަރިއަކު ނުލިބޭތޯ.. އަދި ނިހާއަށް ލިބިފައިހުރި ފިިރިހެން ދަރިފުޅާ ޖިންނި ޖިނާއާއި މިހާރު އެއްވެސް ގުޅުމެއް ނޯންނަނީތޯ؟\nފާލުބަލާ މީހެކޭ ނުކިޔާ. ރުގުޔާކުރާ މީހެކޭ ބުނިނަމަ... މަވެސް މޮޔަދޯ ހިހި.. ހިޔާލީވާހަކަ އެކ. މިވާހަކަ މިވަރަކުން މިކިޔެނީވެސް ފަތިސްހަދުވަރު ފިލްމު ބެލިފައޮތަތ\nމި ވާހަކަ ކިޔާއިރު ޖިނާ ސިފަކުރެވެނީވެސް ރީކޮ މޫސަގެ ސިފައިގަ. ދެން މި ފިލްމު އޭނަ ލައްވާ ކުޅުވޭނެ ގޮތެއް ހަމަ ނޯންނާނެދޯ؟\n"އަހަންނަށް ބައިވަރު ނަންނަން ކިޔާ! ފުރަތަމަ މި ބުނަނީ އެންމެ އާންމު ނަން." އަހަންނަށް ކިޔަނީ ޖިނާ.\nއެންމެ އާންމު ނަމަކީ ޖިނާ!!


ވާހަކަ: ޒިވާ - DhiDaily\nއަރޫމާ ނިދަން އޮށޯތީ ހަވީރު ދިމާވި އެއްވެސް ކަމަކާ ނުވިސްނަން ހިތުލައިގެންނެވެ. އެއީ ބޭކާރު ކަމަކަށްވާތީއެވެ. އެހެންނަމަވެސް އަރޫމާއާ ޖެހިގެން ނިދިފައި އޮތް ތުއްތު ތުއްތު ޒިވާ ފެނުމުން އެ ޚިޔާލުތަކާ، އެ ހަނދާންތަކާ ދުރެއް ނުވެވުނެވެ. އިރު އިރުކޮޅާ އެ މަންޒަރު ހިތަށް ސިފަވެގެން ހިތުގެ ހިމަ ނާރުތަކާ ކުޅެނީއެވެ. އަތްފައި ފިނިވަނީއެވެ. ހިތް އެދި ގޮވަނީއެވެ. ހިތަށް ތަދުވަނީއެވެ. އެކަމަކު ކީއްވެހެއްޔެވެ!\nދަތުރުކުރަމުން ދިޔަ ރަށު ބޯޓުން އަރޫމާ މާލެ ދިޔައީ ރަށުން ކިޔެވެންހުރި ހިސާބަކަށް ކިޔަވާ ނިމުމުން އެއަށްވުރެ މައްޗަށް ކިޔެވުމަށާ އަދި ރަނގަޅު ކޯހެއް ހަދާ ރަށުގައި ވަޒީފާއެއް އަދާކުރުމުގެ މަތިވެރި މަގުސަދުގައެވެ. ހެޔޮވަރުވަރަކަށް ޖެހެމުން ދިޔަ އިރުވައިގެ ނަލަ ރޯޅިތަކުން ދަތުރުވެރިންގެ ހިތްތަކަށްފިނިކަމާ އުފާވެރިކަން ގެނެސްދެމުން ދިޔައިރު، އުޑުގައި ރަސްކަން ކުރަމުން ދިޔަ މުޙައްރަމް މަހެއްގެ 13 ވިލޭރޭގެ ހަނދަށް ބަލަހައްޓައިގެން ބޯޓުގެ އަރިމަތީގައި އަރޫމާ އިށިނދެ އިނެވެ. ބޯޓުގެ ދުވެލިން ކަނޑުގެ ލޮނުގަނޑަށް އަންނަ ހިތްގައިމު ލޮޅުންތަކަށާ އުފެދެމުން އަންނަ ހުދުކުލައިގެ ފޮނުތަކަށް ބެލުމުގައެވެ. ރަށާ މައިންބަފައިންނާ އެކުވެރިން ދޫކޮށްލާފައި މާލެ އަންނަން ޖެހުމުން ދެރަވެ މޮޅިވެފައެވެ. އެހެންނަމަވެސް އަރޫމާ ގަބޫލުކުރާ ގޮތުގައި އަމިއްލަ ދެފައި މައްޗަށް ތެދުވެ ދިރިއުޅުމާއިގެން ކުރިއަށް ދިއުމަކީ މިޒަމާނުގެ ކޮންމެ އަންހެންކުއްޖަކަށްވެސް ހަމަ ކޮށްމެހެން ބޭނުންކަމެކެވެ.\nއަރޫމާ ކިޔަވަން މާލެ ހުރީ އަރޫމާގެ މަންމަގެ ކުޑައިރުގެ ރަޙުމަތްތެރިއެއްކަމުގައިވާ އަޒިއްތަގެ ގޭގައެވެ. އަޒިއްތައަކީ ހިތްހެޔޮ އަޚުލާގު ރަނގަޅު މީހެކެވެ. އަރޫމާ ގޮތަށް މާލެ ކިޔަވަން ފައިބާ އަތޮޅުތެރޭގެ ކުދިންނަށް ދިމާވާފަދަ ދަތި އުނދަގޫ އެއްވެސް ކަމެއް އަރޫމާއަކަށް ކުރިމައްޗެއް ނުވެއެވެ. މިކަމާ އަރޫމާ ވަރަށް އުފާކޮށް ޝުކުރުކުރިއެވެ.\nއަޒިއްތަގެ ކުދިންނެކޭ އަރޫމާއެކޭ އެއްވެސް ތަފާތެއް ނުކުރެއެވެ. އެ ކުދިންނަށް ގޭތެރޭގައި އޮންނަ މިނިވަންކަން އަރޫމާއަށް ވެސް އޮވެއެވެ. މާލޭގައި އަޒިއްތަ ގާތުގައި ދިރިއުޅެނީ އަރޫމާއާ އެއްފުރާގެ އަންހެންކުއްޖަކާ އެއަށްވުރެ ހަނގު ދެ ފިރިހެންކުދިންނެވެ. ދެން އަދި އެކުދިންގެ ބައްޕަ އަޒިއްތަގެ ފިރިމީހާ ޝަކީލްއެވެ.\nއަރޫމާގެ ކިޔެވުމުގެ ފުރަތަމަ ތިންއަހަރު ހޭދަ ކުރީ އޭލެވެލަށް ކިޔެވުމަށެވެ. ރަނގަޅު ނަތީޖާއަކާ އެކު އޭލެވެލް ނިންމުމަށްފަހު ގައުމީ ޔުނިވަރސިޓީއިން ނަރސިން ހަދަންފެށީއެވެ. އެއީ އަބަދުވެސް އަރޫމާ އެންމެ ކުރާހިތްވާކަމެވެ.\nއަރޫމާގެ ޙަޔާތަށް އައި ބިޔަ ވަރުގަދަ ކޮޅިގަނޑު ބޯމަތި ކުރީ ނަރސިންގެ ޑިޕްލޮމާ ނިމުމާ ގާތްވެފައި ވަނިކޮށެވެ.\nއާދައިގެމަތިން ޑިއުޓީ ނިންމާލާފައި އަރޫމާ ގެއަށް އައިއިރު ގޭތެރެ ފެންނަނީ ތަންކޮޅެއް ހަލަބޮލިކޮށްނެވެ. އެހެންނަމަވެސް އެރެއަށް ނިންމަން ޖެހޭ އެސައިންމެންޓެއް އޮތުމުން އަރޫމާ އަވަސްވެގަތީ ކުޑަކޮށް ނިދާލެވޭތޯއެވެ. އެހެންކަމުން އަޒިއްތަ ގޮވާލުމުން ވެސް އެބައަންނަމޭ ބުނެފައި އަރޫމާ އިހަށް ގޮސް ވަނީ ކޮޓަރިއަށެވެ. އެއީ އަރޫމާގެ އަބަދުގެ ވެސް އާދައަށްވުމުން އަޒިއްތަ ވެސް ދެން އިތުރަށް ބުނަން އުޅުނު ވާހަކަ ވެސް ކުރިއަށް ނުގެންގޮސް ހުއްޓައިލީއެވެ.\nއަރޫމާގެ ކޯހުގައި މިހާރު ކުރިއަށް ގެންދާ ބަޔަކީ ޕްރެކްޓިކަލް ބައި ކަމުން މަސައްކަތް ކުރަން ޖެހެނީ ހޮސްޕިޓަލުގައެވެ. އެހެންކަމުން ޑިއުޓީ ނިންމާލާފައި އަރޫމާއަށް ގެއަށް އާދެވުނީ ހެނދުނު ގާތްގަނޑަކަށް ނުވައެއްޖަހަން އުޅެނިކޮށްނެވެ. ވެފައި ހުރި ވަރުބައްޔާ އެކު އަވަހަށް ނިދާލުމުގެ ބޭނުމުގައި ފާޚާނާއަށްވަދެ ފެންވަރާލައިގެން ސައިބުއިމަށްޓަކައި ދެން މިސްރާބު ޖެހީ ކާކޮޓަރިއާ ދިމާއަށެވެ. އެ ގަޑިއަކީ ޢާންމުކޮށް ވެސް އެގޭގެ މީހުން ހުކުރު ދުވަހު ސައި ބޯގަޑިކަމަށް ވުމުން ބަދިގޭގައި އެންމެން ހަމަވާނެއެވެ. އަދި އެހެން ކާގަޑިތަކަށްވުރެ އެ ގަޑީގައި އަޑުގަދަވެފައި ސަކަރާތް ބޮޑުވެ އުފާވެރި މާޙައުލެއް ފެންނާނެއެވެ.\nކާކޮޓަރީގައި އާދަކޮށް އަރޫމާ އިށީނދެ އިންނަ ގޮޑިއާ ދިމާލަށް މިސްރާބު ޖެހިއިރުވެސް އެ ގޮނޑީގައި އެހެންމީހަކު އިށީނދެ އިންކަމެއް އަރޫމާއަކަށް ނޭނގެއެވެ. އާދއިގެ މަތިން އަތްދޮވެލަން ސިންކް ކައިރިއަށް ޖެހިލައި އަތްދޮވެގެން އަތް ފޮހެމުން ގޮސް ގޮނޑިއާ އަރާ ހަމވިއިރު އެ ގޮނޑި ހުސް ނޫންހެން ހީވެގެން އަރޫމާއަށް ހުއްޓެވިއްޖެއެވެ. ކާކޮޓާރީގެ މާހައުލަށް އޭނަގެ ފުރިހަމަ ސަމާލުކަން ހުއްޓައިލެވުނީ ދެނެވެ. ފަހަރަކު މީހެއްގެ މޫނަށް ބަލާލުމަށްފަހު އަޒިއްތަގެ މޫނަށް އޭނަގެ ނަޒަރު ހުއްޓާލުމުން އަޒިއްތަ ތެދުވެ އަޒިއްތަ އިށީނދެ އިން ގޮނޑީ އަރޫމާ އީށީންނަން ދީފިއެވެ. އަޒިއްތަ މިކަންތައް ކުރި ގޮތުން އަނެއްކާވެސް އަރޫމާއަށް ބަލައިލެވުނީ އެތަނުގަ ތިބި އެހެންމީހުންގެ މޫނަށެވެ. އެތާ އަރޫމާއަށް ފުރަގަސްދީގެން އަރޫމާ އިންނަ ގޮނޑީގައި އިން ޒީވް އަރޫމާގެ ލޮލުގައި އަޅާގަތީ އެވަގުތުއެވެ.\nޒީވް އިނީ އެތާ ހިނގާ އެއްވެސް ކަމެއް ނޭނގޭމީހަކުހެން ކެއުމުގައި މަޝްޣޫލުވެގެންނެވެ.\n”އާދޭ މި ގޮނޑިއަށް…. ރަނގަޅުވާނެ!“\nއަޒިއްތަ މިހެން ބުނަމުން ޒީވްއަށް ގޮވައިލިއެވެ. އަދި އަރޫމާއަށް ޒީވް ތަޢާރަފުކޮށްދިނެވެ.\n”މިއީ ޒީވް! އަޒިއްތަގެ ދޮށީ މީހާ. ޒީވް، މިއީ އަރޫމާ!“\nޒީވް ފަރުވާ ކުޑަގޮތަކަށް ހައި ޖަހާލީ އަރޫމާ އެއީ އެތާ ހުރި މީހެއްހެން ވެސް ހީނުވާ ގޮތަށެވެ. ޒީވް ގެ މި ޢަމަލުން އަޒިއްތަ ހިތް ހަމަ ނުޖެހުނުކަން އެނގުމުން އަވަސް އަވަހަށް އަރޫމާ ވެސް “ހައި“ އޭ ބުނެލިއެވެ. އަދި އިށީނދެ މަޑު މަޑުން ސައިބޯން ފަށައިފިއެވެ.\nއެހާ ހިސާބުން އަނެއްކާ ވެސް މާހައުލު ބަދަލުވެގެން ދިޔައީ ހުނުމާ ސަކަރާތްޖެހުމުގައެވެ. ޒީވް އެއިންކަމެއްގައި ބައިވެރިވަނީ މަދު ފަހަރަކުއެވެ. އޭނަގެ ސަމާލުކަން ހުއްޓިފައި ހުރީ މޭޒުމަތީ ބާއްވާފައި އޮތް ފޯނުގެ ސްކްރީނަށެވެ.\nހެނދުނު އޮށޯތް ގޮތަށް އަރޫމާއަށް ހޭލެވުނީ ހަވީރުވާން އުޅެނިކޮށެވެ. ހުކުރު ދުވަސްކަމުން މި ގަޑީގައި އަޒިއްތައާ ޝަކީލްބެ އުޅޭނީ ކުޑަ ދެމީހުން ގޮވައިގެން ބޭރުގައެވެ. ޒަރާ ދާނީ ރައްޓެހި ކުދިބަޔަކާ އެކު ކޮންމެވެސް ދިމާލަކަށެވެ. އެއީ ހުކުރު ދުވަސް ދުވަހު އެގޭގެ ޢާންމު ދިރިއުޅުން އޮންނަ ގޮތެވެ.\nހޭލެވުމުން ދުވަހުގެ ބާކީ އޮތްބަޔާމެދު ވިސްނާލަމުން އަރޫމާ ތެދުވެ،ފެންވަރާ ތާޒާ ވެލައިގެން ނަމާދުކޮށް ނިންމާލިއެވެ. އެހާއިރު ވީއިރު ބަނޑުހައި ކަމުގެ އިޙުސާސް މާބޮޑަށް ވުމުން އެއްޗެއް ކާލަން ދެން ދިޔައީ ބަދިގެއަށެވެ.\nގޮނޑީގައި ހަމަ ޖެހިލައިގެން ކަޅުސައި ތައްޓަކާ ޕާން ފޮއްޗެއް ހިފައިގެން އިށީނދެ ސައިބޯން ހަމަ ފެށިތަނާ ދޮރުމައްޗަށް މީހަކު އައިސް ހުއްޓުނުހެން ހީވެގެން ބެލިއިރު އެއީ ޒީވްއެވެ. އަނގައިން ބުނުމެއް، ބަލާލުމެއްވެސް ނެތި ގޮސްހުއްޓުނީ ފެންކައްކާ ޖަގުކައިރިއަށެވެ. އެއަށްފަހު ކޮފީއެއް ގިރާލައިގެން އައިސް ހުއްޓުނީ އަރޫމާ އިށީނދެއިން ގޮނޑީގެ ފުރަގަހަށެވެ. އެވަގުތު އަރޫމާ އިނީ ގިރާލައިގެން އިން ކަޅުސައިތަށީގައި ތުންޖަހާ ކޯވަރަކުން ކޯވަރަކުން ލަސްލަހުން ބުއިމުގައި މަޝްޣޫލުވެގެންނެވެ. ނަޒަރު ހުއްޓިފައިހުރީ މޭޒުމަތީއޮތް އަރޫމާގެ ފޯނަށެވެ.\n”ތީ މަގޭ ސީޓް!“\nޒީވްގެ އަޑު އިވުމުން ސިއްސައިގެން ގޮސް ބިރުން އަރޫމާއަށް ފުންމައިގެން ތެދުވެވުނީ ބޭއިޚުތިޔާރުގައެވެ. އަދި އެއީ ޒީވް ވެސް ތައްޔާރުވެގެން ހުރި ކަމަކަށްނުވާތީ ތިބެވުނު ކައިރިކަމުން ޒީވްގެ އަތުގައި ހުރި ކޮފީމަގުގައި އަރޫމާގެ ބޮލުންޖެހި ކޮފީމަގު ވެއްޓި ތެޅިއްޖެއެވެ. ކަންމިހެން ވުމުން ފުރަތަމަ ދެމީހުންކުރެ އެކަކަށްވެސް ބުނާނެ އެއްޗެއްނޭނގި ސިކުންތުކޮޅެއް ހޭދަ ވުމަށްފަހު ދެންވެސް އިވުނީ ޒީކްގެ އަޑެވެ.\n”ތީ އަހަރެން އިށީންނަ ގޮނޑި“\nޒީވްގެ އަޑުގައިވަނީ ނުރުހުމެވެ. އަރޫމާ އެއްވެސް އެއްޗެކޭ ނުބުނެ އިސްޖަހައިލިއެވެ.\n”ތީ ކުޑަކުއްޖެއްތަ! އެހެންމީހުންނަށް އިޙުތިރާމްކުރާކަށް އެކަކުވެސް ކިޔައި ނުދެނީތަ!…. މިތަން ސާފުކުރޭ!“\nތެޅިފައި ހުރި ބިއްލޫކޮޅުތަކަށް ބަލަމުން ޒީވް ވާހަކަ ކުރިއަށް ގެންދިޔައެވެ. މި ފަހަރު އެ އަޑުގައިވަނީ އަމުރުވެރިގޮތެކެވެ. ބޮޑާކަމާ ކިބުރުވެރިކަން ނޫންއެއްޗެއް އެ އަޑަކުން އަރޫމާއަކަށް ފަހުމެއްނުވިއެވެ. ދެން ވެސް އިސްޖަހާލައިގެން ހުރެވުނީއެވެ.\nއަމުރުކުރުމަށްފަހު ޒީވް ނިކުމެގެންދިޔައީއެވެ. ވެއްޓި ތެޅިފައިވާ މަގަށް ބަލަން އިރުކޮޅަކުހުރުމަށްފަހު ޒީވް ނިކުމެގެން ދިޔަ ދޮރާދިމާލަށް އަރޫމާއަށް ބަލާލެވުނެވެ. އޭރު ޒީވްގެ އެއްވެސް ހިލަމެއްނެތެވެ.\n”މިއީ މިގޭތެރެއިން ދުވަހަކުވެސް ދިމާވި ފަދަ ކަމެއްނޫން. މިގޭ އެއްވެސް މީހަކު އަހަންނާ ދިމާލަށް ވާހަކަވެސް ދެއްކި ގޮތެއްނޫން.“\nހިތާ ހިތާ އަރޫމާ އަށް ކިޔައިލެވުނެވެ. ހަޑިވެފައިވާ މުށިގަނޑުމަތިން ތަޅައިގެންގޮސްފައިވާ މަގުގެ ބިއްލޫރިކޮޅުތައް ނަގާ ސާފުކުރަމުން ދިޔައިރުވެސް އަރޫމާގެ ސިކުނޑީގައި ހިނގަމުން ދިޔައީ ޒީވްގެ ކިބުރުވެރި އަމުރުވެރި ރާގެވެ.\nޒަރާގެ ހަނގަށްތިބި ދެކޮއްކޮއިންނަށް ސްކޫލްގެ ފިލާވަޅުތައް ނޭނގިގެން އުޅޭވަގުތަކީ އަޒިއްތަ ހަމައެކަނި އަރޫމާގެ އެހީއަށް އެދޭ ވަގުތެވެ. ނިމުނު ހަފުތާގައި ކިޔެވި ބައެއްފިލާވަޅުތައް ނޭނގި ހުރުމުން އަރޫމާއަށް ގޮވަން ދިޔައީ އެންމެ ކުޑަ ރާމިޝްއެވެ. އެވަގުތަކީ އިޝާ ވަގުތުކަމުން އަރޫމާ އިނީ ނަމާދުކުރާށެވެ! ރާމިޝް އެނބުރިއައިސް އޭނަގެ ދޮންބެ ގާތު ކުސްތަޅަން ފެށުމުން ސިޓިންގރޫމުގައި ޓީވީއަށް ނަޒަރު ހުއްޓާލައިގެން އިން ޒީވްއަށް ޖެހުނީ ރާމިޝްއަށް އެހީތެރިވެދޭށެވެ.\nރާމިޝް ކޮޓަރިއަށް ވަންނާނީ ކަމަކުކަން އެނގިގެން އަރޫމާ ނަމާދު ނިމިގެން ނިކުތީ މިގަޑިއަކީ އެކުދިންގެ ފިލާވަޅަށް އެހީތެރިވެދޭ ގަޑިކަން ހަނދާންވުމުންނެވެ. އެހެންނަމަވެސް ސިޓިންރޫމަށް ނިކުމެވުމުން ސޯފާގައި އިށީނދެ އިން ޒީވް ފެނުމުން އަރޫމާއަށް ހުއްޓެވިއްޖެއެވެ. ހެނދުނު ހިނގިކަންތަކާ އަރޫމާއާ ދިމާލަށް ޒީވް ވާހަކަ ދެއްކި ހަރުކަށި ޢިބާރާތް ކަންފަތުގައި ގުގުމައިގެން ދިޔައެވެ. އެހެންވެ އިތުރަށް ކުރިއަށް ފިޔަވަޅެއް އަޅާކަށް އަރޫމާއަކަށްނުކެރުނެވެ. ޒީވް އަށް ފެނިދާނެތީ ޖެހިލުންވެ ހުއްޓިހުރީއެވެ.\nފިޔަވަޅުގެ އަޑު އިވުމުން އެދިމާއަށް ބަލާލި ރާމިޝްއަށް އަރޫމާފެނުމުން ޒީވް އަތުން ފޮތް އަތުލައިގެން އަރޫމާގާތަށް ހިނގައްޖެއެވެ. އަރޫމާވެސް މަޑު މަޑުން އެ ފޮތް އަތުލައިގެން އިސްދަށަށްޖަހާލައިގެން ގޮސް އެ ކުދިން ކިޔަވަންތިބޭ މޭޒު ކައިރީ ހުރި ގޮނޑީގައި އށީނދެ ރާމިޝްއަށް ފިލާވަޅު އޮޅުންފިލުވައިދޭން ފެށިއެވެ.\nއިންސާނާގެ ހަވަނަ ޙިއްސަކީ ވެސް ވަރަށް ބާރުގަދަ ޙިއްސެކެވެ. އަރޫމާއަށް މާހައުލުގެ ތަފާތުކަމެއް އިހުސާސްވެ ވަށައިގެން ނަޒަރު ހިންގައިލެވުނީ ކުއްލިއަކަށެވެ. އެވަގުތަކީ ފަހަތުގައި ހުރި ސޯފާގައި އިށީނދެ އިން ޒީވްއާ އަރޫމާގެ ލޯ ފުރަތަމަ ފަހަރަށް ބައްދަލުވެ، އެ ނަޒރު ހިނދުކޮޅަކަށް ދިގު ދެމިގެންދިޔަ ވަގުތުކޮޅަށް ވެގެންދިޔައެވެ. ޒީވްގެ ލޮލުގައި ހުރި ފުންކަމާ އެ ބެލުމުގައި ހުރި އަސަރު އެ ވަގުތު އަރޫމާގެ ހިތުގައި ކޮއްޓާނުލި ނަމަވެސް ޙިއްސުތަކަށް ގޮތްތަކެއްވެ އެ ނަޒަރުން އުނދަގޫތަކެއްވެގެން ކުއްލިއަކަށް ތެޅިގެންފައި އަނެއްކާވެސް ކުރިމަތީ އޮތް ފޮތަށް ވިސްނުން ދޫކޮށްލެވޭތޯ އަރޫމާ މަސައްކަތް ކުރަން ފެށިއެވެ. އަދި މައްސުނި ވިސްނުން ތަކެއް ސިކުނޑީގައި އެނބުރެން ފެށިއެވެ. ރާމިޝްއަށް ފިލާވަޅުވެސް ރަނގަޅަށް ބުނެ ނުދެވި އުޅެނިކޮށް ޒީވް އެތަނުން ދިޔަކަން އެނގުނެވެ. ހަމަ ޖެހުމުގެ ނޭވާއެއްލެވި ކުރަން އިން މަސައްކަތާއިގެން ކުރިއަށް ދެވުނީ އެހިސާބުންނެވެ.\nއަރޫމާ އަކީ އިސްކޮޅުން އާންމު ދިވެހި އަންހެނުންނަށްވުރެ ދިގު ކުއްޖެކެވެ. ރަށު ހުރިހާ ޒުވާން ފިރިހެންކުދިންގެތެރޭ އަރޫމާ މަޝްހޫރީ “ބިއުޓީ“ގެ ނަމުންނެވެ. އެއީ ހަންގަނޑުގެ ސާފުކަމާ އޮމާންކަމާ ހުންނަ ދޮންކަމުގެ ސަބަބުންނެވެ. ލޮލުގެ އެސްފިޔަ ތަކުގެ ދިގުކަމުން ފިރިހެންކުދިން ފިދާވާފަދަ ރީތިކަމެއް ލިބިފައި ވިޔަސް ދުވަހަކުވެސް ފިރިހެނަކުދެކެ ލޯބީގެ ނަޒަރަކުން މިހާތަނަށް ބެލިފައެއް ނެތެވެ. އަރޫމާއަކީ ފިރިހެނުންގެ ޝިކާރައަކަށް ވާފަދަ ސިފަތަކެއް ލިބިފައިހުރި ކުއްޖެއްކަން އަރޫމާގެ މަންމައަށް އެނގޭތީ ގްރޭޑް ދިހައެއް ނިމުމުން ކަޅު، ދޫ ހެދުންލާން ވިސްނައިދިނެވެ. އަންހެންކުދިންނަކީ ކިހާ ނިވައިވެގެން އުޅެންޖެހޭ ބައެއްކަމާ ކިހާ ޢިއްފަތްތެރިވާންޖެހޭ ބައެއްކަން އަބަދުވެސް ހަނދާން ކޮށްދެއެވެ. އެހެންކަމުން ކަޅު ދޫ ހެދުމުގައި، ޝޯލް އަޅައިގެން އުޅޭތީ އަރޫމާއަށް މާލޭ މަގުމަތީ ހިނގަން ވެސް ވަރަށް ފަސޭހައެވެ.\nދެތިން ދުވަސް ފާއިތުވެގެން ދިޔައީ ޒީވްގެ އެއްވެސް ޚަބަރެއް ނެތިއެވެ. އަރޫމާ ވެސް އާދައިގެ މަތިން ގޭތެރޭގައި އުޅެން ލިބޭ މަދު ވަގުތުކޮޅުތެރޭ ކިޔެވުމާއިގެން އުޅެމުން ދެއެވެ. އެރެއަކީ ޑިއުޓީ ނެތް ރެއަކަށްވުމުން އެސައިންމެންޓެއްގެ މަސައްކަތް ކުރަން އިނދެފައި ބަދިގެއަށް ދެވުނީ ނިދިއަންނާތީ ކޮފީއެއް ބޯލުމުގެ ނިޔަތުގައެވެ.\nގޭތެރެއިން އެއްވެސް މީހެއްގެ ހިލަމެއް ނުވެއެވެ. ސިޓިންގރޫމުގައި ދިއްލާފައި ހުރި ރީނދޫކުލައިގެ ބޮކީގެ ފަނޑުއަލި ފިޔަވާ ދެން ފެންނަންހުރީ މަގުބައްތިތަކުގެ އަލިއެކަންޏެވެ. އުޑުމަތި ސާފު ރެއަކަށްވުމުން ހަނދުފޮއި ރެއަކަށްނުވިއަސް އުޑުމަތީގައި ރަސްކަން ކުރަމުން ދިޔަ ތަރިތަކުން ރޭގެ ހިތްގައިމުކަން ހިތަށް ފިނިކަން ގެނެސްދެއެވެ.\nއަރޫމާ ސިޓިންރޫމުގެ ކުޑަދޮރުން ބޭރަށް ބަލަހައްޓައިގެން އިރުކޮޅަކު ހުރުމަށްފަހު ބަދިގެއަށް ވަދެ ކޮފީހަދައިގެން ނިކުންނަމުން ކޮފީމަގުގައި ތުންޖަހާ ރަހަ ބަލާލިއެވެ. ކޮފީގެ މީރުރަހައިން ސިކުނޑިއަށް ލިބުނު ތާޒާކަން އިހުސާސްކުރަމުން ކުރިއަށް ހިނގައިގަތްވަގުތު ބަދިގޭގެ ދޮރުމައްޗަށް އެރި ޒީވް ފެނުމުން ބިރުން ހަޅެއްލަވައި ގަނެވުނެވެ. ޒީވް ވަގުތުން އަރޫމާގެ އަނގަމަތީ އެއް އަތް އެޅީ އަނެއް އަތް ގެންގޮސް އަރޫމާގެ ކަނދުރާމަތީ ހިފަހައްޓަމުންނެވެ. އެއީ އެ ހަޅޭކުގެ އަޑަށް ގޭގެ މީހަކަށް ހޭލެވިގެން އެކަން ބޮޑު ކަމަކަށް ވެދާނެ ކަމުގެ ބިރަށްޓަކައެވެ. އެހެން ނިޔަތެއް ޒީވްގެ ނެތެވެ.\nޒީވްގެ މި ޙަރަކާތުގެ ސަބަބުން އަރޫމާއަށް ބިރުން ތެޅިގަނެވުނެވެ. ފިރިހެނަކު މިފަދަ ގޮތަކަށް ނަމަވެސް ދުވަހަކުވެސް އޭނަ ގައިގާ ބީހިފައި ނުވާތީ އަރޫމާ ވަރަށް ބޮޑަށް ހާސްވެއްޖެއެވެ. އަދި ކޮފީ މަގުގައި ހިފަހައްޓައިގެން ހުރި އަތްނޫން އަނެއް އަތުން ދޫކޮށްލާށޭ ބުނާފަދަ ޙަރަކާތެއް ކުރަމުން ދިޔައިރު އެ ރީތި ދިގު އެސްފިޔަތައް ދަށުން ނީރާލައިގެ ކަރުނަ އޮހެން ތައްޔާރުވަމުން ދިޔަތަންވެސް ޒީވްއަށް ފެނުނެވެ. އެހެންކަމުން އަރޫމާ ކަންބޮޑުވީ އަދި ބިރުގަތީ ކިހާވަރަކަށްކަން ޒީވްއަށް ވިސްނި އަނގަމަތީ އެޅި އަތް ނަގަމުން “ކޫލް“ އޭ ބުނެލިއެވެ. އަދި ސޮރީ އޭ ބުނެލީ ވައި އަޑަކުން އަރޫމާގެ މޫނާ ގާތްވެލަމުންނެވެ.\nއަރޫމާ އަތުގައި ހުރި ކޮފީތަށި މޭޒުމަތީ ބެހެއްޓުމަށްފަހު ކޮޓަރިއާ ދިމާލަށް ދުއްވައިގަނެވުނީ ބޭ އިޚުތިޔާރުގައެވެ. ކޮޓަރިއަށްވަދެ ކޮޓަރީގެ ދޮރުފަތުގައި ބުރަކަށި ޖެއްސުނުއިރު އޭނަގެ ލޮލުން ކަރުނަ އޮހެނީއެވެ. ބިރުންނެވެ. އޭނަގެ ހުއްދައަކާ ނުލައި ފިރިހެނަކު އޭނަގެގައިގާ އަތްލީތީއެވެ. މި ހިނގައި ދިޔައީ ކުޑަކުޑަ ކަމަކަށް ވިޔަސް އަރޫމާ ވަރަށް ބޮޑަށް ހާސްވާގޮތްވެއްޖެއެވެ. މިހާތަނަށް މިގެއަކީ އޭނައަށްޓަކައި ކިހާ އަމާން ރައްކާތެރި ތަނެއްހެއްޔެވެ! އެއްވެސް ޚިޔާލެއް ފިކުރެއްނެތި އަމިއްލަ ގޭގައި އަމިއްލަ މައިންބަފައިން ގާތު އުޅުމެކޭ އެއްވެސް ފަރަގެއްނެތި އުޅެވުނު ދުވަސް ފާއިތުވެ ދިޔައީ ކަމުގައި ހިތް ބުނަންފެށިއެވެ.\nކުއްލިއަކަށް ކޮޓަރީގެ ދޮރުގައި މީހަކު ޓަކި ޖެހިއަޑު އިވުމުން އަދި ވަކިން ހާސްވެ ހަދާނެގޮތް ހުސްވެއްޖެއެވެ. މިގަޑީގައި އެއްވެސް މީހަކު އޭނަގެ ކޮޓަރީގެ ދޮރުގައި ޓަކިޖަހަން ޖެހޭ ސަބަބެއް ނޯންނާނެއެވެ.


ރިޔާސީ ބަޔާން އިއްވާ ޖަލްސާ\n21 ފެބްރުއަރީ 2018 | ބުދަ 20:03\n21 ފެބްރުއަރީ 2018 | ބުދަ 21:26\nކުއްލި ނުރައްކަލުގެ ހާލަތާއި ގުޅޭގޮތުން ރައީސް ޔާމީން އެއްޗެއް ވިދާޅުނުވެ ރިޔާސީ ބަޔާން ނިންމަވާލައްވައިފި\n21 ފެބްރުއަރީ 2018 | ބުދަ 21:25\nވޭތުވެދިޔަ އަހަރަކީ ތަރައްގީގެ އެތަކެއް މަޝްރޫއުތަކެއް ހިންގުނު އަހަރެއް. ކުށުގެ ހާދިސާތައް ވޭތުވެދިޔަ ހަތަރު އަހަރުތެރޭ ވަނީ 35% ވަނީ ދަށް ކުރެވިފައި. ބައިނަލްއަގްވާމީ މަސްރަހުގައި ވޭތުވެދިޔަ އަހަރަކީ ކާމިޔާބު އަހަރެއް. އދ ގެ ސެކުއުރިޓީ ކައުންސިލްގެ ގޮނޑިއަކަށް މި އަންނަނީ ވާދަކުރަމުން. ގިނަ ގައުމުތަކުގެ ބޭންކުތަކާއެކު ވާނީ ހަރަކާތްތެރިވެފައި.\nރާއްޖޭގައި ހުރިހާ އަތޮޅެއްގައި އައިސް ޕްލާންޓް މިއަހަރުގެ ނިޔަލަށް ގާއިމުކުރެވޭނެ. މަސްވެރިކަމުގެ ދާއިރާ ތަރައްގީ ކުރުމަށް ބޮޑު ހޭދައެއް ކުރުމަށް ވަނީ ނިންމާފައި. އެއް ބާވަތެއްގެ މަސްވެރިކަމަށް ބިނާވުން ކުޑަކުރުމުގެ މަސައްކަތް މިދަނީ ކުރަމުން.\nދަނޑުވެރިކަމުގެ ބާވަތްތައް އިމްޕޯޓް ކުރުމުގެ މަސައްކަތް ވަނީ ފެށިފައި.\nރާއްޖޭގެ ސްކޫލް ނިޒާމްއަކީ ތިމާވެއްޓާ ރައްޓެހި ނިޒާކަމަށް ހެދުމުގެ މަސައްކަތް ވަނީ ފެށިފައި. ހުރިހާ ސްކޫލެއް ވައިފައިކޮށް ގްރޭޑް 1 އިންފެށިގެން 12 އަށް ކިޔަވާ ކުދިންނަށް ޓެބްލެޓް ދެވިގެންދާނެ. މަތީ ތައުލީމް ހާސިލްކުރާ ކުދިންގެ ނިސްބަތް 32% ވަނީ އިތުރުކުރެވިފައި. އަމާޒަކީ އެ އިންސައްތަ 60% އިތުރުކުރުން. ފަސް މާއްދާއިން ފާސްވާ ކުދިންގެ އަދަދު 75% ވަނީ އަރާފައި.\nދަރުމަވަންތަ ހޮސްޕިޓަލްގެ ހިދުމަތް މިއަހަރު ފެށިގެންދާނެ. ރާއްޖޭއިން ކުރިން ނުލިބޭ ބައިވަރު ފަރުވާ ވޭތުވެދިޔަ ތިން އަހަރު ވަނީ ހޯދައިދެވޭ ގޮތް ހެދިފައި. ކެންސަރަށް ހާއްސަ ސެންޓަރެއް ހުޅުމާލެ ހޮސްޕިޓަލް އައިޖީއެމްއެޗް އަދި ވިލިމާލެ ހޮސްޕިޓަލްގައި ވަނީ ފެށިފައި. ރާއްޖޭގައި މެޑިކަލް ކޮލެޖެެއް ފެށިގެންދާނެ. އެޔާއެކު ޑޮކްޓަރުންގެ އިންޓާންޝިޕް ޕްރޮގްރާމް ފެށިގެންދާނެ.\n76000 ވަޒީފާ ވަނީ އުފެއްދިފައި. (ކުރިން ވިދާޅުވީ 94000 ވަޒީފާ އުފެއްދި ކަމަށް)\nފީފާ ސްޓޭންޑާޑްގެ ފުޓްބޯޅަ ޓްރެއިނިން ސްކޫލެއް މިއަހަރު ހުޅުމާލޭގައި ފެށިގެންދާނެ. ސްޕޯޓްސް އޭރީނާ މަޝްރޫގެ 85% ނިމިއްޖެ.\nއާބާދީގެ އެންމެ ބޮޑު ނުވަ ރަށެއްގައި 49 ކިލޯމީޓަރުގެ މަގު ހެދިއްޖެ. އިތުރު 12 ރަށެއްގައި މިއަހަރު އެފަދަ މަޝްރޫއު ފެށިގެންދާނެ.\nޖުމްލަ 78 ރަށުގައި ލަފާ ފުރުމުގެ މަައްސަލައަށް ހައްލު ގެނެވޭނެ. ނެރު ބައްތި ހަލާކުވެފައިވާ ރަށްތަކުގައި ނެރު ބައްތި ވާނީ ހަރުކުރެވިފައި. 187 ރަށުގެ ތެރެއިން 109 ރަށުގެ ލަފާފުރުމުގެ މައްސަލައަށް މިއަހަރު ހައްލު ލިބޭނެ.\n21 ރަށެއްގައި ނަރުދަމާ ނިޒާމް ގާއިމްވެ ނިމިއްޖެ. 22 ރަށެއްގައި ފެނުގެ ނިޒާމް ގާއިމް ކުރެވިއްޖެ، އިތުރު 24 ރަށެއްގައި މި މަސައްކަތް ފެށިގެންދާނެ. 86 ރަށެއްގައި ބޯފެން ރައްކާކުރުމުގެ އަމަލީ މަސައްކަތް ފެށިގެންދާނެ.\nއެތެރޭގެ ވައިގެ ދަތުރުފަތުރު ފުޅާކުރުމަށް މިއަހަަރު ހަތަރު ރަށެއްގައި އެއާޕޯޓް އެޅުމުގެ މަސައްކައް ފެށޭނެ. ހދ ކުޅުދުއްފުށި، ށ. ފުނަދޫ، ނ. މާފަރު ހިމެނޭ.\nފަތުރުވެރިކަން ތަރައްގީ ކުރުމަށް 24 ރަށެއް ހުޅުވޭނެ، އަލަށް ދެ ހޮޓެލް ހުޅުވޭނެ. އެދުގެ އަދަދު 5300 އަށްވުރެ އިތުރުވާނެ. 40 ފޮރިން އިންވެސްޓްމަންޓް ފަތުރުވެރިކަމުގެ ދާއިރާއިން ވަނީ ރެޖިސްޓްރީ ކުރެވިފައި\nރަސްމީ ރިޒާވް 600 މިލިއަން ޑޮލަރަށް އިތުރުވާނެ. ދައުލަތުގެ އާމްދަނީ މިއަހަރު 22،4 ބިލިއަން ރުފިޔާއަށް ލިބޭނެ.\nބޭރުގެ އިންވެސްޓްމަންޓްތަކާއި ކުދި އަދި މެދު ފަންތީގެ ވިޔަފާރި ފުޅާކުރުމުގެ މަސައްކަތް މިދަނީ ކުރަމުން.\n"އައި ހެވެން" ޕްރޮޖެކްޓްގެ ފީސިބިލިޓީ ސްޓަޑީ އަދި މާސްޓާ ޕްލޭން ވަނީ ނިމިފައި.\nމާލެ އަތޮޅުން 27 ފަޅެއް ތަރައްގީ ކުރުމަށް ވަނީ ހަވާލުކުރެވިފައި. ފަސް އަހަރު ތެރޭ 47000 ވަޒީފާ އުފެދޭނެ.\n21 ފެބްރުއަރީ 2018 | ބުދަ 21:46\nޖަލްސާއަށް ހާޒިރުވެ ތިއްބެވީ 36 މެމްބަރުން. ކުރިޔަށް އޮތީ ރައީސް ޔާމީން ރިޔާސީ ބަޔާން އިއްވެވުން.\n21 ފެބްރުއަރީ 2018 | ބުދަ 21:05\nދަރުބާރުގޭގައި މިރޭ ބޭއްވުމަށް ހަމަޖެހިފައިވާ ޖަލްސާއަށް މަޖިލީހުގެ މެމްބަރުންނަށް ވެސް ފޯނު ނުވެއްދޭ ކަމުގެ މައުލޫމާތު ލިބިއްޖެ. ޗެކްޕޯސްޓް ތަކުން ވަނީ ފޯނުތައް ހިފަހައްޓާފައި.\n21 ފެބްރުއަރީ 2018 | ބުދަ 20:34\nޕްރެސް ދެއްވަނީ ގަލޮޅު ދެކުނު ދާއިރާގެ މެމްބަރު އަހުމަދު މަހުލޫފު\nމި އަމުރަކީ ސުޕްރީމް ކޯޓުގައި ތިއްބެވި ތިން ފަނޑިޔާރުން ނެރުއްވި އަމުރެއް ނޫން. މީގެ ކުރިން ނެރެފައިވާ އަމުރުތަކަކީ ވެސް ބޮލުގައި ބަޑި ޖައްސަވައިގެން ނެރުއްވާފައިވާ އަމުރުތަކެއް. ޖަލްސާގައި ބައިވެރި ނުވާން ވަނީ ނިންމާފައި. ސިފައިންގެ ވަޒީފާއިން ވަކިވެގެން އައިސް ވެސް މި މަސައްކަތާ ގުޅޭނެ ކަމުގެ ޔަގީންކަން ބައެއް ފަރާތްތަކުން ވަނީ ދީފައި.\nކަމެއް ކާމިޔާބުކުރުމަށް ގުރުބާނީ ތަކެއް ވާންޖެހޭނެ. މިކަމުގައި އެންމެ ބޮޑު ދައުރެއް އަދާކުރާނީ ދިވެހި ރައްޔިތުން. ހުރިހާ ވެސް ބާރަކީ ރައްޔިތުން. ހުރިހާ ބޭފުޅުން މިރޭވެސް 9:30 އެމްޑީޕީ ހަރުގެ ކުރިމައްޗަށް ވަޑައިގަންނަވާ. މާޔޫސްވާކަށް ކަންބޮޑުވާކަަށް އެއްވެސް ސަބަބެއް ނެތް. ފެންނަމުން މިދަނީ ފަހަރަކު އެއްޗެއް ވެއްޓޭތަން. މިކަން ނިމޭ ވަގުތު އަންނާނެ. މިއީ ހަމަ "ރޮދި ފަށެއްގައި އެލިފައި އޮތް ސަރުކާރެއް".\n21 ފެބްރުއަރީ 2018 | ބުދަ 20:27\nމަޖިލީހުގެ މެމްބަރުންގެ އަދަދު\nމަޖިލީހުގެ މެމްބަރުންގެ އަދަދާއި މެދު ރައްޔިތުންގެ މަޖިލީހުގެ އިދާރާއިން ވަނީ ސުޕްރީމް ކޯޓުގެ ގާނޫނީ ލަފަޔަކަށް އެދިފައި. 12 މެމްބަރުންގެ ގޮނޑި ނުގެއްލޭ ކަމަށް ސުޕްރީމް ކޯޓުގެ ފަސް ފަނޑިޔާރުންގެ ސޮޔާއެކު ފެބްރުއަރީ މަހުގެ ފުރަތަމަ ދުވަހުގެ ރޭ ނެރުނު އަމުރަށް އަމަލުކުރަން ލަސް ކުރުމަށް އެ ކޯޓުގެ ތިން ފަނޑިޔާރަކު ވަނީ އަމުރެއް ނެރެފައި. ހަމައެހެންމެ މަޖިލީހުގެ ހަތަރު މެމްބަރަކު ތިއްބެވީ ޣައިރު ގާނޫނީ ހައްޔަރުގައި.\n21 ފެބްރުއަރީ 2018 | ބުދަ 20:17\nގުޅިފައިވާ ޕާޓީތަކުން ޖަލްސާ ބޮއިކޮޓް ކުރަން ނިންމައިފި\nގުޅިފައިވާ ޕާޓީތަކުގެ މެމްބަރުން ޖަލްސާ ބޮއިކޮޓް ކުރުމަށް ނިންމަވާފައިވަނީ ގައުމު މިހާރު ހިންގަމުން އަންނަނީ ރައީސް ޔާމީންގެ ގަދަ ބާރުން ކަމަށް ވުމާއެކު އާއި 12 މެމްބަރަކަށް ނުވަދެވޭ ގޮތަށް މަޖިލިސް ޖަލްސާ ބާއްވާތީ.\n21 ފެބްރުއަރީ 2018 | ބުދަ 20:07


Fence jahai vaki kurias America, Maxico kudhi kulhenee ekko – adduLIVE\nފެންސު ޖަހައި ވަކި ކުރިއަސް އެމެރިކާ އާއި މެކްސިކޯގެ ކުދިން ކުޅެނީ އެއްކޮށް\nJul 31, 2019, 12:28 އަމީރާ\nބަލާ ބެލުމަށް މިއީ އާދައިގެ ކުޑަކުދިންގެ ޕާކެއް ހެން ހީވެދާނެއެވެ. ކުޑަކުދިންނާއި އެކުދިންގެ ބެލެނިވެރިން ހެވިފައި ޕާކުގައި ހުންނަ ސީސޯ ތަކުގައި ކުޅެން ތިބޭ މަންޒަރަކީ އާންމުކޮށް ފެންނަ މަންޒަރެކެވެ. ނަމަވެސް މިއީ އާދައިގެ ކުޑަކުދިންގެ ޕާކެއް ނޫނެވެ.\nފޮޓޯއިން ފެންނަ ގަދަ ފިޔާތޮށި ކުލައިގެ ސީސޯތަކަކީ އެމެެރިކާއާއި މެކްސިކޯގެ ދެމެދުގައި ހަދާފައިވާ ގަދަ ދަގަނޑު ފެންސުގެ މެދަށް ވާ ގޮތަށް ހަރުކޮށްފައިވާ ސީސޯތަކެކެވެ. މިސީސޯތައް ނުވަތަ މިހާރު ނަންދެވިފައިވާ ގޮތުން ނަމަ "ޓީޓަރ ޓޮޓަރ ވޯލް" އަކީ ޔުނިވަރސިޓީ އޮފް ކެލިފޯނިއާ، ބަރކްލީ އެންޑް ވަރޖިނިއާގެ ޕްރޮފެސަރެއް ކަމަށްވާ ރޮނަލްޑް ރެއަން އާއި ސެން ހޯސޭ ސްޓޭޓް ޔުނިވަރސިޓީގެ އެސޯސިއޭޓް ޕްރޮފެސަރެއް ކަމަށްވާ ސަން ފްރަޓެލޯގެ ޚިޔާލެކެވެ.\n2009 ވަނަ އަހަރު މި ދެ ޕްރޮފެސަރުން ފެށި މި މަސައްކަތަކީ "ބޯރޑަރވޯލް އޭޒް އަރކިޓެކްޗަރ" ނަމަކަށް ކިޔާ ފޮތުގައި މިމީހުން ހިމެނި ޚިޔާލެކެވެ. އޭގެ 10 އަހަރު ފަހުން ރިއަލް އާއި އޭނާގެ ކްރޫއިން ވަނީ އެ ޚިޔާލު ހަޤީޤަތަކަށް ހަދާފައެވެ.\nމިސީސޯ ތަކުގެ ސަބަބުން އެމެރިކާގައި ދިރިއުޅޭ ކުދިންނަށް މެކްސިކޯގައި ތިބޭ ކުދިންނާ އެއްކޮށް ކުޅުމަށްވަނީ މަގުފަހިވެފައެވެ. މިކަން މިހިނގަނީ އެމެރިކާގެ މިހާރުގެ ރައީސް ޑޮނަލްޑް ޓްރަމްޕް އެމެރިކާއާއި މެކްސިކޯ އާއި ދެމެދު އޮންނަ ގުޅުން ކަނޑާލައި، ދެ ޤައުމުގެ ދެމެދުގައި ބޮޑު ފާރެއް ރޭނުމުގެ މަސައްކަތް ފަށަން އުޅެނިކޮށެވެ.


މީ މިހިތުގެ ޝަކުވާއޭ…02 (ފަހުބައި) | FenvaruOnline\n21:54 - 14 ޖޫން 2019 - 19 comments\nމީ މިހިތުގެ ޝަކުވާއޭ\nއަހަރެން ލޯބި ބޭނުންވިއެވެ. ބައިވެރިއެއްގެ ހިމާޔަތާއި އަޅާލުމަށްވުރެ އުފާވެރިކަމެއް ވަކި ކޮބައި ހެއްޔެވެ؟ ދެރަވެ، ހިތްދަތިވާ ވަގުތުތަކުގައި އަބަދުވެސް އެންމެ ގާތުގައި ވަނީ ޝައިތާނާކަން އަހަރެންނަށް އެނގެއެވެ. ހެވާއި ނުބައި އަހަރެންނަށްވެސް ވަކިވެއެވެ. އެހެންނަމަވެސް މާޔޫސްވުމުން އެކަންކަން ޤަބޫލުކުރަން ޟަމީރު އެއްބަސް ނުވަނީއެވެ.\nތުއްތު ދަރިފުޅު ގޮވައިގެން ޖީހާންގެ ހުރިހާ ކަމެއް ކޮށްދެމުން ދިޔައީމެވެ. ބަދަލުގައި އެއްޗެއް ލިބޭނެތީއެއް ނޫނެވެ. ކައިވެނީގެ މަތީގައި ދެމިހުރީތީއެވެ.\nދުވަސްތައް މާޒީއާއި އެކުވަމުން ދިޔަވަރަކަށް، އަހަންނަށް އެކަނިވެރިކަން އިޚްސާސްކުރެވެން ފެށީ މާބޮޑަށެވެ. ސިކުނޑިއަށް ފުނިޖެހިފައިވާ ޝަކުވާތަށް ބައިވަރެވެ. ނެތީ އެއަޑު އަހާނޭ މީހެކެވެ. ނުވެސް ދަންނަ ބައެއްގެ ތެރޭގައި އަހަރެން މުޅީން އެކަނިވެރިވިއެވެ. ދަރިފުޅާއިއެކު ބިކަވެ، ހެދޭ ނުހެދޭއެއް ނޭނގި އަހަރެންގެ މުޅި ދިރިއުޅުން އެފުށް މިފުށަށް ޖެހުނު ކަމުގެ އިޚްސާސް ކުރެވުނެވެ. ފިރިއެއްގެ ފަރާތުން ލިބެންޖެހޭ ލޯތްބާއި އުފާތައް އެންމެ ބޭނުންވި ދުވަހު އެއުފާތަކުންވެސް އަހަރެން މަޚުރޫމްވީއެވެ. ދުވަހަކު މީހެއްގެ ކައިރީގައި އާދޭސް ނުކުރާވަރަށް އަހަރެން ޖީހާންގެ ކައިރީގައި އާދޭސްކުރީމެވެ. ފިރިއެއްގެ ލޯތްބާއި ފިރުމުންތަކަށް އެދި ސަލާންޖެހީމެވެ. ޖީހާން ހިތްއެދޭ ހުރިހާ ގޮތަކަށް އަހަރެންގެ ކަންކަން ބަދަލުކުރީމެވެ. އަބަދު ފެންވަރައި ރީތިވެލައިގެން ހުންނަނީ ޖީހާންގެ ނަޒަރު އަހަންނަށް އަމާޒުވެދާނޭ ކަމުގެ އުއްމީދުގައެވެ. އެއިން އެއްވެސް ކަމަކުން ކުރި ފައިދާއެއް ނެތެވެ. އަހަރެންގެ ކަރުނަތައް ވީ ބޭކާރެވެ. ކުރި މަސައްކަތްވީ ފޫނެއް ފަޔަށް ފެން ފުރުން ކަހަލަ ކަމަކަށެވެ.\nއަހަރެންގެ ޙާލަތު ޖީހާންއަކަށް ނުވިސްނުނެވެ. ފިރިއެއްގެ ލޯތްބާއި އަޅާލުން އަހަރެންގެ ހަށިގަނޑަށްވެސް ބޭނުންވާނެކަން ޖީހާން ހަނދާން ނައްތައިލީއެވެ. ފިރިއެއްގެ މަޤާމުގައި ހުރެ، އަހަރެންނަށް ޙައްޤު ހުރިހާ އުފަލަކުން މަޙުރޫމުކޮށްލީ ގަސްތުގައެވެ. ނޭނގެނީ ޖީހާން އަހަރެންދެކެ ފޫހިވާން މެދުވެރިވި ސަބަބެވެ. އަހަރެންގެ ހިތުގައި ފެށުނީއްސުރެ އުފެދިފައިވާ ސުވާލުތަކުގެ ޖަވާބެއް ނުލިބުނެވެ. އަހަރެންގެ ކުށަކީ ކޮބައި ހެއްޔެވެ؟ އެންމެންވެސް އަހަރެން ބާކީކޮށްލަނީ ކީއްވެ ހެއްޔެވެ؟\nއަހަރެން މާޔޫސްވާން ފެށިއެވެ. ދިރިއުޅުން މަތީން އެކީހެން ފޫހިވިއެވެ. ދުވަހަކުވެސް އަހަރެންނަށް އުފަލެއް ނުލިބޭނެ ކަމުގައި ގަބޫލުކުރެވުނެވެ. އެވަގުތު އެންމެ ކައިރީގައިވި ޝައިތާނާ އަހަރެންގެ ސިކުނޑި އާއި ކުޅެލިއެވެ. އެހުރިހާ ދުވަހު ނުލިބުނު ލޯތްބާއި އުފާ ހޯދާނޭގޮތް އެޝައިތާނާ ދިޔައީ ކިޔައިދެމުންނެވެ. ދަރިފުޅާއިއެކު ހޭދަކުރާ ވަގުތުތަކުގެ އިތުރުން އެކަނިވެރިކަން ފިލުވުމަށް އަހަރެން ބޭނުންކުރަންފެށީ މީސްމީޑިޔާއެވެ. އެއީ އަހަރެންގެ ތެދުވެރިކަމުގެ ބިންގާ ފުނޑުފުނޑުކޮށްލުމަށް ހުޅުވާލެވުނު ދޮރެއްކަން އެނގުނުއިރު ވަގުތު ވަނީ ފާއިތުވެފައެވެ. ޖެހެންނުވާވަރުގެ މަޅިއެއްގައި ޖެހި ހައްޔަރުވެވިފައެވެ.\nކުށްކުރެވޭނީވެސް އިންސާނުންނަށްތާއެވެ. މީހަކު ގޯސްކޮށް ކަމެއް ކުރުމުން އަނެކާވެސް އެދަރަޖައަށް ވެއްޓޭކަށް ނުޖެހެއެވެ. ނޭނގުމެއްގެ ތެރެއިން ވިޔަސް އަހަރެންނަށްވެސް އެގޯސް ހެދުނެވެ. ފިރިމީހާގެ އިން ފަހަނައަޅައި، ދިޔުމަށް މަޖުބޫރުވީ "ފޭސްބުކް" އިން އައި ހަމަ އެންމެ "ފްރެންޑް ރިކްއެސްޓް" އެކެވެ. އޭރު އަހަރެން ހުރީ ބަރުދާސްތުކުރަންޖެހުނު ވޭނުގެ ސަބަބުން މޮޔަވާން ކައިރިވެފައެވެ. ހިތުގައިވި އުދާސްތައް މީހަކާއި ޚިއްސާކޮށްލަން ކެތްމަދުވެފައެވެ. އެކަނި ޙާލަށް ހުރިހާ ކަމެއް ބަރުދާސްތުކުރެވޭ ވަރަށްވުރެ އަހަރެން ނިކަމެއްޗެވެ. އާއިލާގައިވެސް ކަމެއް ޚިއްސާކޮށްލެވޭނޭ ވަރުގެ މީހަކު ނެތެވެ. ރިލްވާން ކަހަލަ ދުރުހިލޭ މީހަކު އަހަންނަށް ޚާއްސަވީ އެހެންވެއެވެ.\nއަންހެނުންނަކީ ހިތްބަލި ބައެއްކަމަށް ގިނަ މީހުން ގަބޫލުކުރެއެވެ. އެމީހުންނަކީ ކަންކަމުގައި އުއްމީދުތައް ގިނަ، ޝަކުވާވެސް ގިނަ ބައެކެވެ. ލޯތްބާއި އަޅާލުން އިންތިހާއަށް ބޭނުންވެއެވެ. އެމީހުންގެ ޝަކުވާތަކުގެ އަޑު ނާހާނަމަ، އެކަން ވަނީ ބޮޑު މައްސަލައަކަށެވެ. ގިނަފަހަރު އެހެން ދިމަދިމާއަށް އަންހެނުން ދާން މެދުވެރިވަނީ ބައިވެރިޔާގެ އަޅާލުން ކުޑަވުމުންނެވެ. އަހަރެންނަށްވެސްވީ އެހެންނެވެ. އަޅާލުމާއި އޯގާތެރިކަން ލިބެންފެށީ، ނުވެސް ދަންނަ، ހިލޭ ފިރެހެނެއްގެ ފަރާތުންނެވެ. އެމީހަކީ ރިލްވާން އެވެ. ރިލްވާން އަހަރެންގެ ޙާލު ބަލައެވެ. އަޅާލައެވެ. އޯގާތެރިކަމުގެ ބަސްތަކުން ހިތުގެ ވޭން ލުއިކޮށްދެއެވެ. އަހަރެން ދައްކާ ކޮންމެ ވާހަކައެއް ޝައުޤުވެރިކަމާއިއެކު އަޑުއަހައެވެ.\nރިލްވާން އާއި ވާހަކަ ދައްކަން ފެށުމުން އަހަރެންގެ މަރުވަމުންދިޔަ ހިތަށް ދިރުން ލިބެން ފެށިއެވެ. ހަނަފަސްވެފައިވާ ސަހަރާއަކަށް ފެން ލިބުނުކަމުގެ އިޚްސާސް ކުރެވުނެވެ. އަހަރެން ބޭނުންވީ އަހަރެންގެ ހިތުގެ އަޑު އަހާލާނޭ މީހެކެވެ. ކޮންމެ މީހަކަށް ވިޔަސް ވެހެވެ. ކޮންމެ ކަމެއް އުއްމީދުކުރާގޮތަކަށް ނުވެދާނެއެވެ. ނޭނގި ހުއްޓައި އެކުވެރިކަމަކުން ފެށުނު އެގުޅުމުގެ މިސްރާބު ބަދަލުވާން ފެށިއެވެ. ހެދެނީ ގޯހެއްކަން ރޭކާލިއިރު، ރިލްވާން އާއި ދުރަށްދާކަށް އަހަރެންގެ ހިތެއް ނޭދުނެވެ.\nރިލްވާން އަކީ މީހެއްގެ ފިރިއެކެވެ. ތިން ކުދިންގެ ބައްޕައެއްވެސް މެއެވެ. އެކަން އަހަރެންނަށްވެސް އެނގެއެވެ. ދެމީހުންގެ ގުޅުން ކުރިޔަށް ދިޔައީ އެކަކު އަނެކަކު ރަނގަޅަށް އެނގިގެންނެވެ. ރިލްވާން ބުނާގޮތުންނަމަ، އޭނަ ދިރިއުޅެމުންދަނީ ވަރަށް ޙާލުގައެވެ. ނުރޯ ދުވަހެއް މަދެވެ. އަނބިމީހާ ކަންތައް ކުރާ އިހާނެތި ގޮތުންނެވެ. ގިނަދުވަސްދުވަހު ކާއެއްޗެއް ނުދެއެވެ. ދެމަފިރިންގެ ދެމެދުގައި އޮންނަންޖެހޭ އެއްވެސް ގުޅުމެއްވެސް ނެތްތާ އެތައް ދުވަހެއް ފާއިތުވެއްޖެއެވެ. އަނބިމީހާގެ ކަމަކީ ޒުވާބުކުރުމާއި، ޖެއްސުން ކުރުމެވެ. ދެމީހުންގެ ދެމެދުގައި އޮތް ގުޅުން އޮތީ އެކީގައި ނޫޅެވޭ ވަރަށް ހީނަރުވެފައެވެ. އެކައިވެނީގެ މަތީގައި ރިލްވާން ދެމިހުރީ ހަމައެކަނި ދަރިންނަށް ޓަކައެވެ. ކެތްކޮށްގެން ހުރީ އިތުރުގޮތެއް ފެންނަން ދެނެވެ. ދަރިންގެ މުސްތަޤުބަލަށް ހިޔަނި ނޭޅޭނޭހެން އެހެން ގޮތެއް ފެނުމުން، އަންހެނުން ދޫކޮށްލަން ތައްޔާރަށް ހުރި ކަމުގައި ރިލްވާން ބުންޏެވެ. އަހަރެންގެ ހިތުގައި ރިލްވާން އާއިމެދު ހަމްދަރުދީ އުފެދުނެވެ. އެފަދަ ނިކަމެތިކަމެއް ތަޖުރިބާކުރަން ޖެހިފައިވާތީ، އެއިޚްސާސް އަހަރެންނަށް ވަރަށް ރަނގަޅަށް އެނގެއެވެ. އަންހެނަކު ފިރިއެއްގެ ލޯބި ބޭނުންވާނޭހެން ފިރިއަކުވެސް އަނތްބެއްގެ ލޯބި ބޭނުންވާނެ ނޫން ހެއްޔެވެ؟\nއަހަރެންގެ އެކަނިވެރިކަމުގެ ފައިދާ ރިލްވާން ނެގީ އޭގެ އެންމެ ފުރިހަމަ ގޮތުގައެވެ. އަހަރެން އުއްމީދުކުރި ކަހަލަ ލޯބީގެ ދަޅަ ދައްކައިގެން ހިތާއި ކުޅެލިއެވެ. ރިލްވާން އެދުނީ ފިރިމީހާގެ ކައިރިން ވަރިވެގެން އޭނަގެ ގާތަށް ދިޔުމަށެވެ. ދެމީހުންގެ ދިރިއުޅުންވެސް އުޖާލާވާނީ އެހެން ހެދުމުން ކަމުގައި ބުނެ އަހަރެންނަށް ވިސްނުން ލައިދިނެވެ. ދެވަނަ އަނތްބެއްގެ ގޮތުގައި އަހަރެން ބަހައްޓައިދޭނެ ކަމަށާއި އަހަރެންގެ ދަރިފުޅަށް ބައްޕައެއްގެ ލޯބި ދޭނެކަމަށް ބުނެ ވައުދުވިއެވެ.\nރިލްވާން އެދުނު ފަދައިން ޖީހާން އާއި ދުރަށް ދާން އަހަރެން ނިންމީމެވެ. ކެޔޮ ކޭ ވަރެއް އެނގޭނީ ބިތު ފަންގި ނެގީމަތާއެވެ. އެހާ ހިސާބުން އަނެއްކާވެސް އިތުރު ކަމެއް ފެންމަތިވިއެވެ. ޖީހާންގެ ކުރީގެ އަނބިމީހާ އާއި ޖީހާން އާއި ގުޅުން އޮންނަކަން އަހަންނަށް އެނގުނެވެ. ދެމީހުން ތިބީ އަލުން ކައިވެނިކުރަން ބޭނުންވެފައެވެ. ޖީހާން އަހަރެންނާއި ކައިވެނިކުރީ ލޯތްބަކުން ނޫނެވެ. ޖީހާން އަބަދުވެސް ލޯބިވަނީ އޭނަގެ ކުރީގެ އަނބިމީހާ ދެކެއެވެ. އަހަންނަކީ އެއްޗެއް ނެތްތަން ފޫބައްދައިލަން ޖީހާން ބޭނުންކޮށްލި އުނގުރިގަނޑެކެވެ.\nކުރީގެ އަނބިމީހާ އާއި ދަރިފުޅާއި ނުލައި ނޫޅެވޭނޭ ކަމަށް ޖީހާން ތަކުރާރުކޮށް ބުންޏެވެ. އަހަރެން ހިތަށް ތަދުވިއެވެ. ހިތުގައި ޖެހުނެވެ. ކޮންމެ ތަނެއްގައިވެސް ބާކީވާ މީހަކަށް މިވީ އަހަންނެވެ. ހަމައެއާއިއެކު އެލިސްޓަށް އަހަރެންގެ ދަރިފުޅުގެ ނަންވެސް އިތުރުވީއެވެ. އެތުއްތު ދަރިފުޅުގެ ކުށަކީ ކޮބައި ހެއްޔެވެ؟ އަހަރެންގެ ލޭ އެހަށިގަނޑުގައި ދައުރުވުން ހެއްޔެވެ؟ ބައްޕައެއްގެ ލޯބި އެދަރިފުޅަށްވެސް ބޭނުންވެއެވެ. އެހެނަސް އާޚިރުގައި އަހަންނާއި އަހަރެންގެ ދަރިފުޅު ނިކަމެތިވީ އެއްވެސް ކުށެއް ނެތިއެވެ.\nއަހަރެންގެ ހަމަހޭވެރިކަން ފިލާދިޔަ ކަހަލައެވެ. އިތުރަށް އެންމެ ސިކުންތަކުވެސް އެދިރިއުޅުމުގެ ތެރޭގައި ހުންނާކަށް ބޭނުމެއް ނުވިއެވެ. ވަރިއަށް އެދުނީމެވެ. އެހެނަސް ވަރިކުރާކަށް ޖީހާން އެއްބަހެއް ނުވިއެވެ. ޖީހާން ބޭނުންވީ އަހަރެން އެދިރިއުޅުމުގެ ތެރޭގައި ބަހައްޓައިގެން ކުރީގެ އަނބިމީހާ އާއި އަލުން ކައިވެނިކުރާށެވެ. ކީއްވެ ހެއްޔެވެ؟ އަހަރެން ވަރިކޮށްފައި އެއްލައިނުލާން ނިންމީ އެނަމަށް ހުތުރުވެދާނެތީ ހެއްޔެވެ؟ ލޯތްބާއި އަޅާލުން ނުދެވޭއިރު، ހަމައެކަނި ނަމެއްގައި އިންނަ މީހަކަށް ވާން އަހަރެން ވަކި ބޭނުންވާނެ ހެއްޔެވެ؟ އަހަރެންގެ ކުރިމަތީގައި އިތުރު އަންހެނަކު ގޮވައިގެން އުފާކުރާއިރު، ނިކަމެއްޗެއްހެން ސަލާންޖަހާ ނާށިގަނޑު ހިފައިގެން އިނުމަށް ކެތްވާނެ ހެއްޔެވެ؟\nޖީހާންގެ ކައިރިން އަހަރެން ވަރިވީމެވެ. އެފަދަ ނިންމުމެއް ނިންމަންޖެހުނީތީ ދެރަވިއެވެ. އެކަން ކުރަން ފަސޭހައެއްވެސް ނުވިއެވެ. އެކަމަކު އެނޫން ގޮތެއް ނެތުނީއެވެ.\nމީހެއްގެ ހަޤީގަތް އެނގޭނީ އެއް އޮޑިން ދަތުރުކޮށްލީމައެވެ. އޭގެ ކުރިން ފެންނާނީ ބޭރުފުށުން އެމީހާ ދައްކާލާ ރީތި ކުލަތަކެވެ. އަހަރެން ޖީހާންގެ ކައިރިން ވަރިވިކަން އެނގުމާއިއެކު ރިލްވާންގެ ކޯލުތައް މެދުކެނޑުނެވެ. މެސެޖު ކުރިޔަސް ޖަވާބެއް ނުދެއެވެ. އަހަރެން ތަކުރާރުކޮށް ގުޅުމުން ބުނީ އޭނަގެ އަންހެނުން ދޫކޮށްލެވެން ނެތްކަމަށެވެ. ދަރިން ތިބީތީ، އެކުދިން ބިކަކޮށްލާނެ ގޮތެއް ނުވިސްނޭ ކަމަށެވެ.\nބިކަވީ ކާކު ހެއްޔެވެ؟ ދިރިއުޅުމުގައި "ފެއިލް ބޯޑު" އަޅުވަންޖެހުނީ ހަމަ އަހަރެންނަށެވެ. އިތުރު ކައިވެންޏެއް ކުރަން ބޭނުން ނުވާކަމަށްބުނެ، އެދިރިއުޅުމުގެ ތެރެއިން ރިލްވާން އަހަރެން ނެރެ އެއްލައިލީ މޫނުފޮހެފައި އެއްލައިލާ ޓިޝޫކޮޅެއް ފަދައިންނެވެ. އަހަރެންނަކީ އެއްވެސް އަގެއް ނެތް އެއްޗެއް ފަދައެވެ. އެންމެންވެސް ބޭނުން ފުދުމުން އަހަރެން އެއްލައިލާހެން ރިލްވާންވެސް އަހަރެން ދޫކޮށްލީއެވެ. އޭގެ ފަހުން ރިލްވާނާއި އަނގައިން ނުބުނުމަށް އަހަރެން ހުވާކުރީމެވެ. އެފަދަ ކެހިވެރިއެއްގެ ދަލުގައި ޖެހެވުނީތީ ހިތާމަކުރާ ޙާލުގައެވެ. އެނބުރި ރަށަށް އައިއިރު އަހަރެންގެ ހިތް ވަނީ ލޭކަރުނުން ފުރިފައެވެ. އެވަރުންވެސް ޝަކުވާގެ އެންމެ ބަހެއްވެސް މިދުލަކަށް ނުގެންނަމެވެ. އެތެރެއިން ފުނޑުފުނޑުވަމުން ދިޔަނަމަވެސް، އެއްވެސް މީހަކު ކުށްވެރިކުރާކަށް އަހަރެން ބޭނުމެއް ނުވިއެވެ. މިއީ އަހަރެންގެ ތަޤުދީރުގައި ރޭވިފައިވާ ގޮތެވެ. މިއީ އަހަންނަށް މިންވަރު ކުރެއްވި ގޮތެވެ.\nދަރިއަކު ގޮވައިގެން އައިސް މަންމަމެންގެ ކައިރީގައި އުޅެން އަހަންނަކަށް ފަސޭހައެއް ނުވިއެވެ. ބައްޕަވެސް އަނގަޔަކުން ނުބުނެއެވެ. އެންމެންވެސް ހީވަނީ އަހަރެންނާއި އަނގައިން ނުބުނަން ހުވާކޮށްގެން ތިބޭހެންނެވެ\nރަށަށް އައިތާ ދުވަސްކޮޅެއް ފަހުން އަނެއްކާވެސް ރިލްވާންގެ ފޯނުކޯލުތައް ލިބެން ފެށިއެވެ. އަހަރެންދެކެ އަބަދުވެސް ލޯބިވާކަމަށް ބުންޏެވެ. މުއުމިނެއްގެ ގައިގައި އެއްހޮރަކުން ދެފަހަރަކު ކައްޓެއް ނުޖެހޭނެއޭ ބުނެ އުޅެއެއް ނޫން ހެއްޔެވެ. ޖަޒުބާތުގައި ޖެހި އަހަރެންނަށް ހެދުނީ ގޯހެކެވެ. ރިލްވާންގެ ކޯލުތަކަށް އަހަރެން ދިނީ ބީރު ކަންފަތެކެވެ. ދެވަނަ ފަހަރަށް އެފަދަ ކެހިވެރިއެއްގެ ދަލުގައި ޖެހޭވަރުގެ މޮޔައަކަށް ވާކަށް އަހަރެން ބޭނުމެއް ނުވިއެވެ. ކުށް ކުރެވުމުން އެކަމާއި ތަޢުބާވެ، އެފަދަ ކުށެއް ތަކުރާރު ނުކުރުމަށް އަހަރެން ހުރީ އަޒުމު ކަނޑައަޅައިގެންނެވެ. ރިލްވާންއަށް އަހަރެން ދިން ޖަވާބަކީ އެޔެވެ.\nކުޑަ ކުއްޖަކު ބަލައި ބޮޑުކުރުމަކީ ބޮޑު ޚަރަދެއް ދާނޭ ކަމެކެވެ. ދަރިފުޅަށްޓަކައި އަހަރެން ނިންމީ އެއްވެސް މީހަކަށް ބަރޯސާނުވެ، އަމިއްލަ ފައިމައްޗަށް ތެދުވާށެވެ. ދަރިފުޅުގެ ކަންކަން ބެލެހެއްޓުމަށް ވަޒީފާއަކަށްދާން އަހަރެން ނިންމީމެވެ. ވަޒީފާއެއް ލިބޭތޯ އަހަރެން ކުރި މަސައްކަތުން ރަށު ސިއްޚީމަރުކަޒުން މަސައްކަތު މީހެއްގެ ވަޒީފާ ހަމަޖެހުނެވެ. ބުރަ އަދި ޒިންމާ ބޮޑު ވަޒީފާއެކެވެ. އެހެނަސް ކެތްތެރިކަމާއިއެކު އަހަރެން ކުރިޔަށް ދިޔައީމެވެ. ދަރިފުޅުގެ ކަންކަން ކުރަމުން ވަޒީފާގައި އުޅުން ވީ ބުރަ ކަމަކަށެވެ. އަހަރެންދެކެ ހިތްހަމަނުޖެހުނަސް، ވަޒީފާގައި އުޅޭވަގުތުތަކުގައި މާމަ ދަރިފުޅުގެ ކަންކަން ބަލަހައްޓައިދޭނެކަމަށް މަންމަ ބުނުމުން ކޮންމެވެސް ވަރެއްގެ ހަމަޖެހުމެއް ލިބުނެވެ.\nދުވަސްތައް ފާއިތުވަމުންދިޔައީ ހީވެސް ނުކުރާހައި އަވަހަށެވެ. އަހަރެންގެ ދަރިފުޅަށް ހަތަރު އަހަރުވީއެވެ. އަހަންނާއި ދޭތެރޭ މަންމަ ދެކޭގޮތް ބަދަލެއް ނުވިއެވެ. އެހެނަސް އެދުރުކަމަށް އަހަރެން ހޭނިއްޖެއެވެ. އެއްޗެއް ބުންޏަސް ބޮޑުކަމަކަށް ނުހަދަމެވެ. ބޭކާރު މީހުން ތިބެންޖެހޭނީ އެމީހުންގެ މަޤާމުގައި ކަން އަހަރެން ގަބޫލުކުރަމެވެ.\nއަނެއްކާވެސް އަހަރެންގެ ދިރިއުޅުމަށް ޒަލްޒަލާއެއް ކުރިމަތިވަނީއެވެ. މިފަހަރު އަހަރެންގެ ދިރިއުޅުމުގެ ބިންގާ އެޅުމަށް އަތުކުރި އޮޅައިލީ މަންމަ އާއި ބައްޕައެވެ. އަހަރެން ކައިވެންޏެއް ނުކޮށް ހުންނާތީ މަންމަމެން ކަންބޮޑުވީއެވެ. އަހަރެން ދެކޮޅެއް ނުހަދަމެވެ. މަންމަމެން ދައްކާ ކޮންމެ މީހަކާއި ކައިވެނި ކުރާނަން ކަމަށް ބުނެ އެއްބަސްވީމެވެ. އަމިއްލައަށް ނިންމި އެއްވެސް ނިންމުމެއް ކާމިޔާބުވެފައި ނުވާތީ އާއި ދިރިއުޅުމުގެ އުއްމީދު ގެއްލިފައިވާތީ އަހަރެން ހުރީ ކޮންމެ ގޮތެއް ވާން ވަރިހަމަކަމަށް ޙަޔާތުގެ ލަގަން މަންމަމެންގެ އަތްމައްޗަށް ދޫކޮށްލައިގެންނެވެ.\nއަހަރެން ހުރީ ކޮޓަރިތެރޭގައި ދެކޮޅަށް ހިނގާލަހިނގާލައެވެ. ފާރުގައި ހަރުކޮށްފައިވާ ބޮޑު ގަޑިޔަށް ނަޒަރު ހުއްޓާލާ ކޮންމެ ފަހަރަކު ހިތް އޮބިނޯންނަވަރަށް ތެޅިގަނެއެވެ. އޭސީގެ ފިނިކަމުން ހަށިގަނޑަށް ލިބުނު އެއްވެސް ފިނިކަމެއް ނެތެވެ. މުޅި މީހާ ދާހިއްލަން ފެށުމުން ގޮސް ލޯގަނޑުގެ ކުރިމަތީގައި ހުއްޓުނީމެވެ. އެވަގުތު ދަރިފުޅު އައިސް އަތުގައި ހިފާލިއެވެ. އަދި ދަމާފައި ކަހަލަ ގޮތަކަށް ގެންގޮސް ކޮޓަރީގެ ދޮރު ހުޅުވާލިއެވެ.\nސިޓިންގްރޫމަށް ނުކުތްއިރު އެތައް ބަޔަކު ގޭތެރޭގައި އުޅެއެވެ. އަހަރެން ފެނުމުން މަންމަ އައިސް އަހަރެންގެ ލަސްކަމުގެ ވާހަކަ އާއި ކަންކަމާއި ފަރުވާކުޑަ ވާހަކަ ދައްކަން ފެށިއެވެ. އަހަރެން އަނގަޔަކުން ނުބުނަމެވެ. ދަރިފުޅުގެ ކޮލުގައި ހިފައިލުމަށްފަހު އަހަރެންގެ ޖާގައިގައި އިށީނީމެވެ. ކައިރީގައި އިނީ ވާންއުޅޭ ފިރިމީހާ ނުޖައިދެވެ. ދެފަރާތުގައި އާއިލާގެ އެތައް ބަޔަކު މޭޒު ވަށާލާފައި ތިއްބެވެ. އެއިން ކޮންމެ މީހެއްގެ މޫނުމަތިން ފެންނަމުން ދިޔައީ އުފާވެރިކަމެވެ. އަހަރެން ފިޔަވައެވެ. ކަރުނުން ދެލޯ ފުރެމުން ދިޔައިރު ކުރިމަތިން ފެންނަމުން ދިޔަ މަންޒަރު ވަނީ ފުސްވެފައެވެ.\nނުޖައިދަކީ ރަށު މީހެކެވެ. ކައިވެންޏެއް ކުރަނީ މުޅީން އަލަށެވެ. އަހަންނަށްވުރެ ނުޖެއިދު ދޮށީ ހަތަރު އަހަރެވެ. އެ ކައިވެނި މަންމަމެން ހަމަޖެއްސީ ދެފަރާތުގެ އާއިލާ އާއި ވާހަކަ ދައްކައިގެންނެވެ. އަހަރެން ކަހަލަ މީހަކާއި ނުޖެއިދު އިންނަން އެއްބަސްވުމުން ހައިރާންވެސް ވިއެވެ. ޤަބޫލުކުރަންވެސް ދަތިވިއެވެ.\nކައިވެންޏަށްފަހު އަހަރެން ބަދަލުވީ ނުޖައިދުގެ ގެއަށެވެ. ރީތި ބޮޑު ގެއެކެވެ. އަހަރެމެން އުޅެން ހަމަޖެހުނީ ތަނަވަސް ކޮޓަރިއެއްގައެވެ. ކޮޓަރިއަށް ވަދެވުމާއިއެކު އަހަރެން ގޮސް އެނދުގައި އޮށޯވެލީމެވެ. ދަރިފުޅުގެ ޙައްޤުގައި އެކައިވެނި ރޫޅިގެން ނުދާނެ ކޮންމެކަމެއް ކުރަން އަހަރެން ހުރީ އަޒުމު ކަނޑައަޅައިގެންނެވެ. އަހަރެންގެ ފުށުން ގޯސް އެއްވެސް ކަމެއް ނުދައްކާނަމެވެ. އައު ބާބަކުން ޙަޔާތް ފަށާނީ އައު ހިތްވަރަކާއި އެކީގައެވެ.\nކައިވެނީގެ ފުރަތަމަ ރޭ އަހަރެން ހުރީ ކޮންމެވެސް ވަރަކަށް ޖެހިލުންވެފައެވެ. އެހެންނަމަވެސް ނުޖެއިދުގެ އިންތިޒާރުގައި އަހަރެން އެތައް އިރަކު ހުރީމެވެ. އެންމެފަހުން އިންތިޒާރުގައި ވަގުތުތައް ގުނަގުނައި އޮއްވައި އަހަންނަށް ނިދުނީއެވެ. ހޭލެވުނީ އަރައިގެން އައި އިރުގެ ދޯދިތަކުން ގައި ފިއްސަން ފެށިހެން ހީވުމުންނެވެ. ހޭލެވުމާއިއެކު އަހަރެން ފުންމައިގެން ތެދުވީމެވެ. ނުޖެއިދެއް ނެތެވެ. ނުޖެއިދު ކޮޓަރިއަށް އައިކަމުގެ އެއްވެސް ނިޝާނެއްވެސް ނުފެނުނެވެ.\nހަފްތާއެއް ވީއިރުވެސް ނުޖައިދުގެ ފުށުން އަހަރެންމީ ނުޖައިދުގެ އަނބިމީހާ އޭ ހީވާކަހަލަ އެއްވެސް އަމަލެއް އަދި އިޝާރާތެއްވެސް ނުފެނުނެވެ. އުޅެނީވެސް އަހަރެންނާއި ދުރުދުރުންނެވެ. ދެމީހުންނެކޭ ދެބީރައްޓެހިންނެކޭ އެއްވެސް ތަފާތެއް ނެތެވެ. އަހަރެން އެކަނި ހުއްޓައި ފެނިއްޖެނަމަ ނުޖައިދު ބަލަނީ އަވަހަށް އެތަނަކުން ދެވޭތޯއެވެ. އެކަމާއި ވިސްނަންޖެހުމުން އަހަރެން މުޅީން މާޔޫސްވިއެވެ. އެކަނިވެރިވިއެވެ.\nދުވަސްތައް ފާއިތުވަމުންދިޔަ ވަރަކަށް ދެމީހުންވެސް ދުރުވަމުން ދިޔައެވެ. އަހަންނަކަށް އެގޮތެއް ކަމަކު ނުދިޔައެވެ. ދިރިއުޅުމުގައި އަހަރެން އެތައް ފަހަރަކު "ފެއިލް" ވެއްޖެއެވެ. ދެން އެފަދަ ގޮތެއް ވާކަށް އަހަރެން ބޭނުމެއް ނުވިއެވެ. ކައިވެނީގެ ގުޅުން ދެމެހެއްޓުމަށް ކޮންމެ ކަމެއް ކުރަންވެސް އަހަރެން ތައްޔާރުވީމެވެ. އަހަރެން ހުރީ ފުރުޞަތަކަށް ބަލަބަލައެވެ. ނުޖެއިދު ގެއަށް އަންނަނީ އަހަރެން ނިދާހާއިރު ކޮށްފައިކަމުން އަހަރެން ނުނިދާ ހޭލާ ހުރީމެވެ.\nދަންވަރުގެ ވަގުތެވެ. ނުޖެއިދު އައިސް ދޮރު ހުޅުވާލުމާއިއެކު އަހަރެން ލޯ ހުޅުވައިލީމެވެ. އަހަރެންނާއި ދިމާއަށް ބަލައިލުމެއްވެސް ނެތި، ނުޖައިދު ގޮސް ހުއްޓުނީ އަލަމާރި ކައިރީގައެވެ. ލައިގެން ހުރި ގަމީސް ބާލައި، ކޮނޑުގައި އަޅުވައިލިތަން ފެނިފައި އަހަރެން ގޮސް ނުޖައިދުގެ ފަހަތުގައި ހުއްޓުނީމެވެ. އެހަށިގަނޑުގައި ބައްދައިލީ ނުޖައިދު އެކަމަށް ނުވިސްނައި ހުއްޓައެވެ.\nނުޖެއިދު ދިޔައީ ސިއްސައިގެންނެވެ. ހަޑި އެއްޗެއް ޖެހުމުން ފޮޅައިލާހެން އަހަރެން ފޮޅުވައިލިއެވެ. ނުޖައިދު އެފަދަ ގޮތެއް ހަދާފާނެކަމަށް އަހަރެން ކުޑަކޮށްވެސް ހިއެއް ނުކުރަމެވެ. ވިއްސައިގެން ގޮސް އަހަރެން ޖެހުނީ މުށިތަކުގެ މަތީގައެވެ. އަނގައިން ނުކުތީ މަޑު އާޚްއެއްގެ އަޑެވެ. ވެއްޓި އުޅަނބޮށި ވިދުނު ގޮތަކުން ހުޅު ނައްޓައިގެން ދިޔަހެން ހީވިއެވެ. އަތުގެ ހުޅުގައި ބާރަށް ހިފަހައްޓާލެވުނެވެ. އޭރު އަހަރެންގެ ދެލޯ ކަރުނުން ފުރެމުންދިޔައެވެ. އިސްއުފުލައި ނުޖައިދަށް ބަލައިލިއިރު، ފާޚާނާއަށް ވަދެ، ދޮރު ލައްޕައިލަނީއެވެ.\nއަހަރެން އެގޮތުގައި އިނދެ އެތައް އިރަކު ރުއީމެވެ. ނުޖައިދުވެސް އަހަރެން ބޭނުން ނުވަނީ ހެއްޔެވެ؟ ވީއިރު އަހަރެންނާއި ކައިވެނި ކުރީ ކީއްވެ ހެއްޔެވެ؟ އަހަރެންގެ ގިސްލުމުގެ އަޑު ގަދަވިއެވެ. ނުރޯން އުޅުނަސް ރޮވުނީއެވެ. ނުޖެއިދު ފާޚާނާއިން ނުކުތީ އަހަރެން އެހެން އިންދައެވެ. ނުޖެއިދު ފެނުމުން އަހަންނަށް ބަލައިލެވުނީ ޝަކުވާއިން ފުރިފައިވާ ނަޒަރަކުންނެވެ. އަހަރެންނަށް މިހެން ވާންވީ ކީއްވެ ހެއްޔެވެ؟ އަހަރެންގެ ގައިގައި އުނި ސިފައެއް ހުރީ ހެއްޔެވެ؟ ޖަވާބު ނުލިބޭ އެތައް ސުވާލުތަކެއް ވިޔަސް ނުޖައިދާއި ވާހަކަ ދައްކާނޭ ހިތްވަރެއް އަހަންނަކަށް ނުލިބުނެވެ.\nމާގިނަ ދުވަހެއްނުވެ، އަހަރެންގެ ސުވާލުތަކުގެ ޖަވާބު ލިބުނެވެ. ނުޖައިދަކީ ކޮންކަހަލަ މީހެއްކަން އެނގުމުން އަހަރެންގެ ބޮލަށް އެނބުރުން އަރައިގެން ދިޔައެވެ. ރަށު ތެރޭގައި ނުޖެއިދުއޭ ކިޔައިގެން މީހުން ފާޑުފާޑުގެ ވާހަކަ ދައްކާ އަޑު އަހަރެންގެ ކަންފަތުގައި ޖެހުނެވެ. އަހަރެން ހަޤީގަތް އޮޅުން ފިލުވީ ނުޖައިދުގެ ކައިރިންނެވެ. އަހަރެންނާއި އެއްވެސް ގުޅުމެއް ބާއްވަން ނުޖެއިދު ބޭނުން ނުވަނީ ނުޖައިދަކީ އަންހެން ކުދިންނާއި ގަޔާވާ މީހަކަށް ނުވާތީއެވެ. ހުރިހާ ދިމާއަކުން ފެނިފައިވާ ކަންކަން ގުޅުވައިލުމުން އަހަރެންގެ ކުރިމަތީގައި ބޮޑުމަންޒަރު ސިފަވެގެން ދިޔައެވެ. އެތައް ދުވަހަކު ނުޖައިދު އެކި ފިރެހެނުން ގޮވައިގެން މަޖާކޮށް ސަރަކާތްޖަހާ މަންޒަރު އަހަރެންނަށް ވަނީ ފެނިފައެވެ. އެފަދަ ކަމަކަށް ކުރިން ޝައްކުވެފައި ނުވާތީ، ނުޖައިދަކީ ކޮންކަހަލަ މީހެއްކަން އަހަރެންނަށް ނޭނގުނީއެވެ. ނުޖައިދުގެ އާއިލާއިން އަހަރެން ކަހަލަ މީހަކާއި ނުޖެއިދު ކައިވެނި ކުރުވުމުގެ ސިއްރަކީ އެޔެވެ. ބޭނުމަކަށްވީ އާއިލާ ބަދުނާމުން ސަލާމަތްކުރުމެވެ. އެކަން އެނގުމުން އެންމެ ވަގުތުކޮޅަކަށްވެސް ނުޖެއިދާއި އެކުގައި އުޅޭކަށް އަހަރެން ބޭނުމެއް ނުވިއެވެ.\nނުޖައިދުގެ ކައިރިން ވަރިވީ އަހަންނެވެ. އެފަދަ މީހަކާއިއެކު ދިރިއުޅުމެއް ވޭތުކުރާނެހައި ހިތްވަރެއް އަހަރެންގެ ގަޔަކު ނެތެވެ. ޚަރާބުވެގެންދާނީ ހަމަ އަހަރެންގެ ދިރިއުޅުމެއް ނޫން ހެއްޔެވެ؟ އަހަރެން އެނބުރި އަމިއްލަ އާއިލާގެ ކައިރިއަށް އައިއިރު، ދިރިއުޅުމުގެ އުއްމީދު ގެއްލިއްޖެއެވެ. ޚަޔާތުގައި އަހަރެން ނެގި ކޮންމެ ފިޔަވަޅެއް އަހަރެންގެ ބަދުނަސީބުކަން ދައްކަމުން ދިޔައެވެ. މަރުވާނެނަމައޭ އަހަރެންގެ ހިތަށް އެރި އަދަދެއް ނޭނގެއެވެ. އެހެނަސް ދަރިފުޅަށްޓަކައި އަހަރެންނަށް ކެތްކުރަން މަޖުބޫރެވެ. އަހަރެން ނެތް ދުނިޔެއެއްގައި އެދަރިފުޅުގެ ހުންނާނީ ވަކި ކާކު ހެއްޔެވެ؟\nވިސްނާ ވިސްނައި އަހަރެންގެ ސިކުނޑި ސުމަކަށް ދިޔައެވެ. ހަމަޖެހުމުގެ ނޭވާއެއް ދޫކޮށް ނުލެވެއެވެ. އަބަދުމެ ބޮލުގައި ރިއްސަނީއެވެ. ކޮޅަށް ހުރުމަށް ދަތިވަނީއެވެ. ތަންމަތީގައި އޮތުން އާއްމުކަމަކަށް ވެއްޖެއެވެ. ބޭނުންވަނީ އެކަނިވާށެވެ. އެންމެންނާއި ދުރަށް ގޮސް ފަހުނޭވާ ދޫކުރާށެވެ. މީހުންގެ ތެރެއަށް ނުކުމެ އުޅޭނެހައި ހިތްވަރެއް އަހަރެންގެ ގަޔަކު ނުހުރެއެވެ. "ކައިވެނި" އެލަފުޒު ދެކެވެސް އަހަރެން މިއަދު ޖެހިލުންވެއެވެ. އެއަޑު އިވުނަސް އަހަރެން ހޮޑުލަވައިގަނެއެވެ.\nއާދައިގެ މަތިން އަހަރެން ވަޒީފާއަށް ދިޔަ ދުވަހެކެވެ. ކުރަންހުރި މަސައްކަތްތައް ނިންމާލާފައި އަހަރެން ގޮސް އޮށޯވެލީ ސިއްޚީ މަރުކަޒުގެ ގޯތިތެރޭގައި ހުރި ޖޯއްޔެއްގައެވެ. ކައިރީގައި ހުރީ ބޮޑު ހިތި ގަހެކެވެ. ގަހުގެ ހިޔާ ލިބިފައި އޮތްނަމަވެސް ކޮންމެވެސް ވަރަކަށް ކޮކާ އަވި، އަހަރެންގެ މޫނަށް އެޅިފައި ހުއްޓެވެ. ދެލޯ މަރާލައިގެން އަހަރެން އޮތްއިރު، ހިތަށް ސިފަވަމުންދިޔައީ އުސް ފަރުބަދައެކެވެ. އަހަރެން ހުރީ ފަރުބަދައިގެ އެންމެ މަތީގައެވެ. އެހެން ހުރެ، ތިރިއަށް ބަލައިލެވުނެވެ. އެވަގުތު ފާޑަކަށް ސިހިފައި ފުންމައިގެން ތެދުވެވުނެވެ.\nމިއީ އަހަރެންގެ ވާހަކައެވެ. އެތައް ދުވަހަކު ހިތުގައި ފޮރުވައި ރައްކާކޮށްފައިވާ ހަޤީގަތެވެ. އަހަރެންގެ ތަޤުދީރުގައި މިނޫން ގޮތެއް ނެތެވެ. ނަޞީބުގައި އުފަލެއް މިންވަރު ކުރެއްވުން ނުވަނީއެވެ. ފުރާނަހުރެ، ހަށިގަނޑުގެ ދިރުން މިވަނީ ގެއްލިފައެވެ. ދިރިމިހުރީ ހަމައެކަނި ދަރިފުޅަށްޓަކައެވެ. މާޒީ ހަނދާން ނައްތާލާފައި ކުރިޔަށް މިދަނީ އެދަރިފުޅުގެ ޙައްޤުގައެވެ. މިއީ މިގަލަމުން ބަޔާންކުރާ މިހިތުގެ ޝަކުވާއެވެ. ދުވަހަކުވެސް މިފަދަ ދުވަހެއް އެހެން މީހަކަށް ނުދެއްކެވުން އެދި ދުޢާ ކުރަމެވެ. ހިތުގެ އެންމެ ފުންމިނުން އަބަދުވެސް އެންމެންނަށް ހެޔޮދުޢާ ކުރާ ޙާލު، އަހަރެންގެ ޙަޔާތުގެ ހިތްދަތި ސަފުހާތައް ލައްޕައިލަމެވެ.\nއަތުގައި އޮތް ފޯނު ރިންގްވާން ފެށުމުން އަހަރެން ބަލައިލީމެވެ. ގުޅީ ކުޑައިރުގެ ރަޚުމަތްތެރިއެކެވެ. ރާއްޖެއިން ބޭރުގައި އެތައް ދުވަހެއް ހޭދަކުރުމަށްފަހު ރަށަށް އައީއެވެ. އެންމެ ފުރަތަމަ ކަމަކަށް ހޯދީ އަހަރެންގެ ނަންބަރު ކަމުގައި ބުންޏެވެ. ރިފާޢު ފެނުމުން އަހަރެންނަށް ކުރެވުނީ ތަފާތު އިޚްސާސެކެވެ. ކުޑައިރު އެހާ ގާތްކޮށް އުޅެފައި ދެމީހުން ކުއްލިއަކަށް ވަކިވާންޖެހުނީ ރިފާޢު ރާއްޖެއިން ބޭރަށް ފުރައިގެން ދިޔަ ފަހުންނެވެ.\nދުވަސްތައް ފާއިތުވަމުންދިޔަ ވަރަކަށް އަހަރެންނާއި ރިފާޢު އާއި ދެމީހުންގެ ދެމެދުގައި އޮތް ގުޅުން ބަދަހިވެގެން ދިޔައެވެ. އަހަރެންގެ ދަރިފުޅަށް ރިފާޢު އެބަހައްޓާ ޚާއްސަގޮތް ފެނި އަހަރެންގެ ހިތުގައި ރިފާޢުއަށް ޙާޢްސަ ގަދަރެއް ދެވުނެވެ. ދެއާއިލާގެވެސް ރުހުމާއިއެކު އަހަރެމެންގެ ކައިވެނި ކުރެވުނެވެ. ލޯބީގެ އަހުދުތަކެއް ނުވަމުއެވެ. އަހަރެންގެ ޙާލާއިމެދު ރިފާޢު ހަމްދަރުދީވީއެވެ. އެކުވެރިއަކަށްވީތީ އެހާލުގައި އުޅޭތަން ބަލަން ކެތްނުވާނެ ކަމުގައި ބުންޏެވެ. ކައިވެނީގެ ފުރަތަމަ ދުވަސްކޮޅު ދެމީހުންވެސް އުޅުނީ ދުރުދުރުންނެވެ. އެކަކު އަނެކަކާއި ކައިރިވާކަށް ނުކެރެއެވެ. ގާތް ރަޚުމަތްތެރިންނަށްވީތީ، އެފަދަ ގުޅުމެއް ކުއްލިއަކަށް ފަށަން ވުމުން ހާސްވީއެވެ.\nކައިވެންޏަށްފަހު އަހަރެންނާއި ދަރިފުޅު ގޮވައިގެން ރިފާޢު ބަދަލުވީ ރާއްޖެއިން ބޭރަށެވެ. ކިޔެވުމުގެ ބާކީބައި ފުރިހަމަކުރުމުގެ މަޤުޞަދުގައެވެ. ދެން އަހަރެންގެ ޙަޔާތުގައި ހޭދަވެގެން ދިޔައީ ދުވަހަކުވެސް ނިމުމެއް އަންނަން ބޭނުންނުވާފަދަ އުފާވެރި ދުވަސްކޮޅެކެވެ. ލޯތްބަކީ ކޮބައިކަން އަހަންނަށް ދަސްވީ ރިފާޢުގެ ފަރާތުންނެވެ. ޙަޔާތުގައި ދިމާވެފައިވާ ހިތާމަތަކުން އަރައިގަނެވި، އުފަލުން ހިތް ފުރި، ބަންޑުންވިއެވެ. އަހަރެންގެ ޚަޔާތަށް ބަޚާރު މޫސުން އައީއެވެ. ރިފާޢުގެ ލޯބީގެ އެތައް ހަދިޔާތަކެއް އަހަރެންނަށް ލިބެމުންދިޔައެވެ. ދުވަހަކުވެސް އަގުނުކުރެވޭނޭފަދަ ލޯބިވެތި ވަގުތުތައް ދެމީހުން އެކުގައި ހޭދަކުރީމެވެ. އެކަކު އަނެކަކާއިއެކު ހޭދަކުރާ ވަގުތަކީ ހާދަބޮޑު ހަދިޔާއެކެވެ. ފައިސާގެ އަގުބޮޑު ހަދިޔާތަކަށްވުރެ އެކީ ހޭދަކޮށްލެވޭ ވަގުތުތަކުގެ އަގު މާ ބޮޑެވެ.\nއަހަރެމެންގެ ކައިވެންޏަށް އަހަރުވަނީއެވެ. އެމުނާސަބަތާއި ގުޅުވައިގެން އަހަރެން މިހުރީ ލޯބިވާ ފިރިމީހާއަށް ހަދިޔާއެއް ދިނުމަށް ނިންމައިގެންނެވެ. އިންތިޒާރުގެ ވަގުތުތައް ގުނަގުނައި އިންދައި ރިފާއު އައިސް ގެއަށް ވަނެވެ. ކައިރީގައި ހުރީ އަހަރެންގެ ހަތް އަހަރުގެ ދަރިފުޅެވެ. އެދަރިފުޅުގެ މޫނުމަތިން ފެންނަމުން ދިޔައީ އުފާވެރިކަމެވެ. ތާއަބަދު ނުފިލައި ހުންނަ ހިނިތުންވުން ރިފާޢުގެ ތުންފަތް މަތީގައިވެސް ވިއެވެ. ރިފާޢު ފުރަތަމަވެސް އައީ އަހަރެންގެ ކައިރިއަށެވެ. ލޯބިން ބައްދައިލިއެވެ. ލައިގެން ހުރި ކޯޓުގެ ތެރެއިން ނެގި ރަތް ފިނިފެންމާ އަހަރެންގެ އަތަށް ލައިދެމުން އުފާވެރި ޙަޔާތަކަށް އެދޭ ކަމުގައި ބުންޏެވެ.\nއަހަރެން ހިނިތުންވެލީމެވެ. ރަތްކުލައިގެ ކަރުދާހަކުން ބަންދުކޮށްފައި އޮތް ކުޑަ ޕާރުސަލް ނަގައި ދިއްކޮށްލީ ރިފާޢުގެ މޭގައި ބޯއަޅާލަމުންނެވެ. އެތެރޭގައި އޮތް އެއްޗެއް ފެނުމާއިއެކު ރިފާޢުގެ ލުއި ހިނިތުންވުމުގެ އަޑު މަޑު މިޔުޒިކެއް ފަދައިންގެ އަހަރެންގެ ކަންފަތާއި ހަމައަށް ފޯރިއެވެ. ދެން އިޚްސާސްކުރެވުނީ ރިފާޢުގެ އަތުގެ ބީހުންތަކެވެ. އަހަރެން އުރާލުމަށްފަހު ވައިގެ ތެރޭގައި އަނބުރާލިއެވެ. ނިތްކުރީގައި ބޮސްދިނެވެ. އެއަށްފަހު، ތިރީގައި ބަހައްޓާލިއެވެ. ރިފާޢުއަށް އުޅެފައި ނޫޅެވޭގޮތްވެސް ނޭނގެއެވެ. ގުދުވެ، އަހަރެންގެ ބަނޑުގައި ތުންފަތް ޖައްސައިލިއެވެ.\nއާނއެކެވެ. އަހަރެން މިއިނީ ބަލިވެއެވެ. އަހަރެމެންގެ ލޯބީގެ ނިޝާން މިދުނިޔެއަށް އުފަންކުރާ ހިތުން ކެތްތެރިކަން ކޮޅުން ލަނީއެވެ. ބާކީ އޮތީ ހަތް މަސްދުވަހެވެ. މިއަދު އަހަރެން ޖެހިލުމެއް ނުވަމެވެ. މިހިތުގައިވާ ހުރިހާ ޝަކުވާއެއް ބޭރުކޮށްލެވިއްޖެއެވެ. އެޝަކުވާތައް ފޫހިކަމެއްނެތި އަޑުއަހާނޭ ބައިވެރިއަކު ލިބިއްޖެއެވެ. އަހަރެން މިހުރީ އުފަލުންނެވެ. މުޅި ހަޔާތުގައިވެސް ނުލިބުނު ލޯތްބާއި އަޅާލުން މިއަދު އަހަރެންނަށް މިދަނީ ލިބެމުންނެވެ. ހަޤީގީ ލޯތްބަކީ މިއެވެ. މިހާރު އަހަރެން އިންތިޒާރުގެ ވަގުތުތައް ގުނަމުން މިދަނީ އަހަރެމެންގެ ލޯބީގެ ނިޝާން މިދުނިޔެއަށް އުފަންވާނެ ވަގުތަކަށެވެ.\nނޯޓް: މިއީ ޙަޤީގީ ހާދިސާއެއްގެ މައްޗަށް ބިނާކޮށް ލިޔެފައިވާ ވާހަކައެއް ނަމަވެސް ވާހަކައިގެ ނިމުން އަޅުގަނޑު ގެނެސްދީފައި އެވަނީ އަޅުގަނޑުގެ އަމިއްލަ ޚިޔާލުގެ މައްޗަށް ބިނާކޮށް، ކިޔުންތެރިންނަށް ކަމުދާނެފަދަ ގޮތަކަށެވެ.\nއިދިކޮޅުގެ އިސް ބޭފުޅުންތަކެއް ޖޭޕީއަށް ސޮއިކުރައްވައިފި\n14 ޖޫން 2019, 23:54\nWow eysh dhoonee 😘😘😘 I’m speechless 🌸🌸🌸 awesome story 😍😍😍 I can image each n every scene in it ❤❤❤ Eysh dhoonee ur my favourite 💐💐💐 n ur the best writer 💙💙💙 lysm bodu koh 😘😘😘😘😘😘😘😘😘😘😘😘😘\n17 ޖޫން 2019, 11:02\n15 ޖޫން 2019, 09:50\nFirst baa..btw mi story hama v rythi..Ending vec v lwbi..eysh ge thi masaiykathah hiyyvaraa saabas dhn💙💙.\n17 ޖޫން 2019, 11:03\nSecond dho mifaharu 😊 Thank u so much dear 😊❤❤\n15 ޖޫން 2019, 15:54\nMaasha Allah vvvv furihama vvv molhu ehaame asaru gadha vaahakaeh. Alhamdhulillaahi anejjaves eysh Stories thereah ithuruvegen dhiya reethi nala vaahaka eh ❤❤❤❤❤❤❤❤❤❤❤💙💙💙💙💙💙💙💙💙💜💜💜💜💜💜💜💜💜💜💜💜💜💜💜💜💜💜 Mihaathanah kiyunu hama emme furihama vaahaka. Hurihaa gothakunves hama perfect. 💖💖💖💖💖💖💖💖💖💖💖💖💖💖💖💚💚💚💚💚💚💚💚💚💛💛💛💛💛💛💛💛💛 Liyuntherikanves vvvvv molhu. 💗💗💗💗💗💗💗💗💗💗💗💗💗💗💗 Keep it up dear. U r the best 😘😘😘😘😘😘😘😘😘😍😍😍😍😍😍😍😍😍😍😍😍😍😍😍😍\n15 ޖޫން 2019, 15:55\nMaasha Allah mue haadha reethi vaahaka ekey. Eysh vareh hama neiy 💜💜💜💜💜💜💜💙💙💙💙💙💙💙💙💙🌹🌹🌹🌹🌹🌹🌹🌹🌹\n17 ޖޫން 2019, 11:04\n15 ޖޫން 2019, 16:01\nއޭޝްއެވެ. މިއީ އޭޝް ލިޔުނު ހާދަ ރީތި ވާހަކައެކެވެ. ބުނާނެ އެއްޗެއް ވެސް ނެތެވެ. ވަރަށް ހިތްގައިމެވެ. އޭޝްގެ ހުނަރުވެރިކަން މިހިތަށް އުފާވެރިކަން ގެނެސްދީފިއެވެ. އެހެންނަމަވެސް ވާހަކަ ކިޔާ ނިމުނު އިރު ހުރީ ރޮވިފަ އެވެ. މިހާ އަސަރު ހުރި ވާހަކައެއް އަދި ނުކިޔަމެވެ. މާޝާﷲ ތިޔައީ ހަމަ އެންމެ ސަޅި ވާހަކަ ލިޔުންތެރުޔާއެވެ. ތިގޮތުގައި ކުރިއަށް ދާށެވެ. އިންޝާﷲ އަބަދުވެސް އޭޝްއަށް ކުރިއެރުމާއި ކާމިޔާބު ލިބޭނެ އެވެ.\n15 ޖޫން 2019, 16:02\nHaafha reethu vaahaka ekeve. V molheve. Thee hama ehvana eve.\n15 ޖޫން 2019, 16:03\nMihaa rewthi vaahaka eh adhi nukiyan.. 😍😍😍😍❤❤❤❤❤❤❤❤❤\n17 ޖޫން 2019, 11:05\n15 ޖޫން 2019, 16:07\nMiee haafha reethikoh liyelaafain vaahaka ekey. Kiyaa nimunu iru roe roe halaakuvejje.. Vvvv rewthi molhu vaahaka eh. Vaahaka liyununtheriyaa ah huy dhevijje 💙💙💙💙💙💙💙💙💙💙💙💙😍😍😍😍😍😍😍😍😍😘😘😘😘😘😘😘😘😘\n16 ޖޫން 2019, 12:10\nވާއު ވާއު ވާއު ވަރަށް އަސަރުގަދަ އެހާމަ ފުރިހަމަ ވާހަކައެއް\n24 ޖޫން 2019, 14:48\nމީގެ އެހެން ވާހަކައެއް ކިޔަން ލިބޭނީ ކޮން ދުވަހަކުންތަ އޭސް\nޤައުމެއްގެ ކުރިއެރުން ބިނާވެފައިވާ އެންމެ އަގުބޮޑު އެއް ރައުސުލްމާލަކީ އިންސާނީ ވަސީލަތް: ނައިބު ރައީސް\nރައީސް ނަޝީދު މަޖިލީހަށް އިންތިހާބުވެ ވަޑައިގެންފި\nއިންޓަރ އޮފީސް ވޮލީބޯލް މުބާރާތުގެ ޗެމްޕިއަން ބަނޑިދޫ ކައުންސިލް\nދެކުނުގެ ބައެއް އަތޮޅަށް ވައިޓް އެލާޓް ނެރެފި\nގަވައިދާއި ހިލާފަށް ވެލި ބަރުކޮށްގެން ދިޔަ ބޯޓެއް ހުއްޓުވައިފި


Gahdhoo bandharu tharaggee kuran MTCC aa havaalu koffi - One Online\n21 ޑިސެމްބަރު 2021: ގދ. ގައްދޫ ބަނދަރު ތަރައްގީކުރުމުގެ މަޝްރޫއު އެމްޓީސީސީއާ މިއަދު ހަވާލުކުރުން -- ފޮޓޯ: އެމްޓީސީސީ\nގައްދޫ ބަނދަރު ތަރައްގީކުރަން އެމްޓީސީސީއާ ހަވާލުކޮށްފި\nގދ. ގައްދޫ ބަނދަރު ތަރައްގީކުރަން އެމްޓީސީސީއާ މިއަދު ހަވާލުކޮށްފިއެވެ.\nޑިޒައިން އެންޑް ބިލްޑު އުސޫލުން ގައްދޫ ބަނދަރުގެ މަސައްކަތް އެމްޓީސީސީއާ ހަވާލުކުރީ 38،414،550.52 (38.4 މިލިއަން) ރުފިޔާއަށެވެ. އެއީ 365 ދުވަސް ތެރޭގައި މަސައްކަތް ނިންމާ ގޮތަށެވެ.\nމިއަދު އެކަމުގެ އެއްބަސްވުމުގައި ޕްލޭނިން މިނިސްޓްރީގެ ފަރާތުން ސޮއިކުރެއްވީ ޕާމަނަންޓް ސެކްރެޓަރީ ޒީނިޔާ އަހުމަދު ހަމީދެވެ. އެމްޓީސީސީގެ ފަރާތުން ސޮއިކުރެއްވީ އެ ކުންފުނީގެ ސީއީއޯ އާދަމް އާޒިމެވެ.\nއެމްޓީސީސީން މިއަދު ބުނީ، އެ މަޝްރޫއުގެ ދަށުން އެރަށުގެ ބަނދަރު ފުން ކުރުން 13،498 ކިޔުބިކް މީޓަރު (މެދު ދިޔައިން ފެށިގެން 3.0- މީޓަރު) ހަމަވާ ވަރަށް ފުން ކުރަން ހަމަޖެހިފައިވާ ކަމަށެވެ. އަދި ބަނދަރަށް އިތުރުކުރާ ބައި ފުން ކުރަން 9،519.20 ކިޔުބިކް މީޓަރު (މެދު ދިޔައިން ފެށިގެން 3.5- މީޓަރު) ހަމަވާ ވަރަށް ފުން ކުރަންވެސް ހަމަޖެހިފައިވާ ކަމަށެވެ.\nއޭގެ އިތުރުންވެސް 232 މީޓަރު ބޮޑު ހިލައިގެ ބޭރުތޮށި ޖެހުމާއި، 35 މީޓަރު ރިވެޓްމެންޓް ޖެހުމާއި، ދެ ނެވިގޭޝަން ލައިޓް ހަރުކުރުމާއި އަދި 320 މީޓަރު އެއްގަމު ތޮށި ޖެހުން ހިމެނެއެވެ. އަދި 25 މޫރިން ބޮއި ހަރުކުރުމާއި، އެއް ކޮންކްރީޓް ބުރިޖާއި، 16 މަގު ބައްތި ހަރުކުރުމުގެ އިތުރުން 1600 އަކަ މީޓަރުގެ ޕޭވްމަންޓް ހެދުންވެސް ހިމެނެއެވެ.\nމިވަގުތު ރާއްޖޭގެ އެކި ކަންކޮޅުތަކުގައި އެމްޓީސީސީގެ 62 މަޝްރޫއެއްގެ މަސައްކަތް ދަނީ ކުރެވެމުންނެވެ. އޭގެ ތެރެއިން 34 މަޝްރޫއަކީ ބަނދަރު ހެދުމުގެ މަޝްރޫއެވެ. އަދި ވޭތުވެދިޔަ ތިން އަހަރު ދުވަހުގެތެރޭގައި ބަނދަރު ހެދުމުގެ 23 މަޝްރޫއެއްގެ މަސައްކަތް ވަނީ ނިންމައިފައެވެ.


ވޭޖު / ކޮންޓްރެކްޓް އުޞޫލުން މިސްކިތު މަސައްކަތު ވަޒީފާ އަދާ ކޮށްދޭނެ ފަރާތް ހޯދުން - R. Fainu Council\nވޭޖު / ކޮންޓްރެކްޓް އުޞޫލުން މިސްކިތު މަސައްކަތު ވަޒީފާ އަދާ ކޮށްދޭނެ ފަރާތް ހޯދުން\nފައިނު ކައުންސިލް އިދާރާ 1:09 AM އިޢުލާން\nމިރަށު ހުކުރު މިސްކިތުގެ މަސައްކަތު މީހުން ޗުއްޓީ އާއި ސަލާމް ނުވަތަ އެހެނިހެން ބޭނުންތަކުގައި ވަޒީފާގެ މަޝްޢޫލިއްޔަތުން ދުރުގައި ހުންނަ ދުވަސްތަކުގައި މަސައްކަތު މީހުންގެ މަސައްކަތް އަދާކޮށްދޭނެ ފަރާތްތައް ހޯދަން ބޭނުންވެއެވެ. މިކަމަށް ކުރިމަތިލައްވާ ފަރާތްތަކުގެތެރެއިން މަސައްކަތައް އެކަށީގެންވާ ފަރާތްތައް ހޮވުމަށްފަހު ލިސްޓްކުރެވޭ ތަރުތީބުން ފުރުޞަތު ދެމުންގެންދެވޭނެއެވެ. ވަގުތީގޮތުން މިސްކިތް ބަލަހައްޓާ ފަރާތެއްނަމަ ކޮންމެ ނަމާދު ވަގުތަކަށް 45 ރުފިޔާ ލިބޭނެއެވެ. އަދި މަސައްކަތު މީހެއްގެ މަޝްޢޫލިއްޔަތު އަދާކުރުމަށް ހުށަހަޅާ ފަރާތްތަކަކީ މިސްކިތް ފޮޅާ ސާފުކޮށް ބެލެހެއްޓޭވަރުގެ މީހަކަށްވާންޖެހޭނެއެވެ. އަދި ސިވިލް ސަރވިސް މުވައްޒަފުން މިސްކިތުގައި މަސައްކަތް ކުރައްވާ ދުވަސްތަކަށް ދުވާލަކަށް ދެމުންއައި -/100 ރުފިޔާގެ ބަދަލުގައި ފައިސާ ދެވޭނީވެސް މަތީގައިވާ ގޮތަށެވެ.\nވީމާ، މިކަމަށް އެދޭފަރާތްތަކުން 23 ޖުލައި 2020 ބުރާސްފަތި ދުވަހުގެ 13:00 ގެކުރިން ސިޓީއަކުން އެކަން މިއިދާރާއަށް ހުށަހެޅުއްވުން އެދެމެވެ.\nތާރީޚް ހ: 23 ޛުލްޤައިދާ 1441 ތާރީޚް މ: 14 ޖުލައި 2020\nވޭޖު / ކޮންޓްރެކްޓް އުޞޫލުން މިސްކިތު މަސައްކަތު ވަޒީފާ އަދާ ކޮށްދޭނެ ފަރާތް ހޯދުން Reviewed by ފައިނު ކައުންސިލް އިދާރާ on 1:09 AM Rating: 5


JP dhookollai, ariatholhuge majority dhen vee Raees Yameen ah: Thorig | Mihaaru\nރައީސް ޔާމީން މަހިބަދު އަށް ވަޑައިގެން މެމްބަރު ތޯރިގް އާ ސަލާމްކުރައްވަނީ. --ފޮޓޯ: ރައީސް އޮފީސް\nޖޭޕީ ދޫކޮށްލައި، އަރިއަތޮޅުގެ މެޖޯރިޓީ ދޭންވީ ރައީސް ޔާމީނަށް: ތޯރިގް\n03 ސެޕްޓެމްބަރ 2018 - 16:55 25 comments\nއދ. އަތޮޅުގެ މީހުންގެ ބޮޑު ތާއީދެއް، ސިޔާސީ ލީޑަރުންގެ ތެރެއިން އޮންނަނީ، މާމިގިއްޔަށް އުފަން ގާސިމް އިބްރާހީމަށެވެ. އިންތިޚާބުތަކުގައި އެ އަތޮޅުގެ ރައްޔިތުންގެ މެޖޯރިޓީ ވޯޓު މިހާތަނަށް ލިބިފައި ވަނީ ގާސިމްގެ ވިސްނުމާ އެއްގޮތަށެވެ.\nމަހިބަދޫގެ މަގު ހެދުމުގެ މަޝްރޫއުގެ ނިމުން ފާހަގަކުރަން، ރައީސް ޔާމީނާ އެކު މިއަދު އެ ރަށަށް ވަޑައިގެން ތޯރިގް ވަނީ، އެމަނިކުފާނަށް ވަރަށް ބޮޑަށް ތައުރީފް ކުރައްވައި ވާހަކަ ދައްކަވައިފަ އެވެ. ރައީސް ޔާމީން، ފަސް އަހަރުގެ ތެރޭގައި އަރިއަތޮޅުގެ ރަށްތަކަށް ހިންގަވައި ދެއްވި ތަރައްގީގެ މަޝްރޫއުތައް، ވޭތުވެދިޔަ 25 އަހަރުގެ ތެރޭގައި ވެސް ހިންގާފައި ނުވާ ކަމަށް ތޯރިގް ވިދާޅުވި އެވެ.\nއަރިއަތޮޅުގެ އެކި ރަށްތަކުގެ ނަރުދަމާގެ ޚިދުމަތާއި މިސްކިތް އެޅުމާއި ބޯފެނުގެ ނިޒާމް ވެސް ރައީސް ޔާމީން ގާއިމްކޮށްދެއްވާފައިވާ ކަމަށް ވިދާޅުވި އެވެ.\n"ވޭތުވެދިޔަ ހުރިހާ އިންތިޚާބުތަކުގައި ވެސް މެޖޯރިޓީ އެހެން ޕާޓީއަކަށް ދެމުން ދިޔައިރު، އަޅުގަނޑުމެން ފިކުރުކޮށް ވިސްނާން ވެއްޖެ ނޫންތޯ؟ ޖުމްހޫރީ ޕާޓީ އަށް ތާއީދުކޮށްގެން ކޮންމެވެސް ބޮޑު މަހެއްގެ ދަށުގައި އައްޓަމަހެއް ހެން ތައްލާފައި ނޫންތޯ މި އޮންނަން ޖެހެނީ،" ތޯރިގް ވިދާޅުވި އެވެ.\n"މިދިޔަ ހުރިހާ ރިޔާސީ އިންތިޚާބުގައި އަޅުގަނޑުމެންގެ އަތޮޅުގެ މެޖޯރިޓީ ރައްޔިތުން މިހެން ނޫންތޯ ތިބީ. މިއީ ހަގީގަތް،"\nއދ. މަހިބަދޫ: ސެޕްޓެމްބަރު 3، 2018- ރައީސް އަބްދުﷲ ޔާމީން މަހިބަދޫގެ މަގު ހެދުމުގެ މަސައްކަތުގެ ނިމުން ފާހަގަކުރުމުގެ ގޮތުން އެރަށަށް ވަޑައިގަތުމުން، އެމަނިކުފާނަށް މަރުހަބާ ދެންނެވުމުގެ ގޮތުން އެއްވެ ތިބި މީހުންނާ ސަލާމްކުރައްވަނީ.---ފޮޓޯ: ރައީސް އޮފީސް\nއޭނާ ވިދާޅުވި ގޮތުގައި އެ ގޮތް ދޫކޮށްލައި ކޮންމެވެސް ރަނގަޅު އެއް ޕާޓީ ޚިޔާރުކުރަން، އއ. އާއި އދ. އަތޮޅުގެ ރައްޔިތުން އެބަޖެހެ އެވެ. ތިން ވަނަ ނަމްބަރުގެ ތެރޭގައި ތިބެގެން އަރިއަތޮޅު ހަލާކުވެގެން ދާނެ ކަމަށް ވެސް ތޯރިގް ވިދާޅުވި އެވެ.\nތޯރިގް އެދިވަޑައިގަތީ، މި އިންތިޚާބުގައި ރައީސް ޔާމީނަށް އަރިއަތޮޅުން ބޮޑު އަޣުލަބިއްޔަތެއް ދިނުމަށެވެ.\nއޭނާ ވިދާޅުވީ ރައީސް ޔާމީންގެ ރިޔާސީ ދެވަނަ ދައުރެއްގައި، މި ދައުރަށް ވުރެ ވެސް ގިނަ މަޝްރޫއުތައް ހިންގަވައި ދެއްވާނެ ކަމަށެވެ. އެހެންކަމުން އަރިއަތޮޅުގެ ރައްޔިތުން، މި އިންތިޚާބުގައި ވިސްނަންވީ ރައީސް ޔާމީނަށް އިތުރު ދައުރެއް ދޭން ކަމަށް ތޯރިގް ވިދާޅުވި އެވެ.\n"މި އަންނަ ފަސް އަހަރަކީ ރާއްޖޭގެ ހުރިހާ އާބާދީއެއް، އެއީ ކުނބުރުދޫ ވިޔަސް އޮމަދޫ އަދި ހަންޏާމީދޫ ވިޔަސް މި އަތޮޅުގެ ހުރިހާ ރަށަކަށް ސާފު ބޯފެނާއި ނަރުދަމާ ގާއިމްވެގެންދާނެ ކުރިއަށް އޮތް ފަސް އަހަރު،" އޭނާ ވިދާޅުވި އެވެ.\nއިތުރު ލިޔުންތައް ސަރުކާރު އދ. މަހިބަދޫ ޕީޕީއެމް ރައީސް އަބްދުﷲ ޔާމީން އއ. އަތޮޅު އދ. އަތޮޅު މެމްބަރު ގާސިމް އިބްރާހިމް (މާމިގިލި) ޖުމްހޫރީ ޕާޓީ މެމްބަރު އަހުމަދު ތޯރިގް (މަހިބަދޫ)\nޔާމީން ހައްޔަރުކުރުމުން އުފާކުރުމާ ގާސިމް ދެކޮޅު!


ސިއްހަތު: ސައިނަސް ދުޅަވާން ދިމާވާ ބައެއް ސަބަބުތައް! - DhiDaily\nސައިނަސް ދުޅަވުން ސައިނަސް މައްސަލަ ހުރުން ނުވަތަ ސައިނަސް ތައް ދުޅަވުން ކަމުގައި ބުނެވެނީ ނޭފަތާއި، ވައިކޮތަޅު ތަކުގެ އެތެރެއިން ލެވިފައިވާ ތެތްދުލިފަށް ތަކުގައި އިންފެކްޝަން އަށަގަނެ ދުޅަވުމަށް ނިސްބަތްކޮށެވެ.\nމިބުނި ވައިކޮތަޅު ތަކަކީ ލޮލާއި، ނޭފަތުގެ ވަށައިގެން ކައިރީގައި އަދި ކޯތާފަތުގައި ހުންނަ ކުދިކުދި ވައިކޮތަޅު ތަކެކެވެ. އެންމެ ވައިކޮތަޅެއްގެ އެތެރެއިން ލެވިފައިވާ ތެތް ދުލިފަށް ދުޅަވި ނަމަވެސް ސައިނަސް ޖެހިފައިވާ ކަމުގައި ބެލެވިދާނެއެވެ.\nވައިކޮތަޅުތަކުގައި އިންފްލެމޭޝަން އުފެދުމުން އެ ކޮތަޅުދުޅަވެ، އެއިން ބޭރުކުރާ ދިޔަތައް ނޭފަތާއި، އަރުގެ ތެރެއަށް ވާސިލްވުމަށް ހުރަސް އަޅައެވެ. ނަތީޖާއެއްގެ ގޮތުން ވައިކޮތަޅުތަކުގެ އެތެރޭގެ ޕްރެޝަރ މަތިވެ، ރިހުން އުފެދޭގޮތް ވެއެވެ. ވައިކޮތަޅު ތަކުގެ ތެރޭގައި އުފެދޭ ދިޔަތައް ރަގަޅަށް ބޭރުނުވާނަމަ ބެކްޓީރިއާ، އަދި ފަންގަސް ފަދަ ޖަރާސީމް އޭގެ ތެރޭގައި އާލާވުމަށް މަގުފަހިވެގެން ދެއެވެ.\nއަރިދަފުސް ރޯގާ ފަދަ ބަލިތަކުގެ ސަބަބުން މިބުނި ވައިކޮތަޅުތައް ބެދުމަކީ އެކަށީގެންވާ ކަމެކެވެ. އަރިދަފުސް ރޯގާ ޖެހުމަށް ފަހު ބައެއް ފަހަރު ސައިނަސް އަށް ބަދަލުވާގޮތް ވެއެވެ. އާންމުގޮތެއްގައި އަރިދަފުސް ރޯގާއާއި، ވިދިގެން ކުރިމަތިވާ އުދަގޫތައް 7-5 ދުވަހުގެ ތެރޭގައި ރަގަޅުވެދެއެވެ. ނަމަވެސް ސައިނަސް އާއި ގުޅިގެން ކުރިމަތިވާ އުދަގޫތައް ދިގުދެމިދެއެވެ. އަދި7ދުވަސްވުމަށްފަހު އަލާމާތްތައް އިތުރަށް ނުރައްކާވާގޮތް ވެއެވެ.\nސައިނަސް ކުރިމަތިވާ މުއްދަތާއި، ޖެހޭ މުއްދަތަށް ރިޢާޔަތްކޮށް ދެވައްތަރަކަށް ސައިނަސް ޖެހުން ބެހިފައި ވެއެވެ. އެއީ ވަގުތީ އަދި ދާއިމީ ވައްތަރު އެވެ. ދާއިމީ ވައްތަރުގެ ސައިނަސް ހުރި ނަމަ އަބަދުވެސް އޭގެ އުދަގޫތައް ކޮންމެ ވެސް މިންވަރަކަށް ފޯރައެވެ. ސައިނަސް މައްސަލަ ކުރިމަތިކުރުވާ ސަބަބު ސައިނަސް މައްސަލަ އާންމުކޮށް ކުރިމަތިވަނީ ވައިރަހުން ޖެހޭ އިންފެކްޝަން އެއްގެ ސަބަބުންނެވެ. ވައިރަސް އިންފެކްޝަން އެއް ޖެހިއްޖެ ނަމަ ވައިކޮތަޅު ތަކާއި، ނޭފަތުގެ އެތެރެއިން ލެވިފައިވާ ތެތްދުލިފަށަލަތަކުގައި އިންފްލެމޭޝަން އުފެދިގެން ދެއެވެ. މީގެ އިތުރުން ބެކްޓީރިއާގެ ސަބަބުންޖެހޭ އިންފެކްޝަން އަކީ ވެސް ސައިނަސް މެދުވެރި ކުރުވާ ސަބަބެކެވެ.


mulhi boarder sarahadhugai faaru alhan nujeheyne: Trump\nމުޅި ބޯޑަރު ސަރަހައްދުގައި ފާރުއަޅާކަށް ނުޖެހޭނެ: ޓްރަމްޕް\n2 އަހަރު,4މަސް,4ދުވަސް, 16 ގަޑި, 53 މިނެޓް, 33 ސިކުންތު ކުރިން 2570ފަތޯނާ ފާއިޒް\nއެމެރިކާއާއި މެކްސިކޯ ގުޅޭ ބޯޑަރު ފޮޓޯ/ ވީ.އޯ.އޭ ނިއުސް\nމެކްސިކޯއާއި އެމެރިކާ ގުޅޭ ސަރަހައްދީ ރޮނގުގައި އަޅަން ނިންމާފައިވާ ފާރަކީ، މުޅި ބޯޑަރުގެ ދިގުމިނަށް އަޅަން ޖެހޭނެ ފާރެއް ނޫން ކަމަށް އެމެރިކާގެ ރައީސް ޑޮނާލްޑް ޓްރަމްޕް ވިދާޅުވެއްޖެއެވެ.\nގަވައިދާ ހިލާފަށް އެމެރިކާއަށް އެތެރެވާ މީހުން ހުއްޓުވުމުގެ ގޮތުން އެމެރިކާއާއި މެކްސިކޯއާއި ދެމެދު ފާރެއް ރޭނުމަކީ އެމެރިކާގެ ރައީސް ޑޮނާލްޑް ޓްރަމްޕްގެ ރިޔާސީ ވައުދުފުޅުތަކުގެ ތެރޭގައި ހިމެނޭ ވައުދެކެވެ. ދާދިފަހުން މީޑިޔާއަށް ދެއްވި ބަސްދީގަތުމެއްގައި ޓްރަމްޕް ވިދާޅުވީ، މެކްސިކޯއާއި އެމެރިކާ ގުޅޭ ބޯޑަރު ސަރަހައްދުގައި ފަރުބަދަތަކާއި ކޯރުތައް ހުންނަ ސަރަހައްދުތަކެއް ހިމެނޭނެ ކަމަށާއި، މިސަރަހައްދުތަކަކީ، މީހުން ބޯޑަރު ހުރަސް ކުރުމަށްޓަކައި އަންނާނެ ސަރަހައްދުތަކެއް ނޫން ކަމަށެވެ.\nއެހެންކަމުން މިފަދަ ސަަހައްދުތަކާއި ހިސާބަށް ފާރު ރާނަން ނުޖެހޭނެ ކަމަށް ޓްރަމްޕް ވިދާޅުވިއެވެ. ޑޮނާލްޑް ޓްރަމްޕް އެމެރިކާގެ ވެރިކަމުގެ ހުވާ ކުރެއްވިތާ6ވަނަޔަށްވީ ދުވަހު ވަނީ ބޯޑަރު ފާރު ގާއިމް ކުރުމަށް ރިޔާސީ އަމުރެއް ނެރުއްވާފައެވެ. މިފާރަށް މެކްސިކޯގެ ރައްޔިތުން ހަރަދު ކުރަން ޖެހޭނެ ކަމަށް ޓްރަމްޕް ވިދާޅުވި ނަމަވެސް މެކްސިކޯގެ ސަރުކާރުން ވަނީ އެކަން އެގޮތަށް ނުކުރާނެކަން ހާމަކޮށްފައެވެ. އެމެރިކާއާއި މެކްސިކޯއާއި ދެމެދު އޮންނަ ބޯޑަރުގައި އެއްހާސް ނުވަސަތޭކަ ފަންސާސް ހަތަރު މޭލު ހުރެެއެވެ.\nމި ބޯޑަރުގެ އެއްކޮޅުގައި އޮންނަނީ ފަރުބަދަތަކާއި ކޯރުތަކެވެ. ބޯޑަރު ބެލެހެއްޓުމުގައި ވިހި ހާހެއްހާ ބޯޑަރު އެޖެންޓުން އަންނަނީ ހަރަކާތްތެރިވަމުންނެވެ. ބޯޑަރު ސަރަހައްދުގައި ފާރެއް ރޭނުމަށް ޓްރަމްޕްގެ ސަރުކާރުން ނިންމަވާފައިވާއިރު މިހާރުވެސް އެ ސަރަހައްދުގައި ފާރުތައް ހުންނަކަން ފާހަގަކޮށްލެވެއެވެ. އެގޮތުން މި ބޯޑަރުގެ އެއްހާސް އެއްސަތޭކަ ކިލޯމީޓަރުގެ ސަރަހައްދެއްގައި ވަނީ ފެންސް ޖަހާފައެވެ.\nއެމެރިކާގެ ރައީސް ޓްރަމްޕް ވިދާޅުވީ، ޔޫއެސް-މެކްސިކޯ ފާރުގެ ދިގުމިނުގައި އެއްހާސް ހަސަތޭކަ ކިލޯމީޓަރު ހުންނާނެ ކަމަށެވެ. މީގެ ކުރިން ޓްރަމްޕް ވަނީ ފާރުގެ ދިގު މިނުގައި ދެހާސް ކޮލޯމީޓަރު ހުންނާނެ ކަމަށް ވިދާޅުވެފައެވެ. އަދި މިފާރު ރޭނުމަށް 10 ބިލިއަނާއި 12 ބިލިއަން ޑޮލަރާއި ދެމެދުގެ އަަދަދަކަށް ޙަރަދުވާނެ ކަމަށްވެސް ޓްރަމްޕް ވަނީ ލަފާ ކުރައްވާފައެވެ. މިފާރު ރޭނުމަކީ ބޭކާރު ހަރަދެއް ކަމަށް އެމެރިކާގެ ގިނަ ރައްޔިތުން ދެކެއެވެ. އަދި މިނިންމުމުގެ ސަބަބުން ބޯޑަރު ހުރަސްކުރާ މީހުންނަށް ވަރަށް ބޮޑަށް ދަތިވާނެކަމަށްވެސް ގިނަ މީހުން އަންނަނީ ބުނަމުންނެވެ\n1 ހަފްތާ ކުރިން 24 0\n1 ހަފްތާ ކުރިން 25 0\n3 ހަފްތާ ކުރިން 43 0


United in Ronaldo hoadhaifi\nޔުނައިޓެޑުން ރޯނާލްޑޯ ހޯދައިފި\nރޮނާލްޑޯ އެނބުރި ޔުނައިޓެޑަށް ބަދަލުވީ 12 އަހަރަށް ފަހު\nމެންޗެސްޓާ ސިޓީއިން ކްރިސްޓިއާނޯ އޮނާލްޑޯއަށް ކަޅި އަޅަނިކޮށް މެންޗެސްޓާ ޔުނައިޓެޑުން ރޮނާލްޑޯ އެޓީމަށް ގެންގޮސްފި އެވެ.\nމިދިޔަ ބުރާސްފަތި ދުވަހު ފުޓްބޯޅައިގެ ދުނިޔޭގައި އެންމެ ބޮޑަށް ވައިގައި ހިފި ވާހަކައަކީ މެންޗެސްޓާ ސިޓިއިން ރޮނާލްޑޯ އެޓީމަށް ގެންދަން މަސައްކަތް ކުރާ ވާހަކަ އެވެ. އަދި އެއީ "ޑަން ޑީލެ" އް ކަމަށް ސޯޝަލް މީޑިއާގައި އަޑު ފެތުރެމުން ދިޔަ އެވެ.\nނަމަވެސް ޓްރާންސްފާ މާކެޓު ނިމެން ދެތިން ދުވަހަށް ވެފައި ވަނިކޮށް މެންޗެސްޓަ ޔުނައިޓެޑުން މިވަނީ ރޮނާލްޑޯ އެޓީމަށް ގެންގޮސްފަ އެވެ. މިކަން އެންގުމުގެ ގޮތުން ވެލްކަމް ރޮނާލްޑޯ ޖަހައި އޭނާގެ ފޮޓޯ އަކާއެކު އެޓީމުން ރޭގެ ވަގުތެއްގައި ޓްވީޓެއް ކޮށްފަ އެވެ.\nރޮނާލްޑޯ ޔުނައިޓެޑަށް ބަދަލުވެފައި މިވަނީ ކޮން އަގެއްގައި ކަމެއް އަދި ހާމައެއް ނުކުރެ އެވެ. ނަމަވެސް ރިޕޯޓުތައް ބުނާ ގޮތުން ރޮނާލްޑޯގެ ޕާސަނަލް ޓާމްސް ތަކަކާއެކު ޔުނައިޓެޑުން ވަނީ އޭނާ އެޓީމަށް ގެންދަން އެއްބަސްކޮށް ޔުވެންޓަސްގެ ރުހުން ހޯދާފަ އެވެ. މިއަދުގެ ވަގުތެއްގައި ރޮނާލްޑޯގެ މެޑިކަލް ޓެސްޓުތައް ހެދުމަށްފަހު ރި÷ޯޓުތައް ލިބުމުން ރަސްމީކޮށް އޭނާ ޔުނައިޓެޑަށް ސޮއި ކުރާނެ ކަމަށް ބެލެވެ އެވެ.\nސިޓީއަށް ރޮނާލްޑޮ ބަދަލުވަން އުޅޭ ކަމުގެ އަޑުތައް ފެތުރުމުން ގިނަ ބަޔަކު ވަނީ ރޮނާލްޑޯއަށް ފާޑު ކިޔާފަ އެވެ. އެއީ ދުވަހަކުވެސް ސިޓީއަށް ބަދަލު ނުވާނެ ކަމަށާއި، ރުފިޔާއަށްވުރެ އޭނާއަށް ޕެޝަން މާ މުހިންމު ކަމަށް 2015 ވަނަ އަހަރު އޭނާ ބުނެފައި ވާތީ އެވެ.\nޔުނައިޓެޑުން ވިދާލި ކްރިސްޓިއާނޯ ރޮނާލްޑޯ އެޓީމު ދޫކުރުމަށް ފަހު ބަދަލުވީ ސްޕެއިންގެ ރެއާލް މެޑްރިޑަށެވެ. އޭގެ ފަހުން އިޓަލީގެ ޔުވެންޓަސްއަށް ކުޅުމަށްފަހު އޭނާ އެނބުރި ޔުނައިޓެޑަށް މިދިޔައީ 12 އަހަރަށްފަހު އެވެ. ފަސް ފަހަރު ބެލެންޑިއޯ ހޯދާފައިވާ ރޮނާލްޑޯ ވަނީ ޔުނައިޓެޑުގައި 292 މެޗު ކުޅެދީ 119 ގޯލު ކާމިޔާބު ކޮށްދީފަ އެވެ.\nމެންޗެސްޓާ ސިޓީ ކްރިސްޓިއާނާ ރޮނާލްޑޯ މެންޗެސްޓާ ޔުނައިޓެޑް\nލިވަޕޫލާއި ސިޓީގެ މެޗް އެއްވަރު\nޕީއެސްޖީ މޮޅުކޮށްދީ މެސީ ވިދާލައިފި


ޗެލްސީއާއި ވާދަކޮށް ލިވަޕޫލަށް ފަސޭހަ މޮޅެއް! | Sandhaanu\nޗެލްސީއާއި ވާދަކޮށް ލިވަޕޫލަށް ފަސޭހަ މޮޅެއް!\nޕްރިމިއަރ ލީގުގެ ނިމިދިޔަ ސީޒަންގެ ޗެމްޕިއަން ލިވަޕޫލާއި، ޗެލްސީ ބައްދަލުކުރި މެޗު 2-0 ގެ ނަތީޖާއިން ފަސޭހަކަމާއިއެކު ލިވަޕޫލްއިން ކާމިޔާބުކޮށްފިއެވެ.\nރޭ ޗެލްސީގެ ދަނޑުގައި ކުޅެވުނު މިމެޗުގެ ފުރަތަމަ ހާފްގައި ދެޓީމުންވެސް ރަނގަޅު ކުޅުމެއް ދެއްކި ނަމަވެސް އެއްވެސް ޓީމެއްގެ ފަރާތުން ގޯލެއް ފެނިގެން ގޮސްފައެއް ނުވެއެވެ. ފުރަތަމަ ހާފްގެ 45 މިނިޓުގެ ކުޅުން ނިމި އިތުރު ވަގުތުގެ ތެރޭގައި ވަނީ ޗެލްސީގެ ކްރިސްޓެންސެންއަށް ރަތް ކާޑެއް ދައްކައިފައެވެ. ފުރަތަމަ ހާފް ނިމިގެން ގޮސްފައިވަނީ ދެޓީމުންކުރެ އެއްވެސް ޓީމަކަށް ގޯލެއް ކާމިޔާބު ނުކުރެވިއެވެ.\nމެޗްގެ ގޯލްތައް ފެނިގެން ގޮސްފައިވަނީ ދެވަނަ ހާފްގައެވެ. މެޗުގެ ފުރަތަމަ ގޯލް ކާމިޔާބުކޮށްދިނީ ދެވަނަ ހާފް ފެށިގެން 50 ވަނަ މިނިޓުގައި ލިވަޕޫލްގެ ފޯވަރޑް ސާޑިއޯ މާނޭއެވެ. އޭގެ ފަހުން މާގިނަ އިރުތަކެއް ނުވެ 54 ވަަނަ މިނިޓުގައި އަނެއްކާވެސް މާނޭވަނީ ގޯލެއް ކާމިޔާބު ކޮށްދީ ލިވަޕޫލަށް ލީޑް ފުޅާކޮށްދީފައެވެ. މެޗުގައި ޗެލްސީއަށްވެސް ވަނީ ގޯލެއް ކާމިޔާބު ކުރަން ރަނގަޅު ފުރުސަތުތަކެއް ލިބިފައެވެ. އެގޮތުން މެޗްގެ 73 ވަނަ މިނިޓުގައި ޗެލްސީއަށް ލިބުނު ޕެނަލްޓީވެސް ވަނީ ލިވަޕޫލްގެ ކީޕަރ ވަރަށް ހުށިޔާރު ކަމާއިއެކު ދިފާޢު ކޮށްފައެވެ.\nމެޗަށްފަހު ސާޑިއޯ މާނޭ ބުނެފައިވަނީ އެއީ ލިވަޕޫލަށް އުނދަގޫ މެޗެއް ކަމަށެވެ. އެގޮތުން ފުރަތަމަ ހާފްގައި އުނދަގޫވި ނަމަވެސް ޗެލްސީގެ ރަތް ކާޑަށްފަހު މެޗް ފަސޭހަވީ ކަމަށް އޭނާ ބުންޏެވެ. އަދި އޭނާ އަށް އެފައުލް ކުރި ހިސާބުން އެއީ ރަތް ކާޑެއްކަން ޔަޤީންވީ ކަމަށްވެސް މާނޭ ބުނެފައިވެއެވެ.\nމި ސީޒަނަށް ތައްޔާރު ވުމުގެ ގޮތުން ޗެލްސީއިން ވަނީ މުހިންމު ކުޅުންތެރިންތަކެއް އެޓީމަށް ގެނެސްފައެވެ. ނަމަވެސް މިމެޗުގައި އެކުޅުންތެރިންގެ ބޭނުން އެންމެ ރަނގަޅު ގޮތުގައި ނުހިފޭ ކަމަށް ގިނަ ބަޔަކު ބުނަމުން ދެއެވެ.


Noorul-islam.NET :: އަމިއްލައަށް އެދުން ފުއްދުމަކީ ކޮންކަހަލަ ކަމެއް؟\nސުވާލު: އަމިއްލައަށް އެދުން ފުއްދުމަކީ ކޮންކަހަލަ ކަމެއްތޯއެވެ. މައުލޫމާތު ލިބިފައިވަ ގޮތުގައި ޤުރުއާނުގެ ތޭވީސް ވަނަ ފޮތުގެ ފަހަކުން ހަތްވަނަ އާޔަތުގައި މިކަމަކީ ހަރާމް ކަމެއް ކަމުގައި ދަލީލު ކުރާ ކަމުގައިވެއެވެ. އެކަމަކު އަޅުގަނޑަށް އެކަން ދޭހަނުވީއެވެ. ކަނޑައެޅިގައިން ހަރާމަ ކަމެއް ކަމުގައި އެބައޮތް ތޯއެވެ. <?xml:namespace prefix = "o" />\nޖަވާބު: بــســــــــــــــم اللّـه. الحمد للّـه وحده والصلاة والسلام على من لا نبي بعده. އަމިއްލައަށް އެދުން ފުއްދުމާ މެދު ދަންނަބޭކަލުންގެ މެދުގައި ޚިލާފުތަކެއް އުފެދިފައިވެއެވެ. ސުންނަތުގެ ގިނަ ދަންނަބޭކަލުން ވިދާޅުވާ ގޮތުގައި މިކަމަކީ ކުރުން ހަރާމްވެގެންވާ ކަމެކެވެ. އެބޭކަލުންގެ ދަލީލަކީ: [ وَالَّذِينَ هُمْ لِفُرُوجِهِمْ حَافِظُونَ * إِلاَّعَلَى أَزْوَاجِهِمْ أوْ مَا مَلَكَتْ أَيْمَانُهُمْ فَإِنَّهُمْ غَيْرُ مَلُومِينَ * فَمَنِ ابْتَغَى وَرَاء ذَلِكَ فَأُوْلَئِكَ هُمُ الْعَادُونَ * ] المؤمنون : 5-7 މާނައީ :[ މުއުމިނުންނަކީ އެބައިމީހުންގެ ލަދުވެތި ގުނަން، ޒިނޭއާއި، އެއްޖިންސުގެ ގުޅުން ހިންގުމާއި، އަދި ވެސް ﷲ ޙަރާމްކުރައްވާފައިވާ އެހެނިހެން ފާޙިޝް ޢަމަލުތަކުން ދުރުކޮށް ރައްކާތެރިކުރާމީހުންނެވެ. އެބައިމީހުންނަށް ﷲ ހުއްދަކުރައްވާފައިވާ، އަނބީންނާއި، އަދި އަޅުއަންހެނުންނާ އެކު ޖިންސީގޮތުން ގުޅުން ހިންގުމުން މެނުވީއެވެ. މިނޫން ގޮތަކުން ޖިންސީ އުފާ ޙާޞިލުކުރާ މީހުންވަނީ ﷲ ކަނޑައަޅުއްވާފައިވާ ޙުދޫދުން ބޭރުވެފައިވާ ބަޔަކު ކަމުގައެވެ. ] އަމިއްލައަށް އެދުން ފުއްދުމަކީ ޙަރާމްކަމެއް ކަމުގައި ވިދާޅުވާ ބޭކަލުންގެ ދަލީލަކީ މިއީއެވެ. މިއީ މިބާބުގައި އޮތް އެންމެ ވަރުގަދަ ޙުއްޖަތެވެ.\nބައެއް ފިޤުވެރި ބޭކަލުން ވިދާޅުވާ ގޮތުގައި އެއީ ކުރުން މަކްރޫހަކަމެވެ. އަނެއްބައި ބޭކަލުން ވިދާޅުވަނީ އެއީ ހުއްދަ ކަމެއް ކަމެވެ. ނަމަވެސް އެއީ ބޭއަދަބީ ކަމެއްކަމުގައެވެ. މުރޫވަތްތެރި މީހުން މިކަން ނުކުރާނޭ ކަމުގައެވެ.\nޒިނޭއަކަށް އަރައިގަނެވިދާނޭ ކަމުގެ ބިރު ހީވާ ކަމުގައި ވަނީ ނަމަ، ޒިނޭ އިން ސަލާމަތް ވުމުގެ ގޮތުން މިކަން ކުރެވިދާނޭ ކަމުގައި ބައެއް ޢިލްމުވެރިން ދެކިލައްވައެވެ.\nއެހެންނަމަވެސް އެންމެ މާތް، އަދި އެންމެ ހެޔޮ ގޮތަކީ ރޯދަ ހިފައި، ޝަހުވަތްތެރިކަން މަތަ ކުރުމެވެ. ނުވަތަ ކައިވެނި ކުރުމެވެ. ސަބަބަކީ މާތް ނަބިއްޔާ މުޙައްމަދު ޞައްލަﷲ ޢަލައިހި ވަސައްލަމް، ޒުވާނުންނަށް އެބައިމީހުންގެ ތެރެއިން ކުޅަދާނަކަން ލިބިގެންވާ މީހުން ކައިވެނި ކުރުމަށް އިރުޝާދު ދެއްވިއިރު، އެކަމަށް ކުޅަދާނަ ނުވާ މީހުންނަށް އިރުޝާދު ދެއްވީ ރޯދަ ހިފުމަށެވެ. އަމިއްލައަށް އެއެދުން ފުއްދުމަކަށް އިރުޝާދެއް ނުދެއްވައެވެ. އެހެންކަމުން، މި ދަލީލުގެ މައްޗަށް ބުރަވެވަޑައިގެން ގިނަ ޢިލްމުވެރިން ވިދާޅުވަނީ ކައިވެނިން ނުވަތަ ރޯދަ ހިފުމުން އޭނާގެ ޝަހުވަތްތެރިކަން މަތަ ކުރުމަށެވެ.\nހަމަ އެއާއެކު، އިތުބާރުހުރި ޑޮކްޓަރުން ވިދާޅުވާ ގޮތުގައި މިކަމަކީ ޞިއްޙީ ގޮތުން އިންސާނާގެ ވިސްނުމަށާއި، އަދި ހަށިގަނޑަށް ނޭދެވޭ އަސަރުތަކެއް ކުރުވާ ކަމެކެވެ. އަދި އާދަޔާ ޚިލާފަށް މިކަންކުރާ ކަމުގައިވަނީ ނަމަ، ނަފްސާނީގޮތުން އަސަރުތަކެއް ކުރުވައި، ޖިންސީ ނިޒާމަށް ގެއްލުންތަކެއް ކުރިމަތި ކުރުވާ ކަމެއް ކަމުގައިވެސް ބައެއް ޑޮކްޓަރުން ވިދާޅުވެއެވެ.\nމިކަމުގައި ދަންނަބޭކަލުން ޚިލާފުވެވަޑައިގެންފައިވަނީ ޞައްޙަ ޞަރީޙަ ނައްޞެއް މިބާބުގައި އައިސްފައި ނެތުމުންކަމުގައި ބެލެވެއެވެ. والله أعلم\nނޯޓް: ޖަވާބު އެކުލަވާލާފައިވަނީ ފަޟީލަތުއްޝައިޚް މުޙައްމަދު ޝަހީމް ޢަލީ ސަޢީދު މި މައުޟޫޢުގެ ސުވާލަކަށް ނޫރުލްއިސްލާމްގައި ދެއްވާފައިވާ ޖަވާބެއްގެ އަލީގައެވެ.


ދަތުރުކުރަން އިންކާރުކުރާ ޓެކްސީތަކުގެ މައްސަލަ ހުށަޙަޅަން އަންގައިފި ދަތުރުކުރަން އިންކާރުކުރާ ޓެކްސީތަކުގެ މައްސަލަ ހުށަޙަޅަން އަންގައިފި\nއޮކްޓޯބަރު 2، 2020: ހުޅުމާލެ ދެވަނަ ފިޔަވަހީގައި މީހުން ދިރިއުޅެން ފަށާ އާންމުންނަށް ދެވަނަ ފިޔަވަހީގެ ބައެއް ހުޅުވާލުމުން ގިނައަދަދަކަށް އާންމުިން ވަނީ ބަލާލަން ގޮސްފައެވެ. ފޮޓޯ: އަލީ ނަސީރު / ޕީއެސްއެމްނިއުސް\nޓެކްސީ ޚިދުމަތް އެކަށީގެންވާގޮތެއްގައި ނުދޭ ސެންޓަރުތަކާއި އެފަދަ ޓެކްސީތަކުގެ މައްސަލަ މިނިސްޓްރީއަށް ހުށަހެޅުމަށް ޓްރާންސްޕޯޓް މިނިސްޓްރީން އިއުލާންކޮށްފިއެވެ.\nދަތުރުކޮށްދޭން ދެކޮޅު ހަދާ ޓެކްސީތަކުގެ މައްސަލަ ހުށަހެޅުމަށް މިނިސްޓްރީން އެދިފައި މިވަނީ މާލެތެރޭގައި ދަތުރުކުރުމަށް ޓެކްސީ ނުލިބޭކަމަށް ބުނެ އެކަމާއި ގުޅޭ ޝަކުވާ ގިނަ ބަޔަކު ކުރަމުންދާ ދަނޑިވަޅެއްގައެވެ.\nޓްރާންސްޕޯޓް މިނިސްޓްރީން ވިދާޅުވީ އާއްމު ދަތުރުފަތުރުގެ ޚިދުމަތަށް ހުއްދަ ދީފައިވާ، ޓެކްސީ ސެންޓަރުތަކާއި ޓެސްސީ ޑްރައިވަރުން ޚިދުމަތް ދިނުމުގައި އިޙުމާލުވަމުންދާ ކަމުގެ ޝަކުވާތައް ހުށައަޅަމުން އަންނަކަމަށެވެ. އެގޮތުން ގްރޭޓަރ މާލެ ސަރަޙައްދުން ޓެކްސީ ހޯދުމަށް ސެންޓަރުތަކުގައި އެދުމުން އާއްމުންނަށް ޚިދުމަތް ނުލިބޭ ކަމަށާއި، އަދި މާލެ ތެރޭގެ ދަތުރުތައް ނުނަގާ ހުޅުލެއާއި ހުޅުމާލޭގެ ދަތުރުތައް ނަގަމުންދާ ކަމުގެ ޝަކުވާތައް ރައްޔިތުން މިނިސްޓްރީއަށް ހުށައަޅަމުންދާކަމަށް މިނިސްޓްރީން ވިދާޅުވެއެވެ.\nމިނިސްޓްރީން ވިދާޅުވީ އާއްމު ރައްޔިތުން ޓެކްސީގެ ޚިދުމަތަށް އެދުމުން އެ ޚިދުމަތް ފޯރުކޮށް ނުދޭ ފަރާތްތައް ނުވަތަ އެކަމަށް އިންކާރުކުރާނަމަ އެ މައްސަލަ މިިނިސްޓްރީއަށް ހުށައެޅުމުން އެކަން ބަލައި ފިޔަވަޅު އަޅާނެކަމަށެވެ. އަދި އެފަދަ ފަރާތްތަކުގެ މަޢުލޫމާތު މިނިސްޓްރީގެ ފޯނު ނަންބަރު، 7943434 މެދުވެރިކޮށް، ވައިބަރ މެސެޖުން މިނިސްޓްރީއަށް ޙިއްސާކުރުމަށްވެސް ވަނީ އަންގާފައެވެ.\nޓްރާންސްޕޯޓް މިނިސްޓްރީން ވިދާޅުވީ ރައްޔިތުންނަށް ޚިދުމަތް ދިނުމުގައި ޓެކްސީ ސެންޓަރުތަކުގެ މައްޗަށް ލާޒިމުކުރާ ކަންކަން، ފުރިހަމަ ނުކުރާ ފަރާތްތަކާމެދު ކުރިއަށް އޮތް ތަނުގައި ޤާނޫނާއި ޤަވާއިދުގެ ތެރެއިން ފިޔަވަޅު އަޅާނެކަމަށެވެ.\nހުޅުމާލެ ދެވަނަ ފިޔަވަހީ ގުޅުވާލެދޭ ބްރިޖެއް.- ފޮޓޯ: އަލީ ނަސީރު / ޕީއެސްއެމްނިއުސް\nމާލޭގެ އެތެރޭގެ ދަތުރުތަކަށް ޓެކްސީ ނުލިބުމުގެ މައްސަލަ ވަނީ ވަރަށް ބޮޑުވެފައެވެ. އާއްމުންގެ އެންމެ ބޮޑު ޝަކުވާއަކީ މާލެ ތެރޭގެ ދަތުރުތައް ނުނަގާ، މާލެއާ ހުޅުލެ އަދި ހުޅުމާލެއާ ދެމެދު ކުރާ ދިގު ދަތުރުތަކަށް އެކަނި ޓެކްސީ ޑްރައިވަރުން ދަތުރު ނަގާ މައްސަލައެވެ.\nޓެކްސީ ޚިދުމަތުގެ މައްސަލައަކީ އަބަދުވެސް ބޮޑު މައްސަލައެކެވެ. އެގޮތުން އެކި އަގުއަގުތައި ފައިސާ ނަގާ މައްސަލަވެސް ބޮޑުވެގެން އެމައްސަލަ ޙައްލުކުރުމަށް، ދަތުރުތަކުން ނެގޭނެ އެންމެ މަތީ އަގު މިނިސްޓްރީން ވަނީ ކަނޑައަޅާފައެވެ. އަދި ޓެކްސީތަކުގައި މީޓަރު ހަރުކުރުމުގެ ވާހަކަތައް ދެއްކި ނަމަވެސް، އެއީ ރާއްޖެއަށް އެންމެ އެކަށީގެންދާ އޫލަކަށް ނުވާނެތީ އެކަން ނުކުރަން ވަނީ ނިންމާފައެވެ.\nޓެކްސީ ޑްރައިވަރުންގެ އެންމެ ބޮޑު ޝަކުވާއަކީ މާލޭގެ މަގުތަކުގެ ތޮއްޖެހުމުގެ ސަބަބުން ދަތުރުކުރުމުގައި ދިމާވާ ދަތިތަކެވެ. އެގޮތުން ދަތުރަކަށް ހޭދަކުރާ ވަގުތާ އަޅާކިޔާއިރު، ލިބޭ އާމްދަނީ ކުޑަވުމަކީ ޑްރައިވަރުންގެ ޝަކުވާއެވެ. އަދި މާލޭގެ މަގުތައް ހުންނަގޮތުން ޓެކްސީތަކަށް ގެއްލުންވެ އޭގެ މެއިންޓަނަންސް ޚަރަދުތައް ބޮޑުކަމަށްވެސް ޑްރައިވަރުން ބުނެއެވެ.


New Ge Acting Chair Akah Sayyid Ali - Vaguthu\nއަންހެން ފަނޑިޔާރުން އައްޔަން ކުރަން ނިންމީ އިލްމުވެރިންގެ ލަފާ ހޯދާފައި - ނަޝީދު - 31 މިނެޓް ކުރިން\nނިއު ރޭޑިއަންޓް ސްޕޯޓްސް ކްލަބުގެ އެކްޓިން ޗެއާމަނަކަށް ކުރީގެ ފުޓުބޯޅަ އަދި ވޮލީ ކުޅުންތެރިޔާ ސައްޔިދު އަލީ، ނިއުގެ ބޯޑުން އައްޔަން ކޮށްފިއެވެ.\nނިއު ރާއްޖޭގެ ފުޓުބޯޅައިން ސަސްޕެންޑް ކޮށްފައިވާ އިރު، އެ ކްލަބު ބޮޑު އަނދަވަޅެއްގެ ތެރޭގައި ވަނިކޮށް، ކުރީގެ ޗެއާމަން ރިޓަޔާޑް ކާނަލް މުހައްމަދު ޒިޔާދު ވަނީ އިސްތިއުފާ ދީފައެވެ.\nނިއުގެ ހާލަތުން އަރައި ގަނެ، އަލުން އަނބުރާ ޓީމު ނެގެހެއްޓުމަށް ހާއްސަ މަސައްކަތްތަކެއް އެކްލަބުގެ ސަޕޯޓަރުން ވަނީ ފަށާފައެވެ. ސައްޔިދު އަލީ މީގެ ކުރިން ހުރީ ސީނިއާ ވައިސް ޕްރެޒިޑެންޓުގެ މަގާމުގައެވެ. ރޭގެ ބޯޑު މީޓިންއިން ވަނީ ސަޕޯޓަރުންނާއި ބޯޑު ހިމެނޭ ހާއްސަ ކޮމިޓީއެއް ނަގާ، އެ ކޮމިޓީގެ ޗެއާމަނަކަށް ކްލަބުގެ ސަޕޯޓަރު، އަދި މަޖިލީހުގެ ނޮޅިވަރަމް ދާއިރާއަށް އިންތިހާބުވެވަޑައިގަތް މުހައްމަދު ނަޝީދު އަބްދުﷲ (މޮސްޓާ) ހަމަޖެއްސާފައެވެ.\nނިއު އަނދަވަޅެއްގައި އޮއްވާ، ޗެއާމަން ޒިޔާދު އިސްތިއުފާ ދީފި


ރައްޔިތުންގެ ކަށިކެޔޮ ގަސްތައް ކުއްޔަށް ދޫކުރުން -3 - R. Fainu Council\nރައްޔިތުންގެ ކަށިކެޔޮ ގަސްތައް ކުއްޔަށް ދޫކުރުން -3\nފައިނު ކައުންސިލް އިދާރާ 12:39 AM އިޢުލާން\nރައްޔިތުންގެ ކަށިކެޔޮގަސްތައް ކުއްޔަށް ދޫކުރުމަށްޓަކައި މިއިދާރާއިން ކުރި ނަމްބަރ (IUL)311/311/2018/14 އިޢުލާނާއި ގުޅިގެން އަގު ހުށަހަޅުއްވާފައިވަނީ އެންމެ ފަރާތަކުން ކަމަށްވާތީ އެއިޢުލާން ބާޠިލްކޮށް އަލުން އެފުރުޞަތު ހުޅުވާލެމެވެ. މިއީ މިކަމަށް ކުރެވޭ3ވަނަ އިޢުލާނެވެ. މިގަސްތައް ކުއްޔަށްދޫކުރުމަށް ހަމަޖެހިފައިވަނީ ތިރީގައިމިވާ ކަންކަމަށްބަލާ ހުށަހަޅާ ފަރާތްތަކުގެ ތެރެއިން އެންމެ މަތިން މާކްސް ހޯދާ ފަރާތަކާއި މިއިދާރާއާއި ދެމެދު ވެވޭ އެއްބަސްވުމެއްގެ ދަށުންނެވެ.\nވީމާ، ރައްޔިތުންގެ ކަށިކެޔޮގަސްތައް 1 އަހަރުގެ މުއްދަތަށް ކުއްޔަށް ހިފަން އެދޭ ފަރާތްތަކުން 02 އޭޕްރިލް 2018 ވާ ހޯމަ ދުވަހުގެ މެންދުރު 12:00 އަށް ކައުންސިލް އިދާރާއަށް ދުރުވެ ސިޓީއަކުން އަގު ހުށަހެޅުއްވުން އެދެމެވެ. އަދި އެހެން ފަރާތެއްގެ ބަދަލުގައި ޙާޟިރުވާނަމަ އެކަން އެނގޭނެ ލިޔުމެއް ގެންނަން ވާނެއެވެ. ސިޓީއުރައިގެ ބޭރުގައި "ކަށިކެޔޮގަސްތައް ކުއްޔަށް ހިފުމަށް އެދި" މިހެން ލިޔެފައި އޮންނަންވާނެއެވެ. އެންމެފަހުން ކަށިކެޔޮގަސްތައް ކުއްޔަށް ދޫކުރެވިފައިވާ ކުއްޔަކީ 1 އަހަރުގެ މުއްދަތަށް -/1200 (އެއްހާސް ދުއިސައްތަ ރުފިޔާ) އެވެ.\nރައްޔިތުންގެ ކަށިކެޔޮ ގަސްތައް ކުއްޔަށް ދޫކުރުން -3 Reviewed by ފައިނު ކައުންސިލް އިދާރާ on 12:39 AM Rating: 5


Ras Online - ބިއޯންސޭގެ އާ މިއުޒިކް އަލްބަމެއް އަންނަމަހު\nބިއޯންސޭގެ އާ މިއުޒިކް އަލްބަމެއް އަންނަމަހު\nމާޝާ މިދުހަތު 18 ޖޫން 2022 - 13:26\nމިއުޒިކް ސުޕަރސްޓަރ ބިއޯންސޭ، އާ މިއުޒިކް އަލްބަމެއް އަންނަމަހު ރިލީޒްކުރަން ހަމަޖެހިފައިވާކަން ހާމަކޮށްފިއެވެ.\nމީގެ ހަފްތާއެއްހާ ދުވަސް ކުރިން ބިއޯންސޭގެ މީސްމީޑިއާ އެކައުންޓުތަކުގެ ޕްރޮފައިލް ފޮޓޯ ނެގުމާއިއެކު، ބިއޯންސޭއަށް ތާޢީދުކުރާ ގިނަބަޔަކު ވަނީ ބިއޯންސޭގެ އާލަވައެއްގެ އުފާވެރި ހަބަރު ލިބެން އުޅެނީކަމަށް ފާހަގަކޮށްފައެވެ. ފޭނުންގެ މިއުއްމީދު ޙަޤީޤަތަކަށްވުމުގެ އުފާވެރި ހަބަރާއެކު ބިއޯންސޭ މިހާރު ވަނީ އޭނާގެ އާ މިއުޒިކް އަލްބަމުގެ ފޮޓޯއެއް މީސްމީޑިއާގައި ހިއްސާކޮށްފައެވެ.\n"ރެނަސާންސް"ގެ ނަން ދީފައިވާ މި މިއުޒިކް އަލްބަމް ރިލީޒް ކުރަން ހަމަޖެހިފައިވަނީ ޖުލައި މަހުގެ 29 ވަނަ ދުވަހުއެވެ. މިއަލްބަމް ވެގެންދާނީ ހަ އަހަރަށްފަހު ބިއޯންސޭ ރިލީޒް ކުރާނެ ފުރަތަމަ ސޯލޯ އަލްބަމަށެވެ.\n"ކްރޭޒީ އިން ލަވް" އަދި "ސިންގަލް ލޭޑީސް" ފަދަ ކާމިޔާބު ލަވަތަކެއް ރިލީޒްކޮށްފައިވާ ބިއޯންސޭގެ މިއުޒިކް އަލްބަމެއް އެންމެ ފަހުން ރިލީޒްކޮށްފައިވަނީ 2016 ވަނަ އަހަރުއެވެ. "ލެމަނޭޑް" ނަމުން ރިލީޒްކުރި މި އަލްބަމްވަނީ9ގްރެމީ އެވަރޑަކަށް ނޮމިނޭޓްވެ، ދެ ގްރެމީ އެވަރޑެއް ހާސިލުކޮށްފައެވެ.